Iraqah dhin hamalaa aa dhekolhah America ga muzaaharaa koffi\nއެމެރިކާ - އިރާނު\nއިރާގަށް ދިން ހަމަލާއާ ދެކޮޅަށް އެމެރިކާގަ މުޒާހަރާކޮށްފި\nވޮޝިންޓަން އާއި އިތުރު ސިޓީތަކުގައި މުޒާހަރާ ކޮށްފައިވޭ\nވޮޝިންޓަންގައި ބޭއްވި މުޒާހަރާތަކުގައި އިރާނާ ދެކޮޅަށް ހަނގުރާމަ ނުކުރުމަށާއި އިރާގުގައި ތިބި އެމެރިކާގެ ސިފައިން ބޭލުމަށް ދިޔައީ ގޮވާލަމުން\nއެމެރިކާގެ ގިނަ ރައްޔިތުން އެމެރިކާ ސިފައިން އެގައުމުން ބޭރުގައި ހިންގަމުންގެންދާ ކަންތައްތަކާއި ދެކޮޅު\nކ. މާލެ |5ޖެނުއަރީ 2020 | އާދީއްތަ 13:13 | 2,935\nއެމެރިކާއިން އިރާގަށް ދިން ހަމަލާއާ ދެކޮޅަށް އަޑު އުފުލަނީ - ރޮއިޓަރސް\nއެމެރިކާގެ ރައީސް ޑޮނާލްޑް ޓްރަމްޕުގެ އޯޑަރަށް އެމެރިކާއިން އިރާޤަށް ޙަމަލާދީ އީރާނުގެ ސަލާމަތީ ބާރުތަކުގެ އެންމެ އިސްވެރިޔާ ޤާސިމް ސުލައިމާނީ އަވަހާރަކޮށްލުމާއި އެކަމާއި ގުޅިގެން އެޞަރަޙައްދުގަ ހަމަނުޖެހުން އުފެދިދާނެތީ އެޞަރަޙައްދަށް އިތުރު ސިފައިން ފޮނުވުމަށް ޓްރަމްޕް ނިންމެވުމާއި ގުޅިގެން އެކަމާ ދެކޮޅަށް އެމެރިކާގަ މުޒާހަރާކޮށްފި އެވެ.\nރޮއިޓަރސްއިން ރިޕޯޓު ކޮށްފައިވާގޮތުގައި ވޮޝިންޓަން އާއި އިތުރު ސިޓީތަކުގައި މިކަމާ ދެކޮޅަށް އަޑުއުފުލާ މުޒާހަރާކޮށްފައިވެ އެވެ. މުޒާހަރާ ކުރަމުންދިޔަ މީހުން ވައިޓް ހައުސް ބޭރުގަ ތިބެގެން ގޮވަމުންދިޔައީ "އިންސާފެއް ނެތް، ޞުލްޙަ އެއް ނެތް، އެމެރިކާއިން މެދުއިރުމަތީން ނިކުމޭ" އެވެ. އެއަށްފަހު އެމީހުން މިޞްރާބު ޖެހީ ޓްރަމްޕް އިންޓަރނޭޝަނަލް ހޮޓަލް އާއި ދިމާލަށްކަމަށް ރޮއިޓަރސް އިން ބުނެއެވެ.\nމިފަދަ މުޒާހަރާތައް ނިއު ޔޯކާއި، ޝީކާގޯ އަދި އެހެން ސިޓީތަކުގައިވެސް ކުރިޔަށް ގެންގޮސްފައިވެ އެވެ. ހޮނިހިރު ދުވަހު ބޭއްވި މިމުޒާހަރާތަކުގައި އިސްކޮށް އުޅެނީ ހަނގުރާމަތަކާ ދެކޮޅު ގްރޫޕެއްގެ އަންހެނެކެވެ. ވޮޝިންޓަންގައި ބޭއްވި މުޒާހަރާތަކުގައި އީރާނާ ދެކޮޅަށް ހަނގުރާމަ ނުކުރުމަށާއި އިރާޤުގައި ތިބި އެމެރިކާގެ ސިފައިން ބޭލުމަށް ދިޔައީ ގޮވާލަމުންނެވެ.\nވޮޝިންޓަންގައި ކުރި މުޒާހަރާގައި އިސްކޮށް ޙަރަކާތް ތެރިވަމުންދިޔަ އެކަކީ މިދިޔަ އަހަރު ދުނިޔެ ހޫނުވުމާއި ތިމާވެއްޓާ ގުޅޭގޮތުން އެމެރިކާގައި ކުރިޔަށްދިޔަ މުޒާހަރާގައި ހައްޔަރުކޮށްފައިވާ އެކްޓްރެސް އަދި އެކްޓިވިސްޓް ޖޭން ފޮންޑަރ އެވެ.\nމިގައުމުގެ ޒުވާން ކުދިންނަށް އެބަ އެނގެން ޖެހޭ އެކުދިން އުފަންވީއްސުރެ އެމެރިކާއިން ކުރަމުން ގެންދާ ހަނގުރާމަތަކަކީ ތެލަށްޓަކައި ކުރަމުންދާ ހަނގުރާމަތަކެއްކަން. ތެލާ ހެދި އަހަރުމެންގެ ތިމާވެށި ހަލާކުކޮށްލާ އަހަރުމެން ލޯބިވާ މީހުންނާ ވަކިވުމުގެ ފުރުސަތެއް ދެން ނުދެވޭނެ.\n~ ޖޭން ފޮންޑާ\nމުޒާހަރާގައި ވާހަކަ ދެއްކި އެހެން މީހުން ބުނެފައިވަނީ މުޒާހަރާކޮށްގެން މާބޮޑު ނަތީޖާ އެއް ނުނިކުމެދާނެ ކަަމަށެވެ. ނަމަވެސް އެމެރިކާއިން މިކުރަމުން ގެންދާ ކަންތައްތަކާއި ދެކޮޅުކަން ހާމަކުރެވިދާނެ ކަމަށް އެމީހުން ބުަމުންދިޔައެވެ. އަދި އެމީހުންނެކޭ އެއްގޮތަށް އެހެން މީހުންނަށްވެސް އެކަންކަން ކުރުމުގެ ފުރުޞަތު ލިބިގެންދާނެކަމަށް އެމީހުން ބުނަމުންދިޔައެވެ.\nއެމެރިކާގައި ޢާންމުންގެ ތެރޭގައި ނެގުނު ޕޯލެއްގެ ނަތީޖާ ދައްކާގޮތުން އެމެރިކާގެ ގިނަ ރައްޔިތުން އެމެރިކާ ސިފައިން އެޤައުމުން ބޭރުގައި ހިންގަމުންގެންދާ ކަންތައްތަކާއި ދެކޮޅެވެ. މިދިޔަ އަހަރު ޝިކާގޯ ކައުންސިލުގެ ގްލޯބަލް އެފެއަރޒް އިން ކުރި ސަރވޭ އެއް ދައްކާގޮތުން އެމެރިކާގެ 27 އިންސައްތަ މީހުން ޤަބޫލުކުރާ ގޮތުގައި އެމެރިކާއިން ބޭރުގައި އެޤައުމުން ހިންގާ އަސްކަރީ ޙަރަކާތްތަކުގެ ސަބަބުން އެމެރިކާއަށް ސަލާމަތާއި ރައްކާތެރިކަން ލިބިގެންދެއެވެ. ދެބައިކުޅަ އެއްބަޔާއި ކައިރި ކުރާ ޢަދަދެއްގެ މީހުން ބުނެފައިވަނީ އެމެރިކާއިން ހިންގާ އެފަދަ އަސްކަރީ ޙަރަކާތްތަކުގެ ސަބަބުން އެމެރިކާއަށް ލިބޭ ގެއްލުން ބޮޑުކަމަށެވެ.\nއީރާނުގައި ދެވަނަ އަށް އެންމެ ބާރުގަދަ ޤާސިމް ސުލައިމާނީ އަވަހާރަކޮށްލާފައިވަނީ ހުކުރު ދުވަހު އެމެރިކާއިން އިރާޤަށް ވައިގެ މަގުން ދިން ޙަމަލާތަކެއްގަ އެވެ. އޭރު ސުލައިމާނީ ބަޣްދާދުގެ ވައިގެ ބަނދަރުން ކާރެއް ގައި ނިކުންނަވަނީ އެވެ. ސުލައިމާނީ އަކީ އިރާޤުގެ ޝީޢީންގެ މެދުގައި މަޤުބޫލު ބޭފުޅެކެވެ. އަދި މެދުއިރުމަތީ ޞަރަޙައްދުގައި އިރާނުގެ ސިޔާސަތުތައް ތަންފީޒު ކުރެއްވުމަށް އެންމެ އިސްރޯލެއް އަދާކުރެއްވި ބޭފުޅަކީވެސް ސުލައިމާނީ އެވެ.


Fenaka in theyo etherekura nama current ge agun 20 percent kendunees: Saeed | Mihaaru\nފެނަކައިން ހިންގާ ޅ.ހިންނަވަރު އިންޖީނުގެ. އެކުންފުނިން ތެޔޮ އެތެރެކުރާ ނަމަ ކަރަންޓް އަގުހެޔޮކުރެވުނީސް\nފެނަކައިން ތެޔޮ އެތެރެކުރާ ނަމަ ކަރަންޓްގެ އަގު ހެޔޮކުރެވޭނެ: ސައީދު\n11 ޖުލައި 2019 - 10:59 27 comments\nރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒް ކޮމިޓީ (އެސްއޯއީ ކޮމިޓީ) އަށް ހާޒިރުކޮށް މެމްބަރުން ކުރެއްވި ސުވާލުތަކަށް ޖަވާބު ދެއްވަމުން ފެނަކަ ކޯޕަރޭޝަންގެ މެނޭޖިން ޑައިރެކްޓަރު އަހުމަދު ސައީދު އިއްޔެ ވިދާޅުވީ ފެނަކަ އަށް ބޭނުންވާ ތެޔޮ ސީދާ އެ ކުންފުނިން އެތެރެކުރާ ގޮތަށް ހަަމަނުޖެއްސިގެން އުޅެނީ ތެޔޮ ގެންގުޅޭނެ ސްޓޯރޭޖެއް ނެތިގެން ކަމަށެވެ.\n"އެ ކެޕޭސިޓީ އިތުރު ކުރަން ބަލާއިރު އަނެއްކާ ވަރަށް ބޮޑު ކެޕިޓަލް އިންވެސްޓްމަންޓެއް ކުރަން ޖެހޭނީ،" ސައީދު ވިދާޅުވި އެވެ.\nމާފަންނު މެދު ދާއިރާގެ މެމްބަރު އިބްރާހީމް ރަޝީދު (ބޮންޑާ) ކުރެއްވި އެ ސުވާލަށް ޖަވާބު ދެއްވިއިރު، ކަރަންޓްގެ އަގުން ހެޔޮ ކުރެވޭނީ ސީދާ ކިހާވަރެއްކަން ސައީދު ފުރަތަމަ ވިދާޅެއް ނުވެ އެވެ. އެކަމަކު އިބްރާހީމް ރަޝީދު ތަކުރާރުކޮށް ސުވާލު ކުރެއްވުމުން ސައީދު ވިދާޅުވީ ވަރަށް ބޮޑު ތަފާތެއް އަންނާނެ ކަމަށެވެ.\n"ގާތްގަނޑަކަށް ވިއްސަކަށް ޕަސެންޓްވަރު ތަފާތެއް އަންނާނެ،" ޖަވާބު އެއަށް ވުރެ ސާފުކޮށްދެއްވަން މެމްބަރު އެދިވަޑައިގަތުމުން ސައީދު ވިދާޅުވި އެވެ.\nއޭނާ ވިދާޅުވީ ތެޔޮ ގެންގުޅެވޭނެ އިންތިޒާމް ހަމަޖެއްސިއްޖެ ނަމަ އެއީ ފެނަކަ އަށް ކުރެވިދާނެ ކަމެއް ކަމަށާާއި އެހެން ނަމަވެސް ކަރަންޓްގެ އަގުހެޔޮ ކުރަން އިއާދަކުރަނިވި ހަކަތަ އަށް ދިއުން މާ ރަނގަޅު ކަމަށެވެ.\nއޭނާ ވިދާޅުވީ ތެޔޮ ގެންގުޅެވޭނެ އިންތިޒާމް ހަމަޖެއްސިއްޖެ ނަމަ އެއީ ފެނަކަޔަށް ކުރެވިދާނެ ކަމެއް ކަމަށާާއި އެހެން ނަމަވެސް ކަރަންޓްގެ އަގުހެޔޮ ކުރަން ، އިއާދަކުރަނިވި ހަކަތައަށް ދިއުން މާ ރަނގަޅު ކަމަށެވެ. ފެނަކައިގެ ކުރިއަށް އޮތް 10 އަހަރު ދުވަހުގެ އަމާޒަކީ އެއީ ކަމަށް ވެސް އޭނާ ވިދާޅުވި އެވެ.\n"އަމާޒަކީ އިރާދަކުރެއްވިއްޔާ އަޅުގަނޑުމެންގެ އާބާދީގެ 70 އިންސައްތައަށް ރިނިއުވަބުލް އެނާޖީ ނިޒާމުން ކަރަންޓް ފޯރުކޮށްދިނުން. އެއީ ހަމަ އެކަނި ރާއްޖޭގެ ރައްޔިތުންނަށް އޮތް އެންމެ އަގުހެޔޮކޮށް ކަރަންޓް ދެވޭނެ ހަމަ އެކަނި ގޮތަކީ،" ސައީދު ވިދާޅުވި އެވެ.\nކުރީ ސަރުކާރުގެ ދުވަސްވަރު ފެނަކަޔަށް ތެޔޮގަތުމަށް އެކަށީގެން ނުވާހާ ބޮޑެތި އަދަދުތަކުން ފައިސާ ހަރަދު ކުރި މައްސަލައިގެ ގިނަ ސުވާލުތަކެއް ކޮމިޓީގެ މެމްބަރުން ސައީދަށް އަމާޒުކުރި އެވެ.\nއެ ސުވާލުތަކަށް ޖަވާބު ދެއްވަމުން ސައީދު ވިދާޅުވީ އެސްޓީއޯގެ ސަބްސިޑަރީ ކުންފުނި، ފިއުލް ސަޕްލައިސް މޯލްޑިވްސް އިން ތެޔޮ ގަނެގެން ބޮޑު އަގުގައި ވިއްކި ކުންފުނިތަކެއްގެ ތެޔޮ ވެސް ފެނަކައިން ގަނެފައިވާ ކަމަށެވެ. އެގޮތުން އެ ކުންފުނިތަކަށް އެފްއެސްއެމްއިން 6.58.ރ އަށް ލިޓަރެއްގެ ރޭޓުން ވިއްކި ޑީސަލް ފެނަކައިން ގަނެފައި ވަނީ 28ރ. އަށް ލިޓަރެއްގެ މަގުންނެވެ.\nފެނަކަ އަށް އަގުބޮޑުކޮށް ތެޔޮ ވިއްކި ކުންފުނިތަކުގެ ތެރޭގައި ރައްޔިތުންގެ މަޖިލީހުގެ ވިލުފުށީ ދާއިރާގެ ކުރީގެ މެމްބަރު ރިޔާޒް ރަޝީދުގެ މަސްލަހަތު އޮންނަ ކުންފުންޏަކާއި ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲގެ މަސްލަހަތު އޮންނަ ކުންފުންޏެެއް ހިމެނޭ ކަމަށް ވެސް ސައީދު ވިދާޅުވި އެވެ.\nއެފްއެސްއެމް އިން އެ ކުންފުނިތަަކަށް 6.58ރ. ގެ ރޭޓުން ތެޔޮ ވިއްކި އިރު ފެނަކަޔަށް ވިއްކީ 8.25ރ. އަށެެވެ.\nވެރިކަން ބަދަލުވި އިރު ފެނަކަ އިން އެފްއެސްއެމް އަށް 658 މިލިޔަން ރުފިޔާ ދައްކަން އޮތް ނަމަވެސް އޭގެ ތެރެއިން 392 މިލިޔަން ރުފިޔާ މިހާރު ދައްކާފައިވާ ކަމަށް ސައީދު ވިދާޅުވި އެވެ.\nއިތުރު ލިޔުންތައް ކަރަންޓު ފެނަކަ ކޯޕަރޭޝަން


PHOTO GALLERY: Aaa aharuge foarigadha show | Mihaaru\nފޮޓޯގެލަރީ / އާ އަހަރު\n2018 ފެށުން ފާހަގަކުރުމަށް މާލޭގެ އަލިމަސް ކާނިވަލްގައި ބޭއްވި މިއުޒިކް ޝޯ: މި ޝޯ ގައި ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ އާއި ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގް ވަނީ ފޯރިގަދަ ލަވަތަކުން މުޅި އޯޑިއަންސް ކައްކުވާލާފައި. މޯލްޑިވްސް އިންޓެގްރޭޓެޑް ޑިވެލޮޕެންޓް ކޯޕަރޭޝަން (އެމްއައިޓީޑީސީ) އިން އިންތިޒާމްކުރި މި ޝޯ ބައްލަވާލެއްވުމަށް ރައީސް އަބްދުﷲ ޔާމީންގެ ދެކަނަބލުން ވެސް ވަޑައިގެންނެވި. ފޮޓޯތައް: ނިޝާން އަލީ/ މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި މިއުޒިކް ޝޯ ހުށަހަޅައިދެނީ: މި ޝޯ އަށް އާންމުންގެ ބޮޑު ތަރުހީބެއް ލިބުނު.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި ޝޯ، ރައީސް ޔާމީންގެ ދެކަނބަލުންނާއި ބައެއް ވަޒީރުން ބައްލަވާލައްވަނީ.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި ހަރަކާތުގައި، މިދިޔަ 17 އަހަރު ރާއްޖޭގައި ހިނގާފައިވާ މުހިއްމު ހާދިސާތައް ހިމަނައިގެން ސަރުކާރުން ތައްޔާރުކުރި ފޮތް، "ސާސްކަފުގެ 17" ރައީސް އަބްދުﷲ ޔާމީން ނެރެދެއްވަނީ.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި މިއުޒިކް ޝޯ ގެ ތެރެއިން: ފޯރިގަދަ މި ޝޯ އަށް ބޮޑު ތަރުހީބެއް ލިބުނު.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި ޝޯ ގައި ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ ޚާން ލަވަކިޔަނީ: އޭނާގެ އިތުރުން ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގް ވެސް މި ޝޯ ގައި އޯޑިއަންސް ހޭލައްވާލި.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި މިއުޒިކް ޝޯ މީހަކު ފޯނުން ވީޑިއޯ ކުރަނީ: ޔޫއޭއީގެ ކުންފުންޏެއް ކަމަށްވާ ޕޯޓްފޯލިއޯ މެނޭޖްމެންޓް އެންޑް އިވެންޓްސްއާ ހަވާލުކޮށްގެން ކުރިއަށް ގެންދިޔަ މިއުޒިކް ޝޯގެ ސައުންޑާއި ލައިޓިންގެ ފެންވަރު އެހެން އަހަރުތަކާ އަޅާ ބަލާއިރު މި ފަހަރު ރަނގަޅުކަން، ޝޯ ބޭއްވި އެމްއައިޓީޑީސީން ފާހަގަކުރޭ.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި މިއުޒިކް ޝޯގެ ތެރެއިން: ޔޫއޭއީގެ ކުންފުންޏެއް ކަމަށްވާ ޕޯޓްފޯލިއޯ މެނޭޖްމެންޓް އެންޑް އިވެންޓްސްއާ ހަވާލުކޮށްގެން ކުރިއަށް ގެންދިޔަ މިއުޒިކް ޝޯގެ ސައުންޑާއި ލައިޓިންގެ ފެންވަރު އެހެން އަހަރުތަކާ އަޅާ ބަލާއިރު މި ފަހަރު ރަނގަޅުކަން، ޝޯ ބޭއްވި އެމްއައިޓީޑީސީން ފާހަގަކުރޭ.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި މިއުޒިކް ޝޯ ގައި މިކާ ސިންގް ލަވައެއް ހުށަހަޅައިދެނީ: މި ޝޯ އަށް އާންމުންގެ ބޮޑު ތަރުހީބެއް ލިބުނު.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި ޝޯ ގައި ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ ޚާން ވާހަކަ ދައްކާއިރު، ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގް އޭނާއާއެކު ސްޓޭޖުމަތީގައި މަޑުކޮށްލައިގެން.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި ޝޯ ގައި ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ ޚާން (ވ) އަދި ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގް ލަވައެއް ހުށަހަޅައިދެނީ.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި ޝޯގެ ބެކްގްރައުންޑްގައި ބައެއް މީހުން ހަރަކާތްތެރިވަނީ: އެމްއައިޓީޑީސީން އިންތިޒާމްކުރި މި ޝޯ ކުރިއަށް ގެންދިޔައީ ޔޫއޭއީގެ ކުންފުންޏެއް ކަމަށްވާ ޕޯޓްފޯލިއޯ މެނޭޖްމެންޓް އެންޑް އިވެންޓްސްއާ ހަވާލުކޮށްގެން.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި ފޯރިގަދަ ޝޯ ބެލުމަށް ދިޔަ ބައެއް ބިދޭސީން: ހަވާއެރުވުމުގެ އިތުރުން ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ ޚާނާއި ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގްގެ ލަވަތައް ހުށަހެޅި މި ޝޯ ބެލުމަށް އެތައް ހާސް ބަޔަކު އެއްވި.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި ފޯރިގަދަ ޝޯގެ އޯޑިއަންސް: ހަވާއެރުވުމުގެ އިތުރުން ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ ޚާނާއި ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގްގެ ލަވަތައް ހުށަހެޅި މި ޝޯ ބެލުމަށް އެތައް ހާސް ބަޔަކު އެއްވި.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި ފޯރިގަދަ ޝޯގެ އޯޑިއަންސުން ތަރުހީބު ދެނީ: ހަވާއެރުވުމުގެ އިތުރުން ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ ޚާނާއި ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގްގެ ލަވަތައް ހުށަހެޅި މި ޝޯ ބެލުމަށް އެތައް ހާސް ބަޔަކު އެއްވި.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި ޝޯ ގައި ދިވެހި ބައެއް ފަންނާނުން ލަވަ ކިޔަނީ: އާ އަހަރު ފެށުމާ ދިމާކޮށް ބޭއްވި މި ޝޯ ގައި ހަވާއެރުވުމުގެ އިތުރުން ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ ޚާނާއި ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގްގެ ލަވަތައް ހުށަހެޅުން އޮތް.---ފޮޓޯ: ނިޝާން އަލީ/މިހާރު\nމާލެ: 31 ޑިސެމްބަރު 2017، އާ އަހަރު ފާހަގަކުރަން މިރޭ އަލިމަސްކާނިވަލުގައި ބޭއްވި މިއުޒިކް ޝޯ ގެ ތެެރެއިން ދިވެހި ލަވަކިޔުންތެރިން ލަވަ ހުށަހަޅައިދެނީ، މި ޝޯގައި ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ އާއި ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގް ވަނީ ފޯރިގަދަ ލަވަތަކުން މުޅި އޯޑިއަންސް ކައްކުވާލައިފައެވެ--. ފޮޓޯ: ނިޝާން އަލީ/ މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި ޝޯ ގައި ދިވެހި ތިން ލަވަކިޔުންތެރިއަކު ލަވަ ކިޔަނީ: އާ އަހަރު ފެށުމާ ދިމާކޮށް ބޭއްވި މި ޝޯ ގައި ހަވާއެރުވުމުގެ އިތުރުން ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ ޚާނާއި ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގްގެ ލަވަތައް ހުށަހެޅުން އޮތް.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި ފޯރިގަދަ ޝޯ ގައި ޒުވާނުންތަކެއް ފޯރިނަގަނީ: އާ އަހަރު ފެށުމާ ދިމާކޮށް ބޭއްވި މި ޝޯ ގައި ހަވާއެރުވުމުގެ އިތުރުން ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ ޚާނާއި ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގްގެ ލަވަތައް ހުށަހެޅުން އޮތް.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި މިއުޒިކް ޝޯ ކުރިއަށް ގެންދަނީ: އާ އަހަރު ފެށުމާ ދިމާކޮށް ބޭއްވި މި ޝޯ ގައި ހަވާއެރުވުމުގެ އިތުރުން ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ ޚާނާއި ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގްގެ ލަވަތައް ހުށަހެޅުން އޮތް.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި މިރޭ ހަވާއަރުވަނީ: އާ އަހަރު ފެށުމާ ދިމާކޮށް ބޭއްވި މި ޝޯ ގައި ހަވާއެރުވުމުގެ އިތުރުން ޕާކިސްތާނުގެ މަޝްހޫރު ލަވަކިޔުންތެރިޔާ ރާހަތު ފާތިހް އަލީ ޚާނާއި ބޮލީވުޑްގެ މަޝްހޫރު ލަވަކިޔުންތެރިޔާ މިކާ ސިންގްގެ ލަވަތައް ހުށަހެޅުން އޮތް.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި މިއުޒިކް ޝޯ ގައި މިކާ ސިންގް ލަވައެއް ހުށަހަޅާއިރު އޯޑިއަންސުން އޭނާގެ ފަހަތުން އެ ލަވަ ކިޔަނީ: މި ޝޯ އަށް އާންމުންގެ ބޮޑު ތަރުހީބެއް ލިބުނު.---ފޮޓޯ: ނިޝާން އަލީ/މިހާރު\nމާލެ: ޑިސެމްބަރު 31، 2017- އާ އަހަރު ފެށުން ފާހަގަކުރަން އަލިމަސް ކާނިވަލުގައި ބޭއްވި މިއުޒިކް ޝޯ ހުށަހަޅައިދިން އަންހެން ޕްރެޒެންޓަރާ، މިކާ ސިންގް ވާހަކަ ދައްކާއިރު ޓޫރިޒަމް މިނިސްޓަރު ޒަމީރު ސްޓޭޖްމަތީގައި މަޑުކޮށްލައްވައިގެން: ރާއްޖޭގެ ޓޫރިޒަމް އިޝްތިހާރު ކުރަން، ސަރުކާރާއި އެ ދާއިރާ ގުޅިގެން 2018 ގައި 100 މިލިއަން ރުފިޔާ ހޭދަކުރަން ނިންމާފައިވާ ކަމަށް މިނިސްޓަރު ޒަމީރު މިރޭ ވިދާޅުވި..---ފޮޓޯ: ނިޝާން އަލީ/މިހާރު


Verikan kurumuge gaabil kan Ibu ge nei: Minister Azleen | Mihaaru\nހޯމް މިނިސްޓަރު އަހްމަދު އަޒްލީން ނޫސްވެރިންނާ ބައްދަލު ކުރައްވާ ވާހަކަ ދައްކަވަނީ. --ފޮޓޯ: ނިޝާން އަލީ/މިހާރު\n17 އޯގަސްޓް 2018 - 11:20 61 comments\nވެރިކަން ކުރާ ޕާޓީ، ޕީޕީއެމްގެ ގަލޮޅު ޖަގަހައިގައި ބޭއްވި ޖަލްސާއެއް ގައި އަޒްލީން ވިދާޅުވީ، މީގެ މަހެއްހާ ދުވަސް ކުރިން، އެމްޑީޕީގެ ޕާލަމެންޓްރީ ގުރޫޕުގެ ލީޑަރު އިބޫ އަކީ ވެރިކަން ކުރުމުގެ ވައްޓަފާޅި އާއި ވެރިކަން ކުރުމުގެ ނިޔަތެއް އޮތް ބޭފުޅެއް ނޫން ކަމަށެވެ.\nމިދިޔަ މެއި މަހު އއ. އުކުޅަހުގައި ބޭއްވި އެމްޑީޕީގެ ކޮންގްރެސްގައި އިބޫ ދެއްކެވި ވާހަކައިގައި އެއްވެސް މީހެއްގެ އަޅަކަށް ނުވާނެ ކަމަށް ވައުދުވެވަޑައިގަތުމާ ގުޅިގެން، އަޒްލީން ވަނީ އެ ކަމަށް ވެސް ފާޑު ވިދާޅުވެފަ އެވެ. އިބޫ އެހެން ވިދާޅުވީ، އަޅުވެތިކަމުގައި ހުރި މިންވަރު ބޮޑު ކަމުން ކަމަށް އަޒްލީން ވިދާޅުވި އެވެ.\n"ބުއްދީގެ ބޭނުން އެންމެ ހެޔޮ ގޮތުގައި ބޭނުން ކުރުމުގެ އިހްތިޔާރު އޮތް ބޭފުޅެއް ނޫން އިބްރާހިމް މުހައްމަދު ސޯލިހަކީ. ދެން މިވަރު ވީމާ ރައްޔިތުން އެބަ ވިސްނަން ޖެހޭ،" އަޒްލީން ވިދާޅުވި އެވެ.\nއަޒްލީން ވިދާޅުވި ގޮތުގައި، އިބޫ ވެރިކަމަށް ގެނައުމަށް، އެމްޑީޕީން ވެސް މަސައްކަތެއް ނުކުރެ އެވެ. އިބޫ އަކީ 18 މަސް ދުވަހަށް ވެރިކަން ކުރައްވަން ވަޑައިގަންނަވާ ބޭފުޅެއް ކަމަށް އޭނާ ވިދާޅުވި އެވެ. އެކަމަކު، އިދިކޮޅު ބައެއް ބޭފުޅުން ވިދާޅުވަނީ، އިބޫ ވަޑައިގަންނަވަނީ ފަސް އަހަރުގެ ރިޔާސީ ދައުރެއް ފުރިހަމަ ކުރައްވަން ކަމަށެވެ. އަދި، އިބޫ ވެސް އެކަމާ ގުޅޭ ގޮތުން ވަކި އެއްޗެއް މިހާތަނަކަށް ވިދާޅެއް ނުވެ އެވެ.\nރައީސް އަބްދުﷲ ޔާމީންގެ ފަޅީގައި ހުރިހާ އިލްމުވެރިން ތިއްބެވިއިރު، އިދިކޮޅު ކޯލިޝަންގައި އެއްވެސް "އުރަތްޕެއް" ނެތް ކަމަށް އަޒްލީން ވިދާޅުވި އެވެ. އަދި އިދިކޮޅަށް ވެރިކަން ލިބިއްޖެ ނަމަ، ޖުމްހޫރީ ޕާޓީ އާއި އަދާލަތު ޕާޓީ، ކުޑަ ދުވަސްކޮޅެއްގެ ތެރޭގައި ކޯލިޝަނުން ނުކުންނަން ޖެހޭނެ ކަމަށް ވިދާޅުވި އެވެ.\n"ކުރެވޭ މަސައްކަތާއި، ރައްޔިތުން ރައީސް ޔާމީނާއި އެމަނިކުފާނުގެ ސިޔާސަތުތަކަށް ތާއީދު ކުރައްވާ ވަރުން ވަރަށް ބޮޑަށް ކާމިޔާބުގެ ރަހަލާން ފަށައިފި،" އަންނަ މަހުގެ 23 ގައި އޮންނަ މި އަހަރުގެ ރިޔާސީ އިންތިޚާބުގައި ރައީސް ޔާމީނަށް ފުރިހަމަ ކާމިޔާބީއެއް ލިބިވަޑައިގަންނަވާނެ ކަން ފާހަގަ ކުރައްވައި އަޒްލީން ވިދާޅުވި އެވެ.\nއިންތިޚާބު ކާމިޔާބުވާނެ ކަމުގެ ޔަގީން ކަން ދެއްވި އެއް ސަބަބެއްގެ ގޮތުގައި އަޒްލީން މިސާލު ނެންގެވީ މާލެއިންނެވެ. އޭނާ ވިދާޅުވި ގޮތުގައި، ކުރީގެ އިންތިޚާބުތައް ބޯމަތިވުމާ އެކު، މާލޭގެ މަގުތަކުން ފެންނާނީ ރީނދޫ ކުލައިގެ ފޮތިތަކެވެ. އެކަމަކު، މަންޒަރު ބަދަލުވެ، ޕީޕީއެމްގެ ފޮތިތައް މިހާރު މާލޭގެ މަގުތަކުގައި ދަމާފައިވާ ކަން އޭނާ ފާހަގަކުރެއްވި އެވެ.\nއަޒްލީން ވިދާޅުވި ގޮތުގައި، ރައީސް ޔާމީން ފިޔަވައި، އެހެން ބޭފުޅަކަށް ވޯޓު ދިނުމަކީ އެޅޭ ވަރަށް ނުރައްކާތެރި ފިޔަވަޅެކެވެ. މި އަހަރުގެ ރިޔާސީ އިންތިޚާބު ކާމިޔާބު ނުކުރެވޭނެ ކަން އިދިކޮޅު އެންމެ ބޮޑު ޕާޓީ، އެމްޑީޕީން ގަބޫލު ކުރާ ކަމަށް ވެސް އަޒްލީން ވިދާޅުވި އެވެ.\n"ސީދާ ފާޅުކަން ބޮޑު ގޮތެއްގައި އިބްރާހިމް މުހައްމަދު ސޯލިހަށް ތާއީދު ކުރި ވާހަކަ ވެސް ރައީސް ނަޝީދު ވިދާޅެއް ނުވޭ. ރޫހީ ލީޑަރުގެ ތާއީދެއް ނެތް،" އަޒްލީން ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސަރުކާރު އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް އިދިކޮޅު އިއްތިހާދު ރައީސް އަބްދުﷲ ޔާމީން ކުރީގެ މިނިސްޓަރު އަޒްލީން އަހުމަދު


JSC'in Gondikokko kan kendihjje!\nޖޭއެސްސީން ގޮނޑިކޮއްކޮ ކަން ކެނޑިއްޖެ!\nމީގެ ކުރިން ޖޭއެސްސީ އަކީ މަރުވެ، ވާވެފައި އޮތް ކޮމިޝަނެއް\nރައީސް ނަޝީދު އެންމެ ފުރަތަމަ ހުށައެޅުއްވީ ފަނޑިޔާރު ދީދީގެ މައްސަލަ\nސުުޕްރީމް ކޯޓުން ބަޔާން ނެރުނީ ދެއިރުކާ ބޭސް ގުޅައެއްހެން\nކ. މާލެ | 1 ޖުލައި 2019 | ހޯމަ 01:00 | 24,601\nޖޭއެސްސީ މެމްބަރުތަކެއް - ޝުއައިބް މުހައްމަދު އިގްބާލް\nމީގެ ކުރިން ޖޭއެސްސީ އަކީ ކީއްކުރާތަނެއްކަން އެނގޭ ރައްޔިތަކުވެސް މަދު އެވެ. އެ ކޮމިޝަންގެ ހަބަރެއްވަނީވެސް ކޮމިޝަނަށް މެމްބަރުން އައްޔަންކުރުމާއި، ވަކިކުރާކަމަށް ކުރެވޭ އިއުލާންތަކާއެކު އެވެ. ނުވަތަ އެ ކޮމިޝަންގެ މެމްބަރުކަމަށް ބޭފުޅަކު ހުވާކުރެއްވުމަށް ބާއްވާ ރަސްމިއްޔާތަކާއެކުގަ އެވެ.\nއެ ކޮމިޝަންގެ މަސްއޫލިއްޔަތުތައް އަދާކުރުމުގެ ބަދަލުގައި، ކޮމިޝަން އޮތީ ނިދާފައެވެ. ފަނޑިޔާރުންނާއި ގުޅޭ އެތަކެއް މައްސަލަތަކެއް ހުށަހެޅުނުއިރުވެސް އެ ކޮމިޝަނަށް ކަމެއްވާހެންވެސް ހިޔެއް ނުވެއެވެ.\nކުރުގޮތަކަށް ބުނާނަމަ ނިމުނު އަހަރުތަކުގައި ޖުޑީޝަލް ސާރވިސް ކޮމިޝަނަކީ، މަރުވެ، ވާވެފައި އޮތް ކޮމިޝަނެކެވެ. ނަމަވެސް މަރުވެފައި އޮތް އެ ކޮމިޝަނަށް ވަނީ ކުއްލި ދިރުމެއް ލިބިފަ އެވެ. އެ ދިރުމާއެކު އަދުލުވެރި ފަނޑިޔާރު ގެޔަކަށް ކުރެވޭ އުއްމީދުތައް ވަނީ ބޮޑުވެގެން ގޮސްފައެވެ.\nޖޭއެސްސީން ކުރިޔަށް ގެންދިޔަ ފަނޑިޔާރު ދީދީގެ ތަހުގީގަށް ބަންޑާރަ ނައިބް އިބްރާހިމް ރިއްފަތު ވަޑައިގަންނަވަނީ\nރައީސް އިބްރާހިމް މުހައްމަދު ސޯލިހް ވެރިކަމަށް ވަޑައިގެން، ޖޭއެސްސީ އަށް އެމަނިކުފާނުގެ ފަރާތްޕުޅުން އައްޔަންކުރެއްވި މަސްތޫރު ހުސްނީ އާއި، ބަންޑާރަ ނައިބް އިބްރާހިމް ރިފްއަތު އާއެކު ޖޭއެސްސީގެ ބަދަލު ފެންނަން ފެށި އެވެ.\nއަދި އެއަށްފަހު މަޖިލީހުގެ ފުރިހަމަ އަޤުލަބިއްޔަތު އެމްޑީޕީއަށް ލިބި، މަޖިލީހުގެ ރައީސް މުހައްމަދު ނަޝީދާއި، ތުޅާދޫ ދާއިރާގެ މެމްބަރު ހިސާން ހުސެއިން ޖޭއެސްސީއަށް އައްޔަންކުރުމާއެކު އެ ކޮމިޝަނަށް ފުރިހަމަ ދިރުމެއް ލިބި ވަނީ ހިނގައިގަންނަން ފަށައިފަ އެވެ. އެކަން ނިމުނު ދެތިން ހަފްތާއެއްގެ ހަބަރުތަކުގެ ސުރުހީތަކަށް އެކަނި ބަލާލުމުންވެސް އޮތީ ފެނަންނާށެވެ.\nޖޭއެސްސީގެ މެމްބަރު ހިސާން ހުަސައިން އަދި މަސްތޫރު ހުސްނީ މަގާމުގެ ފަތްކޮޅާއި ހަވާލުވެވަޑައިގަންނަވަނީ\nރައީސް މުހައްމަދު ނަޝީދު ޖޭއެސްސީގެ މެމްބަރުކަމުގެ ހުވާކުރެއްވުމަށްފަހު ބައިވެރިވެވަޑައިގެންނެވި ފުރަތަމަ ބައްދަލުވުމަށްވެސް ފަނޑިޔާރެއްގެ ސުލޫކީ މައްސަލައެއް ހުށަހެޅި އެވެ. އެގޮތުން އެމަނިކުފާނުގެ ފަރާތްޕުޅުން ސުޕްރީމް ކޯޓުގެ ފަނޑިޔާރު އަބްދުﷲ ދީދީގެ ސުލޫކީ މައްސަލަތަކެއް ހުށަހަޅައި، ޖޭއެސްސީން ބަލަން ފަށާފައިވެއެވެ.\nއެ މައްސަލަ ހުށައެޅުމާއި އެކު އެއީ ބެލޭނެ މައްސަލައެއް ނޫން ކަމަށް ބުނެ ސުޕްރީމް ކޯޓުން ދެ އިރުކާބޭސް ގުޅައެއްހެން ބަޔާންނެރެން ފެށިއެވެ. ފަނޑިޔާރުންނާއި ދެކޮޅަށް ބަސްބުނާ ކޮންމެ ބަޔެއްގެ ބާރު ކަނޑުވާލުމަށް ތިބީ ފުޅާގައިގެންފަ އެވެ.\nރައީސް ނަޝީދު ޖޭއެސްސީ މެމްބަރު ކަމުގެ ހުވާކުރެއްވި ކުރެއްވި ދުވަހު\nކޮންމެގޮތަކުންވެސް އަމިއްލަ މަސްލަހަތުތައް ހިމާޔަތްކުރުމުގެ މަސައްކަތްތައް އެ ކޯޓުން ކުރަމުންގެންދިޔަ އެވެ. އެބޭފުޅުން ހީކޮށްގެން ތިބީ މީގެ ކުރިންވެސް ކަން ހިނގިގޮތަށް އެބޭފުޅުން ނެރޭ އަމުރަކާއެކު ޖޭއެސްސީގެ ބާރުތައް ކެނޑޭނެކަމަށެވެ.\nނަމަވެސް ޖޭއެސްސީއަށް ޤާނޫނު އަސާސީން ދީފައިވާ ބާރުތަކަކީ ސުޕްރީމް ކޯޓަށްވެސް ހަމަކުރެވޭނެ ބާރުތަކެއް ނޫނެވެ. އަދި އެ ކޮމިޝަންގެ މިނިވަންކަމާއި މުސްތަޤިލްކަން ގެއްލޭގޮތަށް އެއްވެސް ކަމެއް ނުކުރެވޭނެކަން ޤާނޫނު އަސާސީ ކަށަވަރުކޮށްދީފައިވެ އެވެ.\nގާނޫނު އަސާސީގެ 157 ވަނަ މާއްދާގެ (ށ) ގައި ބުނާ ގޮތުން، ޖޭއެސްސީ އަކީ އެއްވެސް ފަރާތަކަށް ބުރަނުވެ އޮންނަން ޖެހޭ މުސްތަގިއްލު މުއައްސަސާއެކެވެ.\nއަދުލު އިންސާފު ޤާއިމްކުރުމުގެ ބާރުގައި ހިމެނޭ އެންމެހައި މީހުންނާއި، ރައްޔިތުންގެ މަޖިލީހުގެ ކަނޑައަޅާ ކޮންމެ ފަރާތަކަށް ޖޭއެސްސީގެ އިހްތިސާސް ހިނގާނެއެވެ. އަދި ހަމަ 159 ވަނަ މާއްދާގެ (ށ) ގައި ބުނާގޮތުން ފަނޑިޔާރުންނާއި ބެހޭ ގޮތުން ހުށައެޅޭ ޝަކުވާ ބެލުމާއި ފިޔަވަޅު އެޅުމަކީ ޖޭއެސްސީގެ އަށް މަތިކޮށްފައިވާ ޒިންމާއެކެވެ.\nސުުޕްރީމް ކޯޓުގެ ފަނޑިޔާރުން ތަކެއް\nގާނޫނުގައި އެހެން ބުނެފައި އޮތަސް މީގެ ކުރިޔަށް ނަޒަރު ހިންގާލާއިރު ޖޭއެސްސީ އަށް ބާރުފޯރުވަމުން ދިޔައީ ފަނޑިޔާރުންނެވެ. އެއީ ފަނޑިޔާރުން ޖަހާނެ ސަކާރާތެއް ޖަހައި އެބޭފުޅުން ބޭނުންވާ ގޮތަކަށް ކަންތައް ނިންމަން އޮތް ތަނެވެ. ޖޭއެސްސީގެ މެމްބަރުންވެސް ތިބީ ހަމަ އެމީހުން ކިޔާހާ އެއްޗަކަށް އެއްވާނަކަށް އަތްތިލަބަޑިޖަހައި ޖަހައެވެ.\nޖޭއެސްސީ ހާމަކަން ބޮޑު ގޮތެއްގައި ހިނގައިގަންނަން ފެށުމާއެކު އެ މުއައްސަސާއަށް އޮތް އިތުބާރު އެތަށް ގުނައެއް އިތުރުވެގެންދިޔަކަން ހުށަހެޅޭ މައްސަލަތަކަށް އެކަނި ބަލައިލި ނަމަވެސް އޮތީ އެނގެންށެވެ. ކޮންމެ ދުވަހަކު ކަހަލަގޮތަކަށް ކޮމިޝަނަށް މައްސަލަތައް ހުށަހެޅޭއިރު، ކޮމިޝަންގެ މެމްބަރުންނަށް އޮތީ ހުސް ވަގުތެއް ނެތި މަސައްކަތް ކުރަންޖެހިފަ އެވެ. ޖިންސީ ގޯނާ ކުރުމާއި، ސިހުރު ހެދުމާއި، މިހެން ގޮސް ފިތްކަނޑައިގެންދާ ވަރުގެ މައްސަލަތައް އެ ފަނޑިޔާރުންނާއި ބެހޭ ގޮތުން ވަނީ ހުށައެޅިފައެވެ. ހުރިހާވެސް ސަބަބަކީ ކޮމިޝަންގެ މަސައްކަތްތައް ހިނގައިގަތުންމެވެ. ހާމަކަން ބޮޑުވުމެވެ.\nއާއްމުކޮށް ހުޅުވާލައިގެން ބޭއްވި ފަނޑިޔާރު ދީދީގެ ތަހުގީގުގައި ޖޭއެސްސީގެ މެމްބަރުންތަކެއް\nކުރިން ނަމެއްގައި އޮތް ޖޭއެސްސީ އަޑު މިހާރު ވަނީ ގަދަވާން ފަށައިފައެވެ. ނުބެލި ހުރި އެތަކެއް މައްސަލަތަކެއް ހާމަކަން ބޮޑު ގޮތެއްގައި ވަކި ފަރާތަކަށް ނުޖެހި ބަލަންފަށައި، ފިޔަވަޅުވެސް އަޅަން ފަށައިފިއެވެ. ޖޭއެސްސީއަށް ހުށައެޅޭ ސުލޫކީ މައްސަލައަކާއި ގުޅިގެން އެ މައްސަލަ މަޖިލީހަށް ފޮނުވައި މެޖިސްޓްރޭޓަކު ވަނީ މަގާމުން ވަކިކޮށްފައެވެ.\nއެއީ މި ފަހުން ޖޭއެސްސީން ހުށައަޅައިގެން ފަނޑިޔާރަކު މަގާމުން ވަކިކުރި ފުރަތަމަ ފަހަރެވެ. ކޯޓުތަކުގައި ހުރި މައްސަލަތައް ލަސްވާ ސަބަބު ހޯދަން ޖޭއެސްސީން ތިބީ ފޫގަޅައިލާއިގެންނެވެ. ރާއްޖޭގެ ހުރިހާ ފަނޑިޔާރުންގެ ޕާފޯމެންސް ހަދަންވެސް ޖޭއެސްސީން ވަނީ ނިންމާފައެވެ.\nމީއީ ހައްތަހާވެސް އިންސާފު ލިބި ރާއްޖޭގެ ޝަރުއީ ދާއިރާ ހަރުދާނާ ކުރުމަށް އެޅުނު ރަނގަޅު ފިޔަވަޅުތަކެވެ. މިހާރު އެދާ ބާރު މިނުގައި ޖޭއެސްސީ މަސައްކަތް ކުރިޔަށްދާނަމަ ފަނޑިޔާރުގެވެސް ތާހިރުވެ، އިންސާފު ލިބޭތަން ކައިރި މުސްތަގުބަލެއްގައި ރައްޔިތުންނަށް ފެންނަން ފަށާނެކަން ކަށަވަރު އެވެ.


Story: Joodh EP32 - One Online\nޖޫދް - 32\nއިރުކޮޅަކުން އޭނާ އަލިޝްބާ ކައިރީގައި ކުރުކަކޫ މައްޗަށް އިށީނދެފައި ކުޝަންގައި ދެއަތުން ހިފާލިއެވެ. އުފަލުން އޭނާގެ ދެލޮލުން ކަރުނަ ނީރާލައިފިއެވެ. އަތްކުރު ޓީޝާޓްކޮޅަކާއެކު ކުރު ސޯޓްކޮޅެއް ލައިގެން ހުރި އަލިޝްބާ ނުވިސްނާ ހުއްޓާ ދެއަތް މައްޗަށް އަނބިމީހާ އުފުލާލައިފިއެވެ.\nދުވަހުގެ ހަވީރު ވަގުތެވެ. އެނދުގައި އިން އަންބަރް ރީތިކޮށްލާފައި އިނެވެ. އަދިވެސް އަންބަރްގެ މުޅި ނަފުސު ވަށައިގެން ވަނީ ހަމަހިމޭންކަމެވެ. އޭނާގެ ސިކުނޑި ތެރޭގައި އެނބުރެމުންދަނީ ކޮންހަލަ ވިސްނުންތަކެއް ކަމެއް ނޭނގެއެވެ. ހާތިމްގެ އަތުން އަންބަރަށް ހަވީރުގެ ސައިދޭން އިންއިރު ސުމައްޔާ ހުރީ ދޮވެގެން ގެނެސްފައި ހުރި އަންބަރްގެ ހެދުންތައް ފަތްޖެހުމުގައެވެ. އިރުކޮޅަކުން ދޮރު ހުޅުވާލާފައި ވަނީ ޖޫދެވެ. އެހިނދު އަންބަރްގެ ނަޒަރު ހިނދުކޮޅަކަށް ޖޫދާ ބައްދަލުވިއެވެ. އަތުގައި އޮތް ފުރުޓް ކޮތަޅު ސުމައްޔާއަށް ދިއްކޮށްލާފައި ޖޫދު ވަނީ ފާހާނާއަށެވެ. އަންބަރް އިސްޖަހާލައިގެން އިނެވެ. އޭނާގެ ދެލޮލުގައި ބޮނޑިވަމުން އައި ކަރުތައް އެއްވެސް މީހަކަށް ނުފެނެއެވެ. ކޮންޓްރޯލްކުރަން މަސައްކަތް ކުރި ނަމަވެސް ޖޫދު ފެންނަ ކޮންމެ ފަހަރަކު އޭނާގެ ހިތަށް މާބޮޑަށް އަސަރުކުރެއެވެ.\n"ޖޫދަށް ސައިހަދާބަލަ" ހާތިމް ސުމައްޔާއަށް ބުންޏެވެ.\nޖޫދު ފާހާނައިން ނުކުތީ އެވަގުތުއެވެ.\n"މަންމަ މިއުޅެނީ ސައި ހަދާލަން އިނގޭ. ވަރަށް އަވަސްވާނެ" ސުމައްޔާ ބުންޏެވެ. ޖޫދު ހީލާފައި ގޮސް އިށީނީ އަންބަރްގެ އެނދުގެ ފުރަގަހަށް ހުރި ގޮނޑީގައެވެ. އެތަނުގައި އިންނައިރު އޭނާއަށް ފެންނަނީ އަންބަރްގެ ފުރަގަހެވެ.\n"މިއަދު ނަފުސާނީ ޑޮކްޓަރު އައިސް ބަލާފައި ވަރަށް ވާހަކަދައްކާފައި ދިޔައީ. ބުނި ކައުންސެލިން ފަށާށޭ. އެޕޮއިންޓްމަންޓެއް ހޯދާދޭނެ ކަމަށް ބުނެފައި ދިޔައީ" ސުމައްޔާ ވާހަކަދެއްކިއެވެ.\n"ހަނދާންނެތިފައި މި އިންނަނީ. މަންމަ ފޯނަށް ކިހިނެއް ހަދައިގެން ތިއުޅެނީ؟ ލިބާ ވަރަށް ގުޅި" ޖޫދު ބުންޏެވެ. ޖީބުގައި އޮތް ފޯނު ނަގާފައި އޭނާ އަލިޝްބާގެ ނަންބަރަށް ގުޅިއެވެ.\n"މަންމަ ފޯނު ނިވުނީ. މިހާރަކަށް އައިސް އަބަދު އޮންނަނީ ފޯނު ނިވިފަ. ރަށަށް ދާންވާއިރަށް ރަނގަޅު ފޯނެއް ހޯދަން ޖެހޭނެ" ސުމައްޔާ ބުންޏެވެ.\nޖޫދުގެ ކޯލު ބިޒީކޮށްފައި އަލިޝްބާ ވީޑިއޯ ކޯލް ކުރިއެވެ. އެ ފޯނު ނަގާފައި ޖޫދު ސުމައްޔާ އަތަށް ދިނެވެ. އެއަށްފަހު އޭނާ ސައިބޯން ފެށިއެވެ.\n"މަންމާ، ހާދަ އިރެކޭ ގުޅާތާ" ފުރަތަމަވެސް އަލިޝްބާ ކޮށްލީ ޝަކުވާއެވެ. އަލިޝްބާގެ މޫނުމަތިން ތަފާތެއް ފެންނަހެން ސުމައްޔާއަށް ހީވިއެވެ.\n"މަންމައަށް ހާދަ ހީވެޔޭ ވަަރަށް އުފަލުން އިންހެން" ސުމައްޔާ ބުންޏެވެ.\n"އާނ މަންމާ. ވަރަށް އުފަލުން މީނީ. ކޮބާތަ ދޮންތަގެ އިބާ؟ މޫނުކޮޅު ދައްކާލަބަލަ" އަލިޝްބާ ބުންޏެވެ. އޭނާގެ އަޑުގައި ޖޯޝާ ފޯރި ހުއްޓެވެ. އަންބަރްގެ މޫނާ ދިމާވާނެހެން ފޯނު އަނބުރާލާފައި އަންބަރާ ކައިރިއަށް ސުމައްޔާ ޖެހިލިއެވެ. އިސްއޮބާލައިގެން އިން އަންބަރް ލަސްލަހުން ފޯނަށް ނަޒަރު ސީދާކޮށްލިއެވެ. އޭނާއަށް އަލިޝްބާ އެ ފެނުނީ ހާދަ ދުވަހަކަށް ފަހުގައެވެ.\n"ދޮންތަގެ އިބާ ކިހިނެއްތަ؟" އަލިޝްބާ އެހިއެވެ. ޖަވާބެއް ނުދިނަސް ފަނޑު ހިނިތުންވުމެއް އަންބަރްގެ ތުންފަތަށް ވެރިވިއެވެ.\n"ބައްޕަވެސް އެބައިންތަ ކައިރީގަ" އަލިޝްބާ އެހިއެވެ. އެވަގުތު ސުމައްޔާ ހާތިމް ދައްކާލިއެވެ.\n"އެންމެންނަށް ވަރަށް އުފާވެރި ހަބަރެއްދޭން މިއުޅެނީ" އަލިޝްބާ ބުންޏެވެ. ސުމައްޔާ ހިނިތުންވެލައިގެން އިނެވެ.\n"އަޅުގަނޑު ޕްރެގް މަންމާ" އަލިޝްބާ ބުންޏެވެ. "މަންމަ އާއި ބައްޕައަށް ކުރިއެރުމެއް ލިބެން އުޅެނީ" އަލިޝްބާ ބުންޏެވެ. ލިބުނު ހިތްހަމަޖެހުމުން ސުމައްޔާގެ ދެލޮލުން ކަރުނަ ނީރާލިއެވެ. ހިތާހިތުން ހެއްދެވިފަރާތަށް ހަމްދު ކުރިއެވެ. އަލިޝްބާގެ ކައިވެނި ކުރެވުނު ދުވަހުން ފެށިގެން އެއީ އޭނާ އެންމެ އިންތިޒާރުކުރި ދުވަހެވެ. ހާތިމްވެސް އިނީ ހިނިތުންވެގެންނެވެ. އޭނާ އަލިޝްބާއަށް ރަނގަޅު ކާއެއްޗެހި ކައިގެން އުޅުމަށާއި ބަލައިގެން އުޅުމަށް ނަސޭހަތްތެރިވިއެވެ.\n"ދޮ.... ދޮންތާ.... ކޮ ން ގް ރާ" ކެނޑިކެނޑިގެން އައި އަންބަރްގެ އަޑަށް ހުރިހާ މީހުންގެ ސަމާލުކަން ހުއްޓުނެވެ. އޭނާ ވާހަކަ ދެއްކީ ކަން ޔަގީން ނުވެގެން އަންބަރް އަމިއްލައަށް ކަރުގައި ފިރުމާލިއެވެ. ބޭއިހުތިޔާރުގައި ޖޫދަށް ހިނިތުންވެވުނެވެ.\n"އަދި އެއްފަހަރު. އަދި އެއްފަހަރު ބުނެބަލަ" އަލިޝްބާ ބުނި އަޑު އިވިލިއެވެ. އެއީ ޖޫދުވެސް ބުނަން ބޭނުންވި ޖުމްލައެވެ. އެކަމަކު ދުލުން ބޭރުކުރަން ނުކެރުނީއެވެ. އަންބަރް ބަލައިލީ ރޮވިފައި އިން ސުމައްޔާގެ މޫނަށެވެ.\n"މަންމާ" އަންބަރް އެއްވެސް އަޅައިގަތުމެއްނެތި ސުމައްޔާއަށް ގޮވާލިއެވެ.\nސުމައްޔާ އަންބަރް ގެނެސް ބައްދާލިއެވެ. އަންބަރްގެ މޫނުގައި ބޮސްދިނެވެ. ނަފުސާނީ ޑޮކްޓަރު ބުނިހެން އުފާވެރި ހަބަރެއް ލިބުމުން އެކަން އަންބަރްގެ ސިކުނޑި ބަލައިގަނެއްޖެއެވެ.\nނީލަމް ކައިވެންޏަށް އަދިވެސް އެއްބަހެއް ނުވެއެވެ. އެހެންނަމަވެސް އައްމާރާއި ނީލަމްއާ ދެމެދުގައި އެކުވެރިކަމުގެ ފާލަމެއް ގާއިމުވެއްޖެއެވެ. އެކަކު އަނެކަކުގެ ވާހަކަތައް އުނދަގުލެއްނެތި ހިއްސާކުރެވެއެވެ. އައްމާރު އިންތިޒާރު ކުރަމުން ދަނީ އެގުޅުމަށް ނީލަމް އާބަސް ބުނާނެ އިރަކަށެވެ.\n"އަހަރެން މިގެއަށް ހަމަ އަންނައިރަށް ކޮންމެސް އެއްޗެއް ކާންދޭނެ" ނީލަމްގެ ފަހަތުން ކާ ބަޔަށް ވަންނަމުން އައްމާރު ބުންޏެވެ.\n"ހެހެހެ... ދެން ކޮންކަމެއް އަހަރެންނަށް އައްމާރަށް ވަކި ކޮށްދެވޭނީ" ހީލަމުން ނީލަމް ބުންޏެވެ. އައްމާރު ގޮނޑީގައި އިށީނުމުން ނީލަމް ކާން ހަދަން ފެށިއެވެ. ޒަހާ މެންދުރު ކައިގެން ވަންގޮތަށް ކޮޓަރިން ނުނިކުމެއެވެ.\n"ކޮށްދެވޭ ކަންކަން ބައިވަރު އެބަހުރި" އައްމާރު ބުންޏެވެ. " ބުނަންވީތަ؟"\nބޯތައްޓަށް ރިހަ އަޅަން ހުރި ނީލަމް އައްމާރުގެ އެ ޖުމްލައާއެކު ހިމޭންވިއެވެ. އެ ސުވާލަށް އޭނާއަށް ޖަވާބު ނުދެވުނެވެ. އައްމާރަށް ބަލައިލަންވެސް ނުކެރުނެވެ. ނީލަމްއަށް އައި ބަދަލު އައްމާރަށް ފާހަގަވުމާއެކު އޭނާއަށް ހެވުނެވެ.\n"އަހަރެން ހުސް ރޮށި ތަ ކާންވީ" އައްމާރު އެހިއެވެ. އެހިނދު ނީލަމްގެ ހަރަކާތްތައް އަވަސްކޮށްލާފައި ރިހަ ތަށި އައްމާރުގެ ކުރިމަތީގައި ބެހެއްޓިއެވެ. އައްމާރު ބުނުމަކާ ނުލައި އުލާއި ސަމްސަލަކާ ނީލަމް ގެނެސްދިނުމުން އައްމާރު ހީލިއެވެ. އޭނާއާ ގުޅިގެން ކުދި ކުދި ކަންތައް ނީލަމް ހަނދާނުގައި އަދިވެސް ހުރިކަން އެނގުމުން އޭނާ ހިތްހަމަޖެހުނެވެ.\n"އަހަރެންނަށް އިނގޭ އައްމާރު ކަޅުސައި ނުބޯނެކަން. ކާ ގަޑިތަކުގައި އައްމާރަށް ކަމުދާނީ ކަޅު ކޮފީކަން" ނީލަމް ބުންޏެވެ.\n"ދެން ކޮންކަމެއް އެނގެނީ؟" އައްމާރު އެހިއެވެ. އޭރު އޭނާ އުލާއި ސަމްސަލުން މޮޑެމުން ދިޔައެވެ. ނީލަމްއާ އެކު ހޭދަކުރާ ކޮންމެ ވަގުތަކީ އޭނާއަށް ތަފާތު ހިތްހަމަޖެހުމެއް ލިބޭ ވަގުތެކެވެ.\n"އިނގޭ ގަރުދިޔަ އާއި ބަތާ ހުރިއްޔާ ކޮންމެހެންވެސް ކޮޕީ ފަތް ހުންނަންޖެހޭނެކަން. ނޫޑްލްސް ނޫނީ ފްރައިޑް ރައިސް ހުންނަންޏާ ޕާޕަރު ހުންނަންޖެހޭނެކަން. ރިހާކުރު ހުންނަންޏާ ލޮނުމިރުސް ހުންނަންޖެހޭނެކަން. ޕާނާއެކު ޕީނަޓް ބަޓަރު ހުންނަން ޖެހޭނެކަން" ނީލަމް ބުންޏެވެ.\n"ހެހެހެ... އަދިވެސް ތިބުނި އެއްޗެހި ހަމަކޮށްގެން ކާހިއްވެޔޭ. އެކަމަކު މިހާރު އެބައި ވަރަށް ރަނގަޅުކޮށްފިން. މިހެން ބީރައްޓެހި ރަށްތަކުގައި އުޅޭއިރު ބޭނުންވާހާ ކާއެއްޗިއްސެއް ކާކަށް ނުލިބޭނެއްނު" އައްމާރު ބުންޏެވެ.\n"ހަނދާން އެބަހުއްޓޭ އެއްދުވަހު ގަރުދިޔާ ބަތް ހުރި ދުވަހެއްގައި ކޮޕީފަތް ނެތިގެން ބޮޑާހާކާފައި އުޅުނު ދުވަސް. އެދުވަހު ހުދާއްތަ ބުނީ ރަނގަޅު ފަތެއް މާލެއިން ނުލިބުނޭ. ބާޒާރުގަވެސް ހުރީ ހުސްވެފައޭ. އެދުވަހު ޖައިލަމް އޭނާގެ އެކުވެރިއެއްގެ މަންމަ އަތުން ކޮޕީފަތް ގެނެސްގެނެއްނު ދިނީ" ނީލަމް ވާހަކަދެއްކިއެވެ. އެދުވަސްތަކުގެ ވާހަކައާއެކު އައްމާރަށް މާބޮޑަށް ހެވިއްޖެއެވެ. އެ ހުނުމުގައި ނީލަމްވެސް ބައިވެރިވިއެވެ.\nކުޑަމީހާގެ ހެދުންކޮޅު ހިފައިގެން ކޮޓަރިއަށް ރިކްޒާ ވަނުމުން ސީނާ ބަލައިލިއެވެ. އޭނާ އިނީ އެނދުގައި މާމަ ދަރިފުޅު ރައިކާ ރީތިކުރާށެވެ. ރިކްޒާ ދިއްކޮށްލި ހެދުންކޮޅު ސީނާ އަތަށް ދީފައި އޭނާ އަވަސްވެގަތީ ރައިކާ ރީތިވާ ސާމާނު ވަށިގަނޑަށް އަޅާށެވެ.\n"އަދިވެސް އެކަމާތަ ތި ވިސްނަނީ؟" ރިކްޒާއަށް ބަލައިލާފައި ސީނާ އެހިއެވެ. ރިކްޒާ ބަހެއްނުކިޔައެވެ. އެހެންނަމަވެސް އަދިވެސް ރިކްޒާގެ މޫނުމަތީގައި މާޔޫސީ ކުލަވަރުތައް ފާޅުވާން ހުރުމުން ރައިކާ އުރާލައިގެން ސީނާ ރިކްޒާގެ ގާތަށް ޖެހިލިއެވެ.\n"މަންމަ ހިތުގައި މިހާރު ޝަކުވާއެއް ރުޅިވެރިކަމެއް ނެތް. މަންމަ ގަބޫލުކުރަން ތިކަމުގައި މަންމަގެ އިހުމާލު ބޮޑުކަން. ވެދިޔަ ކަންތައް ހަނދާންނައްތާލާފައި ހިނގާ އަލުން ދިރިއުޅެން ފަށަން" ސީނާ ބުންޏެވެ.\nއޭނާ ރިކްޒާ އަތުގައި ހިފައިގެން އައިސް އެނދުގައި ބައިންދައިފިއެވެ.\n"ދެން ނުރޮއެ. މަންމައަށް އެނގޭ ތިކުރެވުނު ކަންތަކާ ހެދި މަންމައަށް ވުރެ ބޮޑަށް ލަދުގަންނާނީ ދަރިފުޅުކަން. ދަރިފުޅު ތައުބާ ވެއްޖައިމެއްނު. މަންމަވެސް ތައުބާ ވެއްޖައިން. ﷲ އިރާދަކުރެއްވިއްޔާ ހުރިހާ ކަމެއްވެސް ރަނގަޅުވާނެ. އިސާހިތަކު މިދުވަސްތައްވެސް ހިނގައިދާނެ" ސީނާ ވާހަކަދެއްކިއެވެ.\n"ކިހިނެއް ދިރިއުޅޭނީ؟ ކާކު ހަރަދުކުރާނީ؟ ބައްޕަ އަހަރެން ދޫކޮށްލައިފި" ރިކްޒާއަށް ރޮވިއްޖެއެވެ.\n"ރިޒްގު ދެއްވަނީ އެހެން ފަރާތަކުން. ދަރިފުޅު ނުވިސްނާ. މަންމަ ކޮންމެސް މަސައްކަތެއް ކުރާނަން"\nރޭގަނޑުގެ ވަގުތެވެ. ކޮންމެ ރެއަކުވެސް ސުމައްޔާ އާއި ހާތިމް ނިދަން ދަނީ ރޭގަނޑު އެގާރަ ޖަހަން ކައިރިވީމައެވެ. އެހެންނަމަވެސް ވިއްސާރަކޮށް އޮތުމުން ދިހައެއް ޖެހިއިރު ދެމަފިރިން ހޮސްޕިޓަލުން ނުކުމެއްޖެއެވެ. ޓެކްސީއަކަށް އަރައިގެން ދިޔުމަށް ވުރެ ރަނގަޅުވާނީ އެހާ ކައިރިއަށް ހިނގާލާފައި ދިޔުން ކަމުގައި ވާތީ ދެމަފިރިން ގެއާ ދިމާލަށް މިސްރާބު ޖެހިއެވެ. މަޖީދިއްޔާ ސްކޫލު ކައިރިން ގޯޅި އަޅަން އެޅުނު ވަގުތު ފަހަތުން މީހަކު ގޮވާލި އަޑު އިވުނެވެ. ހާތިމް ފަސްއެނބުރި ބަލައިލިއެވެ. ހުދު ގަމީހަކާ ގޮޅިޖެހި މުންޑެއް އަނދެގެން ހުރި ދެބައި އުމުރުގެ ފިރިހެނެކެވެ. އަޑުން ކާކު ކަން ދެނެގަންނަން ނޭނގުނަސް އެމީހަކު ހީގަތުމުން އެއީ ކާކުކަން ވަރަށް ރަނގަޅަށް ހާތިމްއަށް އެނގިއްޖެއެވެ. ބަދަލު އައިސްފައި ހުރީ ހަމައެކަނި އެމީހާގެ ހަށިގަނޑަށެވެ.\n"ވާފިރު؟" ހާތިމް ހިތާހިތުން ކިޔާލިއެވެ. ނުފެންނަތާ އެތައް ޒަމާނެއް ވެއްޖެއެވެ. ހާތިމްގެ ދިރިއުޅުމުގައި ހުޅުޖެހީ ވާފިރެވެ. އެންމެގާތް ރަހުމަތްތެރިޔާގެ މަގާމުގައި ހުރެފައި ބުރަކައްޓަށް ވަޅި ހަރާފައި އަނބިމީހާ ގޮވައިގެން ރައްކާވީއެވެ. މަކަރުވެރި ރަހުމަތްތެރިޔަކާއި ބޭވަފާތެރި އަންބެއްގެ ކިބައިން އޭނާ ސަލާމަތްވިއެވެ. އެހެންނަމަވެސް ހިތުގައި އެޅުނު ކޫރުން ފިލައިގެން ނުދެއެވެ. ވާފިރު ސަލާމަށް ދިއްކޮށްލައިގެން ހުރި އަތުގައި ހާތިމް ހިފީ ނޭނގޭނެހެން ކައިރީގައި ހުރި ސުމައްޔާ ހާތިމްގެ އަތުގައި ކުޑަކޮށް ވިކާލުމުންނެވެ.\n"ވަރަށް އުފާވެއްޖެ ދިމާވީމަ. އަހަރެން ހުރީ ހާތިމްއާ ބައްދަލުކުރަން ތި ރަށަށްވެސް ދާން" ވާފިރު ވާހަކަދެއްކިއެވެ. "ރަހުމަތްތެރިޔާގެ ހާލު ރަނގަޅުތަ؟"\n"ރަނގަޅު. އަލްހަމްދުލިއްލާހް. ވާފިރު ރަނގަޅުތަ؟" ހާތިމް އެހިއެވެ.\n"އަހަރެންނަށް އެނގޭ މިވާހަކަދައްކަން މިއީ އެންމެ ރަނގަޅު ވަގުތެއް ނޫންކަން. އެކަމަކުވެސް އެއްޗެއް ބުނަން ބޭނުން. ކަލޭގެ ދިރިއުޅުމުން ވައްކަންކޮށްގެން އަހަރެންނަށް އެއްވެސް އެއްޗެއް ނުލިބުނު. ހަގީގަތުގައި ފަރީހާވެސް ހިތާމައިގައި އުޅުނު ދުވަސްކޮޅެއް ވީމަ އޭނަ އަހަރެން ދެއްކި ވާހަކަތަކަށް ހެއްލުނީ. ހާތިމްއަށް ނޭނގުނަސް ފާތުމާދައްތަމެން ފަރީހާއަށް ވަރަށް ހާލުޖެއްސި. އޭނަ އެހާ ދުވަހުވެސް ކެތްކުރީ ކުޑަ ދަރިފުޅަށްޓަކައި" ވާފިރު ވާހަކަދެއްކިއެވެ.\n"ތިއީ މިހާރު ބޭކާރު ވާހަކަ" ހާތިމް ބުންޏެވެ. މާޒީގައި ފަސްއަޅައި ފޮރުވާފައި ހުރި ވާހަކަތައް ކޮނެގެން ނެގުމުގެ ބޭނުމެއްނެތެވެ.\n"އުނހު. ކަންވީގޮތް ކަލެއަށް އެނގެންޖެހޭނެ. އިނގޭތަ! އަހަރެން ފަރީހާ ގޮވައިގެން މާލެ އައިސް ކުލީ ކޮޓަރިއެއްގައި ހުރީ. އަހަރެންގެ މައިންބަފައިންނަށް އެކަން އެނގިގެން އަހަރެން ރަށަށް ގެންދަން ފައިވިއްދާލާފައި ހުރީ. އެކަަމަކު ހިލާ އަހަރެން އެއްބަހެއް ނުވިން. ކަލޭމެންގެ ވަރީގެ ކަންކަން ނިމެންދެން އަހަރެންނަށް ހިފަހައްޓާލެވުނީ. ފަންޑިތައިގެ ބާރުން އަހަރެން ފަރީހާ އާ ދުރުކޮށްފި. އަހަރެން މުޅިން ފަރީހާ މަތިން ފޫހިވެއްޖެ" ވާފިރު ވާހަކަދެއްކިއެވެ. އެވާހަކަތަކުގެ މެދުން ހާތިމްގެ ހިތުގައި ސުވާލެއް އުފެދުނެވެ. އެ ސުވާލު ދުލާ ހަމައަށް ނުގެނެސް އޭނާއަށް ކެތެއް ނުވިއެވެ.\n"އެއީ ތިބުނާހާ ރަނގަޅު މީހަކު ނަމަ ކީއްވެ އެންމެ ފަހަރަކުވެސް ދަރިފުޅު ދެކިލަން ނައީ. އެންމެ ދެމަސް ނުވާ ޅަ ދަރިއަކު ދޫކޮށްލާފައި މަޔަކު ހިނގައިދާނެތަ؟ އަހަރެން ހަމަ އަޖައިބުވެއްޖެ. އަހަރެން ދުވަހަކުވެސް އޭނާއަށް ހިތް ހެވެއް ނުކުރާނަން" ހާތިމް ވާހަކަދެއްކިއެވެ. މަގުމަތީގައި އޭނާގެ އަޑު ބާރުވެގެން ދިޔަކަމެއް އޭނާ ނުދެނަހުއްޓެވެ.\n"ތިހެން ނުބުނޭ. އެދުވަސްތައް ހިނގައްޖެ. މިއަދު ފަރީހާއަށް ބޭނުންވަނީ އަހަރެމެންގެ ހެޔޮދުއާ. މިހާރު ފަރީހާ މިދުނިޔެއަކު ނެތް" ވާފިރު ބުންޏެވެ. ހާތިމްއަށް ވާފިރުގެ މޫނަށް ބަލައިލެވުނީ ހައިރާންކަން އެކުލެވިގެންވި ބެލުމަކުންނެވެ. ފަރީހާ ދުނިޔޭގައި ނެތްކަން އެނގުމާއެކު ހަގީގަތުގައިވެސް އޭނާ ސިހިއްޖެއެވެ.\n"އާނ ރަހުމަތްތެރިޔާ. ފަރީހާ ނިޔާވެއްޖެ. މާލެ ތެރޭގައި އެގޮތްމިގޮތަށް އުޅެނިކޮށް އޭނާ ރަނގަޅު މީހަކާ ދިމާވީ. އަހަރެންނަށް ފަހުން ހަބަރު ލިބުނު އެމީހާ އާ އޭނަ އިނދެގެން ދަރިއަކުވެސް ލިބުނު ވާހަކަ. އެވެސް އަންހެން ދަރިއެއް. މިހާރަކު އަހަރެން ނަމެއް ހަނދާނެއްނެތް. އެކަމަކު އެކުޑަ ކުއްޖާވެސް ވިހޭތަނާ އެ ފިރިހެން މީހާ މަރުވެއްޖެ. ވިސްނާލާ ދެން އަންހެނަކު ކުޑަކުއްޖަކު ގޮވައިގެން އެކަނިމާއެކަނި އުޅޭނެ ހާލު. އަހަރެން ފަހުން އެނބުރި ފަރީހާ ކައިރިއަށް އައިން. މައާފަށް އެދިފަ އިންނަންވެސް އެހިން. އެކަމަކު ފަރީހާ އަހަރެން ބޭނުމެއްނުވި. އެކުއްޖާއަށް ފަސްއަހަރު ވީފަހުން އިތުރު މީހަކާ ފަރީހާ އަނެއްކާވެސް އިނީ. އަހަރެން އައީ ފަރީހާގެ ކަންތައް ވަރަށް ގާތުން ބަލަމުން"\nކޮޓަރިއަށް ވަންގޮތަށް ހާތިމްއަށް އެނދުގައި އިށީނދެވިއްޖެއެވެ. މާޒީގައި ހިނގާފައި ހުރި ކަންކަމުގެ ހަނދާން އާވުމުން އެނާގެ ހިތުގައި ރިހުމެއް އުފެދިއްޖެއެވެ. ފަރީހާއާ އޭނާ ކައިވެނިކުރީ މައިންބަފައިންގެ ރުހުމާ ދެކޮޅަށެވެ. އާއިލާގެ އެއްވެސް މީހަކު ނެތް ފަރީހާ ކެތްތެރިކަމާއެކު އަންބެއްގެ ވާޖިބު އަދާކުރެވޭތޯ މަސައްކަތްކުރިއެވެ. ފިރިމީހާގެ މައިންބަފައިންގެ ފަރާތުން ދިމާވަމުންދިޔަ ފިއްތުންތަކާއި ދަތިތަކުގެ ވާހަކަ ފިިރިމީހާއަށް ވަންހަނާ ކުރިއެވެ. ވަޒީފާގެ ގޮތުން އަބަދު ގެއިން ބޭރުގައި އުޅެންޖެހުމުން ހާތިމްއަށް އަނބިމީހާއަށް ދޭންޖެހޭ ވަގުތެއް ނުދެވުނެވެ. ކުޑަދަރިފުޅަށް ބޭނުންވާ ބުއްދަޅު ގަނެދޭންވެސް ފޮނުވަނީ ރަހުމަތްތެރިޔާ ވާފިރެވެ.\nފާހާނައިން ނުކުތްގޮތަށް ސުމައްޔާއަށް ހުރެވުނީ ހާތިމްއަށް ބަލަހައްޓައިގެންނެވެ. އެގޮތަށް ހާތިމް ފިކުރެއްގައި އިންނަތަން ވަރަށް ނުފެނެއެވެ. އަތުގައި އޮތް ތުވާލި ހަރުގައި އަޅުވާފައި އައިސް އޭނާ ހާތިމްގެ މަގަތުން އިށީނދެއްޖެއެވެ. ފިރިމީހާގެ އަތްތިލަ މަތީގައި އަތް ބޭއްވިއެވެ.\n"އެކަމާތަ ތި ވިސްނަނީ؟" ސުމައްޔާ އެހިއެވެ.\n"ދޮގެއް ނަހަދާނަން. ވާފިރު އެވާހަކަތައް ދެއްކީމަ އެދުވަސްތަކުގެ ހަނދާންތައް ހިތުގައި ގަދަވެގަނެއްޖެ" ހާތިމް ބުންޏެވެ.\n"ދެން އެކަމާ ނުވިސްނާ. އެއީ އަހަރެމެންގެ ލިބާގެ މަންމައެއްނު. އަހަރެން ލިބާއަށްޓަކައިވެސް ފަރީހާއަށް ހެޔޮ ރަހުމަތްލެއްވުން އެދި ދުއާ ކުރާނަން" ސުމައްޔާ ބުންޏެވެ. ހާތިމް ލޯތްބާއެކު ސުމައްޔާގެ ބޮލުގައި ފިރުމާލިއެވެ.\n"އަހަރެން ހިތަށް އަރަނީ ފަރީހާ ދުނިޔެ ދޫކޮށް އެދިޔައީ ހާދަ ހިތާމަތަކެއް ތަހައްމަލުކޮށްފައޭ. ތިންވަނައަށް އިން މީހާވެސް ބޮޑު އޮޅުވާލުމެއް އޮޅުވާލީ. އަހަރެމެން ރަށު މީހަކާ ދެއަންބަށް އިނީއޭ ބުނީ. އެއީ ކާކުބާ އަނެއްކާ؟" ހާތިމް އެހިއެވެ. އަދިވެސް އޭނާގެ ކަންފަތުގެ ހިނދުރީގައި ހަރުލާފައި ހުރީ ވާފިރު ދެއްކި ވާހަކަތަކެވެ.\n"ތިހެން ހިތަށް އެރީމަ އަހަރެންވެސް ދެރަވޭ. އެކަމަކު ކީއްކުރާނީ. ފަރީހާއަށްޓަކައި މިދުނިޔެ އަމާންތަނަކަށް ނުވީމަ މިހާރު އޭނަ އެވަނީ އަމާން ހަމަހިމޭން ދުނިޔެއަކަށް ދަތުރުކޮށްފަ" ސުމައްޔާ ބުންޏެވެ.\n"ކޮން ފިރިހެން ކުއްޖެއްގެ ވާހަކަ އެބުނީ. ފަރީހާ އެންމެ ބޮޑަށް ބަލިވީ އެސޮރު ގެއިން ފިލައިގެން ދިޔައިމަ ޔޯ" ހާތިމް ބުންޏެވެ.\n"ބުންޏެއްނު އެއީ ފަރީހާ ފަހުން އިން މީހާ އިނދެގެން އެމީހާގެ ގެއަށް ގެންދިޔައިރު ވެސް އެގޭގަ ހުރި ކުޑަ ކުއްޖެކޭ. ވާފިރު ބުންޏެއްނު އެއީ އެމީހާއަށް ބޮޑުބޭބެ ކިޔާ ކުއްޖެކޭ. އެކުއްޖާ ދަރިއެއް ފަދައިން ގެންގުޅެ ކިޔަވައިދީ މީހަކަށް ހެދީ ފަރީހާގެ މަސައްކަތުންނޭ. ދިރިއުޅޭނެ ގޮތް ހޯދައި ދީފަ އެމީހާ މައްސަލައެއްގައި ރަށަށް އަރުވާލީމަ ގޮސް އެހެން މީހަކާ އިނދެލީ. މަކަރުވެރިންވެސް ގިނައީ. ދެވަނަ އަނބީގެވެސް ދަރިން ނެތްކަމެއް ނޭނގޭ" ސުމައްޔާ ވާހަކަދެއްކިއެވެ.\n"ވާފިރު ބުންޏެއްނު ފަރީހާ ދެވަނައަށް އިންމީހާއަށް ދަރިއަކު ލިބުނޭ. އެހެންވީމާ އެވާނީ ލިބާގެ އެއްބަނޑު ދައްތައަކަށްނު" ހާތިމް ސުމައްޔާގެ މޫނަށް ބަލައިލިއެވެ. އެހިނދު ސުމައްޔާ ބޯޖަހާލިއެވެ.\n"ސުބްހާނަﷲ. މިއީ ބޮޑު އޮޅުންބޮޅުންގަނޑެއް. މި އޮޅުންތައް ފިލުވަން އެބަޖެހޭ. ފަރީހާގެ ވާހަކަތައް އިވިފައި އަހަރެންގެ ސިކުނޑިއަށް ބާރުވެއްޖެ" ވާފިރު ބުންޏެވެ. ދެއަތުން އޭނާއަށް ބޮލުގައި ހިފަހައްޓާލެވިއްޖެއެވެ.\n"ދެން މިވާހަކަނުދައްކަމާ. މާލެ ދެވުނީމަ ކައިރީގައި ލިބާ ބައިންދައިގެން ފަރީހާގެ ވާހަކަ ކިޔައިދޭނީ. ދެން މިރޭ ހިނގާ ނިދަން. ﷲ އިރާދަކުރެއްވިއްޔާ މާދަމާ ވަނީ އުފާވެރިކަމުން ފުރިގެންވީ ދުވަހަކަށް"\nދެފަރާތަށް ފުރޮޅިފުރޮޅި އޮތް ނީލަމްއަށް ނިދޭ ގޮތެއް ނުވިއެވެ. ބޯދަށުގައި އޮތް ފޯނު ނަގާފައި ގަޑި ބަލައިލިއިރު އެކެއް ޖަހައި ބޮޑު ވެއްޖެއެވެ. ރަތްކުލައިގެ ފަނޑު އަލިކަމެއް ފެތުރިފައިވާ ކޮޓަރި ތެރެއިން އެއްވެސް އަޑެއް ނީވެއެވެ. ގޮދަޑިމަތިން ތެދުވެ ބޯހިއްލާލާފައި އެނދަށް ބަލައިލިއިރު ޒަހާ އޮތި ފުން ނިންޖެއްގެ ތެރެއަށް ގެނބިފައެވެ. ތެދުވެގެން އެކޮޓަރިން ނުކުމެގެން އައިސް އޭނާ ވަނީ އޭނާގެ ކޮޓަރިއަށެވެ. ފާރުގައި ހުރި ލައިޓް ޖައްސާލާފައި އަލަމާރި ކައިރީގައި ހުއްޓުނެވެ. އަލަމާރި ތެރެއިން އެނާ ނެގީ ކުޑަ ފޮށްޓެކެވެ. އެ ހިފައިގެން އައިސް އެނދުމަތީގައި ބަހައްޓާފައި އޭނާ އެނދަށް އަރައި އަރާމު ގޮތަކަށް އިށީނދެލިއެވެ. އެއަށްފަހު އެކިކުލަކުލައިގެ ކުދިކުދިމާތަކެއް ޖަހާފައިވާ އެފޮށީގެ މަތިގަނޑުގައި އަތް ހިންގާލިއެވެ. އޭނާގެ ތުންފަތަށް ފަނޑު ހިިނިތުންވުމެއް ވެރިވިއެވެ. އެއީ އޭނާގެ ފަނަރަ ވަނަ އުފަންދުވަހު ހަދިޔާއަކަށް ލޯބިވާ މަންމަގެ ފަރާތުން ލިބުނު ހަދިޔާއެކެވެ. އެދުވަހުން ފެށިގެން މިއަދާ ހަމައަށްވެސް އޭނާ އެފޮށިގަނޑު ގެންގުޅެނީ ނުލާހިކު ލޯބިން ރައްކާތެރިކަމާއެކުގައެވެ.\nފުން ނޭވައެއް ދޫކޮށްލުމަށްފަހު ފޮށިގަނޑުގެ މަތިގަނޑު ނަގާފައި އެއްފަރާތުގައި ބޭއްވިއެވެ. ފޮށިގަނޑުގެ ތެރޭގައި ހުރި އެއްޗެހިތަކުގެ ތެރެއިން އޭނާގެ ލޮލުގައި ފުރަތަމަވެސް އަޅައިގަތީ ފުޅިމަދުން ތައްޔާރުކޮށްފައި އޮތް އުފަންދުވަހުގެ ކާޑެއްގައެވެ. އެ ނަގާފައި ބަލައިލިއިރު ކާޑުގެ އަނެއް ފުށުގައި އިން ފޮޓޮއެއް ފެނުނެވެ. އޭގެ ތިރީގައިވާ ލިޔުންކޮޅު ކިޔާލުމާއެކު އޭނާގެ ދެލޯ ކަރުނުން ފުރިއްޖެއެވެ. "އައި ލަވް ޔޫ މައި ކެޓް" ދެލޮލުން ވެއްޓުނު ކަރުނަތިއްކާއެކު ފޮޓޯގައި އިން ވާރިޝްގެ މޫނުގައި އޭނާ ފިރުމާލިއެވެ.


SunOnline: 30 aharah fahu alun African Union aa gulhen Morocco in edhijje\n30 އަހަރަށް ފަހު އަލުން އެފްރިކާ އިއްތިހާދާ ގުޅެން މޮރޮކޯ އިން އެދިއްޖެ\nމާހިލް މުހައްމަދު 19 Jul 2016, 10:13\nމޮރޮކޯގެ ރަސްގެފާނު މުހައްމަދު ހަ ވަނަ، އަދި ރުވަންޑާގެ ރައީސް ޕޯލް ކަގާމޭ --ފޮޓޯ/ އޭޕީ\nމީގެ 32 އަހަރު ކުރިން އެފްރިކާ އިއްތިހާދު (އެފްރިކަން ޔޫނިއަން) އިން އަމިއްލަ އަށް ވަކިވި މޮރޮކޯއިން އެ އިއްތިހާދާ އަލުން ގުޅުމަށް އެދިއްޖެ އެވެ.\nމޮރޮކޯ އެފްރިކަން ޔޫނިއަނުން ވަކިވީ 1984 ވަނަ އަހަރު، އެ އިއްތިހާދުން ވެސްޓަން ސަހަރާއަކީ މިނިވަން ދައުލަތެއްގެ ގޮތުގައި ބަލައިގަތުމުންނެވެ. މޮރޮކޯ އިން ބުނަމުން ދިޔައީ ވެސްޓަން ސަހަރާ ނުވަތަ ޞަޙްރަލް ޣަރްބިޔާއަކީ އެ ގައުމުގެ އެންމެ ދެކުނު ޕްރޮވިންސް ކަމަށެވެ.\nމި މައްސަލައާ ގުޅިގެން މިދިޔަ 30 އަހަރު އެފްރިކަން ޔޫނިއަނާ ދުރުގައި އޮތުމަށް ފަހު، މޮރޮކޯއިން ވަނީ އެ އިއްތިހާދާ ގުޅެން ބޭނުންވާކަމަށް ބުނެ، ޝައުގުވެރިކަން ފާޅުކޮށްފަ އެވެ.\nރުވަންޑާގެ ކިގާލީގައި އިއްޔެ ނިމިގެން ދިޔަ އެފްރިކަން ޔޫނިއަންގެ 27 ވަނަ ސަމިޓަށް މޮރޮކޯއިން ވަނީ ޚާއްސަ މަންދޫބެއް ފޮނުވައިފަ އެވެ. އަދި އެގައުމުން އިއްތިހާދުގައި އަލުން ބައިވެރިވާން ބޭނުންވާކަން ސަމިޓުގައި މޮރޮކޯ އިން ވަނީ ބުނެފަ އެވެ.\nއެހެން ނަމަވެސް އެފްރިކަން ޔޫނިއަނާ މޮރޮކޯއާ ޖެހިފައިވާ މައްސަލަ ކަމުގައިވާ ވެސްޓަން ސަހަރާގެ ދައުލަތުގެ މައްސަލައިގައި ދުލެއް ދިނުމަށް ނުވަތަ ޚިޔާލު ބަދަލު ކުރުމަށް އެފްރިކަން ޔޫނިއަން ހުރީ ތައްޔާރަށް ކަމަށް ނުބެލެވެ އެވެ. އެ އިއްތިހާދުން ބުނީ ވެސްޓަން ސަހަރާގެ ރައްޔިތުންނަށް އެމީހުންގެ ހައްގުތައް ކަށަވަރު ކޮށްދިނުމުގެ ގޮތުން، އަމިއްލައަށް ވެރިކަން ކުރުމަށް އެދޭތޯ ބެލުމުގެ ފެންނަ ނުފެންނަ ވޯޓެއް ނެގުމަށް އެދޭ ކަމަށެވެ.\nވެސްޓަން ސަހަރާގައި އުފެދިފައިވާ މައްސަލައާ ގުޅިގެން އެސަރަހައްދުގެ އަމަން ބަލަހައްޓަނީ އދގެ ޕީސްކީޕިން މިޝަންތަކުންނެވެ.


SunOnline: Europa League: Semi gai ManUtd aa dhekolhah Celta, Lyon aa dhekolhah Ajax\nޔޫރޮޕާ ލީގުގެ ކުއާޓާ ފައިނަލުގައި އަންޑާލެހްޓާއި ޔުނައިޓެޑް ބައްދަލުކުރި މެޗުގެ ތެރެއިން: ސެމީއަށް ޔުނައިޓެޑް ދަތުރުކުރީ 3-2 ލަނޑުގެ އެގްރިގޭޓުން އަންޑާލެޚްޓް ބަލިކޮށްގެން --- ފޮޓޯ/ އޭޕީ\nސެމީގައި ޔުނައިޓެޑާ ދެކޮޅަށް ސެލްޓާ، ލިޔޯންއާާ ދެކޮޅަށް އަޔެކްސް\nޔޫރޮޕާ ލީގުގެ ސެމީ ފައިނަލުގައި އިނގިރޭސިވިލާތުގެ ކާމިޔާބު ކްލަބު މެންޗެސްޓާ ޔުނައިޓެޑާ ދެކޮޅަށް ސްޕެއިންގެ ސެލްޓާ ވިގޯ ނުކުންނަން ޖެހޭއިރު، ފްރާންސްގެ ލިޔޯންއާ ދެކޮޅަށް ނެދަލެންޑްސްގެ އަޔެކްސް ނުކުންނަން ޖެހިއްޖެއެވެ.\nޔޫރޮޕާ ލީގުގެ ސެމީގައި ވާދަކުރަން ޖެހޭ ޓީމުތައް ކަށަވަރުވީ މިއަދު މެންދުރުފަހު ނެގި ގުރުނެގުމުގެ ރަސްމިއްޔާތަށްފަހުއެވެ.\nޔޫރޮޕާ ލީގުގެ ސެމީން ޔުނައިޓެޑް ޖާގަ ހޯދީ ކުއާޓާ ފައިނަލުގައި 3-2 ލަނޑުގެ އެގްރިގޭޓުން ބެލްޖިއަމްގެ އަންޑަލެޚްޓްގެ މައްޗަށް ކުރި ހޯދައިގެންނެވެ. ފުރަތަމަ ލެގު މެޗު އަދި ދެވަނަ ލެގު މެޗުގެ ފުރިހަމަ ވަގުތު ވެސް 1-1 ލަނޑުން އެއްވަރުވެފައިވުމުން ރޭ ކުޅުނު މެޗުގައި ނަތީޖާ ނެރެން ޖެހުނީ 30 މިނެޓްގެ އިތުރު ވަގުތު ކުޅެގެންނެވެ. ސެމީއަށް ޔުނައިޓެޑް ދަތުރުކުރީ އިތުރު ވަގުތުގެ ތެރޭގައި މާކަސް ރަޝްފާޑް ކާމިޔާބުކުރި ލަނޑުންނެވެ.\nޔޫރޮޕާ ލީގުގެ ސެމީގައި ޔުނައިޓެޑާ ދެކޮޅަށް ނުކުންނަންޖެހޭ ސެލްޓާ ވިގޯ ވަނީ ކުއާޓާގައި 4-3 ލަނޑުގެ އެގްރިގޭޓުން ބެލްޖިއަމްގެ ގެންކްގެ މައްޗަށް ކުރި ހޯދައިފައެވެ.\nސެމީއަށް އަޔެކްސް ދަތުރުކުރީ 4-3 ލަނޑުގެ އެގްރިގޭޓުން ޖަރުމަންގެ ޝާލްކޭގެ މައްޗަށް ކުރި ހޯދައިގެންނެވެ. އަޔެކްސްއާ ދެކޮޅަށް ސެމީގައި ނުކުންނަންޖެހޭ ލިޔޯން ވަނީ ކުއާޓާގައި ޕެނަލްޓީ ޖަހައިގެން ތުރުކީގެ ބެސިކްޓާސް އަތުން މޮޅުވެފައެވެ.\nޔޫރޮޕާ ލީގުގެ ސެމީގެ ފުރަތަމަ ލެގު މެޗުތައް އަންނަ މަހުގެ4ވަނަ ދުވަހު ކުޅުމަށް ހަމަޖެހިފައިވާއިރު، ދެވަނަ ލެގު މެޗުތައް ކުޅުމަށް ހަމަޖެހިފައިވަނީ އަންނަ މަހުގެ 11 ވަނަ ދުވަހުއެވެ. ފުރަތަމަ ލެގު މެޗުގައި ރަށުން ބޭރުގައި ސެލްޓާއާ ދެކޮޅަށް ޔުނައިޓެޑް ނުކުންނަންޖެހޭއިރު، ރަށުން ބޭރުގައި އަޔެކްސްއާ ދެކޮޅަށް ލިޔޯން ނުކުންނާނެއެވެ.\nފުޓްބޯޅަ މެންޗެސްޓާ ޔުނައިޓެޑް އަޔެކްސް ޔޫރޮޕާ ލީގު\nކޭންއަށް ހެޓްރިކް، އިންގްލެންޑަށް ތާރީހީ މޮޅެއް!2ގަޑި 34 މިނެޓް ކުރިން\nސެނެގާލް ކައިރީ ފިޒިކަލްކޮށް ނުކުޅެވޭނެ، ބޭނުންކުރަން ޖެހޭނީ ސިކުނޑި!6ގަޑި 44 މިނެޓް ކުރިން\nއަނިޔާގެ ސަބަބުން މިއަދުގެ މެޗުގައި ޑެލީ އަލީ ނުފެންނާނެ 12 ގަޑި 12 މިނެޓް ކުރިން\nޒަކާއާއި ޝަކީރީގެ ގޯލް ސެލެބްރޭޝަންގެ މައްސަލަ ފީފާގައި! 12 ގަޑި3މިނެޓް ކުރިން\nފަހު ވަގުތު ކްރޫސް ޖެހި ހިތްގައިމު ލަނޑާއެކު ޖަރުމަނަށް އުންމީދެއް 20 ގަޑި 60 މިނެޓް ކުރިން


އުނގޫފާރު ކައުންސިލްގެ ރޯދަ ހަދިޔާ! ކަރަންޓް މިފަހަރުވެސް ހިލޭ! – Ungoofaaru\nބަނޑޭރިގަނޑު/ޙަބަރު/އުނގޫފާރު ކައުންސިލްގެ ރޯދަ ހަދިޔާ! ކަރަންޓް މިފަހަރުވެސް ހިލޭ!\nއިބްރާހީމް ޒަޔާން3މެއި 2018\n2 4,394 މިނެޓެއް ނުވަނިސް ކިޔާލެވޭ\nފާއިތުވެ ދިޔަ ރޯދަމަސް ފަދައިން މި އަންނަ ރޯދަ މަހުވެސް އުނގޫފާރުގެ ގޭބީސީ ތަކަށް މުޅިން ހިލޭ ކަރަންޓު ދޭން އުނގޫފާރު ކައުންސިލުން ނިންމައިފިއެވެ. އުނގޫފާރު ކައުންސިލުން މި ގޮތަށް ނިންމާފައި ވަނީ އިއްޔެ ބޭއްވި ކައުންސިލްގެ ބައްދަލުވުމެއްގައެވެ.\nއުނގޫފާރު ޑޮޓްކޮމް އަށް މައުލޫމާތު ދެއްވަމުން އުނގޫފާރު ރައްޔިތުންގެ އިންޖީނުގޭގެ މެނޭޖަރ އަހުމަދު އަބްދުއްޝަކޫރު ވިދާޅުވީ ކައުންސިލުން ނިންމާފައި ވަނީ މި ފެށޭ ރޯދަމަހާއި6ރޯދައިގެ ދުވަސްތައް ހިމެނޭ ގޮތަށް ރޯދަމަހުގެ ފުރަތަމަ ދުވަހުން ފެށިގެން ޖޫން 30 ވަނަ ދުވަހުގެ ނިޔަލަށް އުނގޫފާރުގެ ހުރިހާ ގޭބީސީ ތަކުން ބޭނުން ކުރާ ކަރަންޓަށް އެއްވެސް އަގެއް ނުނެގުމަށެވެ. މެނޭޖަރު އަހުމަދު ވިދާޅުވި ގޮތުގައި މި ދުވަސްތަކުގައި އުނގޫފާރު ގޭބީސީ ތަކުން ބޭނުން ކުރާނެ ކަމަށް ލަފާ ކުރެވޭ ކަރަންޓްގެ އަގަކީ 450،000ރ އެވެ.\nއުނގޫފާރު ކައުންސިލުން މައުލޫމާތު ދޭ ގޮތުގައި ކައުންސިލުން މި ގޮތަށް ނިންމާފައި ވަނީ ރޯދަ މަހަކީ އާންމުކޮށް ހަރަދުތައް ބޮޑުވެގެންދާ މަހެއް ކަމުން ރައްޔިތުންގެ ޖީބަށް ލުއިކޮށް ދިނުމުގައި ކައުންސިލުން އެހީތެރިވެ ދިނުމަށެވެުންސިލުން އެހީތެރިވެ ދިނުމަށެވެރ އަހުމަދު އަބްދުއްޝަކޫރު.\nއުނގޫފާރު ކައުންސިލުން ވަނީ މި ދިޔަ ދެ އަހަރުވެސް ކަރަންޓް ހިލޭދީފައެވެ. އެގޮތުން މިދިޔަ އަހަރު ރޯދަ މަހާ ދިމާކޮށް ރޯދަމަހާއި6ރޯދައިގެ ދުވަސްތައް ހިމެނޭ ގޮތަށް މެއި މަހުގެ 27 ވަނަ ދުވަހުން ފެށިގެން ޖުލައި 30 ވަނަ ދުވަހުގެ ނިޔަލަށް ހުރިހާ ގޭބީސީ ތަކަށް ހިލޭ ކަރަންޓް ފޯރުކޮށްދީފައެވެ.\nރ.އުނގޫފާރު އުނގޫފާރު ރައްޔިތުންގެ އިންޖީނުގެ އުނގޫފާރު ކައުންސިލް\nUngoofaaru raiyithuah karantaai dhen huri vaseelathaves dheveyne….ungoofaaru raiyithunge Gina aamdhani vana gothah hurry….ehhen veymaa dheveyne dhw…..ehkam saaf nuvaa thakolhaki council in kohdhey bunaathyve….councilerunge jeebun thoharadhu kuranyyy\nThiyaee haadhahaaa vaaa rangalhu council ekey. Dheravany mi raa.meedhoo’gai thiyavaruge heyo lueh dheyn councill in nuvisnaaa thy


PG Office - Home\nއޮފީހަށް ހުށަހަޅަން ބޭނުންވާ ލިޔެކިޔުންތައް އޮފީހަށް ހާޒިރުވެ ހުށަހެޅުމުގެ ބަދަލުގައިpgoffice@pgoffice.gov.mv އަށް އީމެއިލް މެދުވެރިކޮށް ހުށަހެޅުން.\nކުށުގެ ރެކޯޑު ސާފުކުރުމަށްޓަކައި ކުށުގެ ރެކޯޑް ފޯމާއި، އައިޑީ ކާޑުގެ ކޮޕީ criminalrecord@pgoffice.gov.mv އަށް އީމެއިލް މެދުވެރިކޮށް ހުށަހެޅުން.\nޕްރޮސިކިއުޓަރ ޖެނެރަލްގެ އޮފީސް އުފެދުނީ 2008 އޮގަސްޓު 07 ވަނަ ދުވަހު ތަޞްދީޤްކުރި ޤާނޫނުއަސާސީގެ 220 ވަނަ މާއްދާގައި ދިވެހިރާއްޖޭގައި ވަކިފަރާތަކަށް ބުރަނުވާ މުސްތަޤިއްލު ޕްރޮސިކިއުޓަރ ޖެނެރަލެއް ހުންނާންވާނޭކަމަށް ބަޔާންކޮށްފައިވުމާ ގުޅިގެން، ޕްރޮސިކިއުޓަރ ޖެނެރަލްގެ ޤާނޫނުގައިވާ ގޮތުގެ މަތީންނެވެ.\nޕްރޮސިކިއުޓަރ ޖެނެރަލްގެ ވާޖިބުތަކާއި މަސްއޫލިއްޔަތުތައް އަދާކުރަންވާނީ ޤާނޫނުއަސާސީއާއި ރައްޔިތުންގެ މަޖިލީހުން ފާސްކުރާ ޤާނޫނާ އެއްގޮތްވާގޮތުގެ މަތީންކަމަށް ޤާނޫނުއަސާސީގެ 220 ވަނަ މާއްދާގައި ބުނެފައިވެއެވެ. ޕްރޮސިކިއުޓަރ ޖެނެރަލްގެ މަސްއޫލިއްޔަތުތަކާއި ބާރުތައްކަމަށް ޤާނޫނުއަސާސީގެ 223 ވަނަ މާއްދާގައި ކަނޑައަޅާފައިވަނީ އަންނަނިވި ކަންކަމެވެ.\nފަހުގެ ފޮޓޯ ގެލަރީތައް\nޖިނާއީ ކުށްތަކާ ގުޅިގެން އަނިޔާލިބޭ މީހުންނަށް އެހީތެރިކަން ދިނުމާ ގުޅޭ އެއްބަސްވުމެއްގައި ޕްރޮސިކިއުޓަރ ޖެނެރަލްގެ އޮފީހާއި ޖެންޑަރ މިނިސްޓްރީއާ ދެމެދު ސޮއިކުރުން\nފުރަތަމަ ޕްރޮސިކިއުޓަރުންގެ މަހާސިންތާ\nދުނިޔޭގެ ކެންސަރު ދުވަސް ފާހަގަކުރުން\nދިވެހިރާއްޖެއަށް ޗައިނާއިން ކަޑައަޅުއްވާފައި ހުންނަވާ ސަފީރާއި ޕްރޮސިކިއުޓަރ ޖެނެރަލް ބައްދަލުކުރެއްވުން\nޕީޖީ އޮފީހުގެ9ވަނަ އަހަރީ ދުވަސް، ކިޔަވާކުދިންނަށް ހުޅުވާލެވުން\nކޮލޯކިއަމް އޮން ކްރިމިނަލް ޖަސްޓިސް ސިސްޓަމް އެންޑް ކްރިމިނަލް ޕްރޮސީޖަރ އެކްޓް ގައި ބައިވެރިވުން\nސުޕްރީމްކޯޓުގެ އަހަރީ ޙަފްލާގައި ބައިވެރިވުން\nޖުޑީޝަލް ސިމްޕޯޒިއަމް އޮން ޗައިލްޑް ރައިޓްސް އެންޑް ދަ ޖުވެނައިލް ޖަސްޓިސް ސިސްޓަމްގައި ބައިވެރިވުން\nތަމްރީން ޕްރޮގްރާމެއްގައި ބައިވެރިވުމަށް މުވައްޒަފުން ފުރުން\nވަޒީފާގެ ފުރުސަތާއި ޢާންމު އިޢުލާން\nމައިކްރޯސޮފްޓް އޮފީސް 365 ލައިސަންސް ރިނުވަލް ކޮށް...\nޖެންޑަރ އީކުއަލިޓީ ޤާނޫނުގެ ދަށުން ޝަކުވާ ހުށަހަޅާ ފޯމް\nއިޢުތިރާފުގެ އެއްބަސްވުމެއް ނުވަތަ ނަޞޭޙަތުގެ އެއްބަސްވުމެއް ވުމަށްއެދި ކުށުގެ ތުހުމަތުގައ...\nޤާނޫނު ނަންބަރު 1/2014 (މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނު) ގެ ދަށުން މަޢުލޫމާ...\nނޫސް ބަޔާން (08 މެއި 2022)\nނޫސް ބަޔާން (20 ޖަނަވަރީ 2022)


-2months ago0- ލުބާނާ ހުސެއިން\nމިއަދު އާރާ ހުޅުވާލީ 1995 ވަނަ އަހަރު ދުނިޔެއަށް އުފަންވި ކުދިންގެ މަޢުލޫމާތު ފައިލެވެ. އެ ފައިލުގައި ހުރި މަޢުލޫމާތުތައް ބަލަމުންދަނިކޮށް އޭނާގެ ލޮލުގައި އަޅައިގަތީ ނަން ބަދަލުކޮށްފައިވާ ކުއްޖެއްގެ ލިޔުމަކަށެވެ. އެލިޔުމުގައިވަނީ 2007 ވަނަ އަހަރު ޢާއިޝަތު ހިބާގެ ނަން ޢާއިޝަތު އާރާ އަށް ބަދަލުކޮށްފައިވާ ކަމެކެވެ. އާރާ ހައިރާންވިއެވެ. "ހިބާ… 2007… އަހަންނަށް ވާނީ 12 އަހަރު. ހިބާ… މީ އަހަރެން އަޑުވެސް އެހި ނަމެއްނޫން. އަހަންނަށް ކިޔަނީ ހިބާ؟ ކީއްވެބާ ނަން ބަދަލު ކުރީ މަންމަމެން؟" އާރާ މިފަދަ ހިޔާލުތަކަކަށް ގެއްލިފައި ހުއްޓެވެ.\nރަށު އޮފީހުގެ ދުވަސްވީ މުވައްޒަފެއް ކަމުގައިވާ ޢަލީ އަޙްމަދު، އާންމު ނަމުންނަމަ އަލިބެ، ފައިލުތަކެއް ހިފައިގެން އާރާގެ މޭޒުކައިރިއަށް އައިސް ހުއްޓުނެވެ. އާރާ އަށް އެކަމެއް ރޭކައެއްނުލައެވެ. އޭނާ ހުރީ ފިކުރުގެ ތެރެއަށް ގެއްލިފައެވެ. "އަލިބެ އައިސް ހުރިކަންވެސް ނޭނގޭދޯ މަންޖޭ؟" އަލިބެގެ އަޑު ޖެހުމާއެކު އާރާ ސިހުނެވެ. "އަޅުގަނޑަށް ކަމަކަށް ގެއްލިފަ ހުރެވުނީ. ކީއްތޯވީ؟" އާރާ ނުވާކަމަކަށް ހަދަމުން ޖަވާބުދިނެވެ. "މި ފައިލުތައްވެސް އެބަޖެހޭ ޓައިޕުކޮށްލަން" އަލިބެ ފައިލްތައް އާރާގެ މޭޒުމަތީގައި ބެހެެއްޓިއެވެ. އާރާ ބޯޖަހާލިއެވެ.\n"އަލިބެ ވަރަށް ދުވަސްވެއްޖެދޯ މި އޮފީހުގަ މަސައްކަތް ކުރައްވާތާ؟" އަލިބެ ދާން ހިނގައިގަތް ތަނުން އާރާ ސުވާލުކުރިއެވެ. އަލިބެ ހުއްޓި ބަލާލާފަ ހީލިއެވެ. "އަޅުގަނޑުގެ ނަން ބަދަލުކުރަން އަޅުގަނޑުގެ މައިންބަފައިން އައި ހަނދާން އެބަހުރިތޯ؟" އާރާ އޭނާގެ ހިތުގައިވާ ސުވާލު ކޮށްލިއެވެ. "ނނނ… އާރާގެ ނަން ބަދަލުކުރަން ފޯމު ހުށައެޅިކަން ހަނދާން އެބަހުރި. ސަބަބެއް ނޭނގޭ އަލިބެއަކަށް." ދުރު ހަނދާނެއް އާކޮށްލާހެން އަލިބެ ބުނެލިއެވެ. އަލިބެ ދިން ޖަވާބުން އާރާއަށް ވެސް އިތުރު ސުވާލެއް ކުރާކަށް ނުކެރުނެވެ. އެއީ އާރާ ބޭނުންވީ ސަބަބު ހޯދާށެވެ.\nއެދުވަހު އާރާ ގެއަށް ދިޔަ މަގުމަތީގައި މަންމައާއި ސުވާލުކުރަން ގަސްތުކުރިއެވެ. އޭނާ ގެއަށް އައިއިރު ހުސްނާ އާއި ވަހީދު ތިބީ ސޯފާގައި ޓީވީ ބަލާށެވެ. "މަންމާ ހިބާ އެއީ ކާކު؟" އާރާ ފުރަތަމަވެސް ކޮށްލީ ސުވާލެވެ. ހުސްނާއާއި ވަހީދަށް ލިބުނީ ކުއްލި ސިހުމެކެވެ. "ހިބާ އަކީ އަހަރެންގެ ނަން ދޯ؟ ކީއްވެ ބަދަލު ކުރީ؟ ކޮންއިރަކު ބަދަލު ކުރީ؟ ކީއްވެ އަހަރެން އެނަންމަތިން ހަނދާން ނުވަނީ؟" އެ ދެމީހުނަށް އެއްޗެއް ނުބުނެވިގެން އުޅެނިކޮށް އާރާ ސުވާލު ފަތި އަމުނާލިއެވެ. "ދަރިފުޅާ ހަމަޖެހޭ. ބައްޕަ ހުރިހާ ވާހަކައެއް ކިޔާ ދޭނަން." ވަހީދު ސޯފާއިން ތެދުވެ އާރާ އާއި ދިމާލަށް ހިނގައިގަންނަމުން ބުނެލިއެވެ.\n"ދަރިފުޅުގެ އުމުރުން 12 އަހަރުގައި އެއްދުވަހަކު އަހަރެމެން ތިންމީހުން ދަތުރުދިޔައިން މިދިމާތުނޑިމައްޗައް. ރީތި ދުވަހެއްވީމަ ބައްޕަގެ އެދުމަކަށް މަންމަވެސް ދާން އެއްބަސްވީ. ކައިގެން މޫދަށްއެރިލަން ދިޔައީވެސް ތިންމީހުން އެކުގައި. މޫދުގަ ގިނައިރުވެގެން ބައްޕަމެން މޫދުން އަރަން ބުނުމުން ދަރިފުޅު ބޭނުންވީ އިރުކޮޅަކު މޫދުގަ އޮންނަން. ދަރިފުޅު މޫދުގަ ބަހައްޓާފަ ގޮނޑުދޮށަށް އެރުން އެއީ ބައްޕަމެނަށް ކުރެވުނު ވަރަށްބޮޑު ކުށެއް. ދަރިފުޅު މަޖާކޮށް އަތްތަޅާ ހަދަމުން ދިޔަ މަންޒަރު ބަލަން ބައްޕަމެނަށް ހުރެވުނީ ނޭނގި. ޙަޤީޤަތުގައި ދަރިފުޅު ގެނބޭތީ ސަލާމަތްވާން ކުރި މަސައްކަތް ބައްޕަމެނަށް ނޭނގުނު. ދަރިފުޅުގެ ހަރަކާތް ހުއްޓުމުން މަންމަ އަށް ޝައްކުވެގެން ބުނީމަ ބައްޕަ ދަރިފުޅު ކޮބާތޯ ބަލަން އެރުނީ. އޭރު ދަރިފުޅު އޮތީ ހޭނެތިފަ. ބައްޕަ ހީކުރީ ބައްޕަގެ ހަމައެކަނި ދަރިފުޅު ގެއްލުނީ ކަމަށް. ނަމަވެސް ދަރިފުޅު ސަލާމަތް ކުރެވުނު. އެކަމަކު ދަރިފުޅު ހޭއެރިއިރު އެއްވެސް އެއްޗެއް ހަނދާނެއްނެތް. ބައްޕަމެން އާ ފެށުމަކުން ދިރިއުޅުން ފަށަންވެގެން ދަރިފުޅުގެ ނަން ބަދަލުކުރީ." ވާހަކަ ކިޔައި ނިމުނު އިރު ވަހީދު ހުރީ ފެންކަޅިވެފައެވެ. ހުސްނާ ރޮނީއެވެ. އާރާވެސް ހިސާބަކަށް އެވާހަކަ އެހުނީތީ ދެރަވިއެވެ.\nރޭގަނޑުގެ ކެއުމަށް ފަހު އާރާ ކޮޓަރިއަށް ވަނެވެ. މިއަދު ހިނގާދިޔަ ކަންތަކާއި ދޭތެރޭ ވިސްނަން ބޭނުން ނުވެގެން އޭނާ އެނދަށްއަރާ ނިދަން މަސައްކަތް ކުރިއެވެ. ދާދި އަވަހަށް އޭނާ ހުވަފެނީ މަންޒިލަށް ދަތުރުކުރިއެވެ. ސާދަވިލޭރޭގެ ހަނދުގެ އަލިން ދިއްލިފައިވާ ރަންކުލައިގެ ދޮންވެލިގަނޑުގައި އާރާ ހުރީ ހުސްފަޔާއެވެ. މަޑުވައިރޯޅިން އޭނާގެ ދިގު އިސްތަށިގަނޑު ވިހުރިލަ ވިހުރިލާ ހުއްޓެވެ. އާރާ އޭނާގެ ވަށައިގެންވާ މަންޒިލަށް ނަޒަރު ހިންގާލިއެވެ. އެއީ އޭނާ ކުރިން އައިސްފައިވާ ތަނެއްކަމުގެ އިހުސާސް ވިއެވެ. ތަންކޮޅެއް ދުރުން ކުއްޖެއްގެ ހުނުމުގެ އަޑުއިވުނެވެ. އާރާ އަށް ބޭއިޚުތިޔާރުގައި އެދިމާލަށް ދެވުނެވެ.\nކުޑަ އަންހެން ކުއްޖަކާއި ފިރިހެން ކުއްޖެއް ކުޅެންތިބި މަންޒަރު އާރާއަށް ފެނުނެވެ. ދެކުދިން މަޖަލުގައި ދުވެހަދަނީއެވެ. އާރާ އަށް އެމަންޒަރު ފެނިފައި ހިނތުންވެލެވުނެވެ. ކުއްލިއަކަށް އެ އުފާވެރި މަންޒަރު ބަދަލުވިއެވެ. ކުޅެންތިބި ކުދިންގެ ތެރެއިން އަންހެން ކުއްޖާ ހުރިތަނަށް ހޭނެތިގެން ވެއްޓުނެވެ. ފިރިހެން ކުއްޖާ މަސައްކަތް ކުރަމުން ދިޔައީ އެ ކުއްޖާ ހޭއެރުވޭތޯއެވެ. ފިރިހެން ކުއްޖާ ރޮމުން ނަމަކުން ގޮވައެވެ. އާރާ އެކުދިންނަށް އެހީ ވުމުގެ ނިޔަތުގައި އެދިމާލަށް ދުއްވައިގަތެވެ. "އާރާ!!….އާރާ!!...." ވަކިހިސާބަކަށް ދެވުނުތަނާ އޭނާއަށް އެ ފިރިހެން ކުއްޖާ ކިޔަމުންދިޔަނަން ސާފުވިއެވެ. އޭނާ ހުއްޓުން އެރިއެވެ. ހައިރާންވެ ހުރެ އެ ފިރިހެން ކުއްޖާ ރޮމުންދިޔަ މަންޒަރު ބަލަން ހުރެވުނެވެ. ކެއްމަދުވެފައިވާ އެ ފިރިހެންކުއްޖާގެ އާދޭހުގެ އަޑުން އާރާގެ ލޮލުންވެސް ކަރުނަ ފާއްދާލިއެވެ.\nއާރާ ބަލަން ހުއްޓައި ފިރިހެން ކުއްޖާގެ އަތްމަތީގައި އޮތް އަންހެން ކުއްޖާ މައްޗައް އުފުލެން ފެށިއެވެ. ފިރިހެންކުއްޖާ ހިފަހައްޓަން ކުރިމަސައްކަތްވީ ބޭކާރެވެ. އޭރުވެސް އެކުއްޖާ ރޮމުން އާރާއަށް ގޮވަމުންދިޔައެވެ. މައްޗައް އުފުލިފައިވާ އަންހެން ކުއްޖާ އިސާހިތަކު ވައިގެ ތެރެއަށް ގެއްލުނެވެ. ފިރިހެންކުއްޖާ އޭނާގެ ފިޔަގަނޑު ހުޅުވާލާފައި އުދުއްސައި ގަންނަމުން ބަރު އަޑަކުން ހަޅޭއްލަވައިގަތެވެ. އާރާ ސިއްސައިގެންގޮސް ވެލިގަނޑު މައްޗައް ވެއްޓުނެވެ. އެއާއިއެކު އޭނާ އަށް ހުވަފެނީ މަންޒިލުންވެސް ނުކުމެވުނެވެ. އޭނާއަށް ހުރީ އަސްލަށްވެސް ރޮވިފައެވެ. ހޭލެވުމާއެކު ދެލޯބޮޑުވިއެވެ. ކޮޓަރީގައިވާ ނިދާބޮކި ހުރީ ނިވިފައި ކަމުން ކޮޓަރިތެރެއިން އެއްވެސް އެއްޗެއް ނުފެނެއެވެ.\nއާރާ އެނދުން ތެދުވެ ލޯ ފޮހެލަމުން އެނދުކައިރީގައިވާ މޭޒުމަތީ އޮތް ފޯނުނަގާ ކޮޓަރި ތެރެއަށް އަލި ކޮށްލިއެވެ. އަދި ގޮސް ފާރުގައިވާ ބޮކި ދިއްލުމަށްފަހު އެނބުރި އައިސް އެނދަށް އެރިއެވެ. އާރާ ފޯނުން ގަޑި ބަލައިލިއިރު މެންދަމު3ޖެހީއެވެ. ގައިމަތީ ރަޖާގަނޑު އަޅަމުން އޭނާ އޮށޯވެލިއެވެ. ރަނގަޅަށް އެދުނގައި ހަމަނުޖެހެވިގެން އުޅެނިކޮށް އަނެއްކާވެސް ކޮޓަރީގެ ބޮކި ނިވި ދިއްލުނެވެ. ދެތިން ފަހަރަކު ނިވި ދިއްލިލާފައި އެއްކޮށް ބޮކި ނިވުނެވެ. އާރާ ބިރުގަތްވަރުން ރޮވުނެވެ. އަޑުބެދުނެވެ. ހަމައެވަގުތު އޭނާގެ ދާދިކައިރީގައި މީހަކު އައިސް އިށީނެވެ. "އާރާ… މީ އިފްރާން އޭ" އިފްރާންގެ އަޑު ޖެހުމާއެކު އާރާ ތެދުވެ އެމީހާގެ ގައިގައި ބައްދާލިއެވެ.


Grade ekeh ge Quran fothugai2sooraiy ekuvefaivaa massala balai hallu kurany - One Online\nގުރޭޑު އެކެއްގެ ގުރުއާން ފޮތުގައި އެކުވެފައިވަ ސޫރަތްތައް -- ފޮޓޯ: އަލީ ޒައިދު\nގުރޭޑް އެކެއްގެ ގުރުއާން ފޮތުގައި ދެ ސޫރަތް އެކުވެފައިވާ މައްސަލަ ބަލައި ހައްލުކުރަނީ\nގުރޭޑް އެކެއްގެ ގުރުއާން މާއްދާގެ ފޮތް ޕްރިންޓު ކުރި އިރު، ދެ ސޫރަތެއްގެ އާޔަތްތައް އެކުވެފައިވާ މައްސަލަ ބަލައި އެކަން ހައްލުކުރުމަށް މަސައްކަތް ކުރަމުންދާ ކަމަށް އެޑިއުކޭޝަން މިނިސްޓްރީން ބުނެފިއެވެ.\nއެޑިއުކޭޝަން މިނިސްޓްރީން މިއަދު ނެރުނު ބަޔާނެއްގައި ބުނެފައި ވަނީ އެ މައްސަލަ ފާހަގަވި ހިސާބުން އެކަން ހައްލުކުރުމަށް ނެޝަނަލް އިންސްޓިޓިއުޓް އޮފް އެޑިއުކޭޝަނާއި ގުޅިގެން މަސައްކަތް ކުރަމުން އަންނަ ކަމަށެވެ.\nއެގޮތުން މައްސަލަ ޖެހިފައިވާ ސަފުހާތައް ބަދަލުކުރުމަށް އަމަލުކުރަންޖެހޭ ގޮތް ސްކޫލުތަކާއި ހިއްސާކޮށް ސްކޫލުތައް މެދުވެރިކޮށް ބެލެނިވެރިންނަށް އަންގަމުންދާނެ ކަމަށް ބުންޏެވެ.\nއެޑިއުކޭޝަން މިނިސްޓްރީން ބުނީ، މައްސަލަ ހުރި ފޮތްތަކަކީ ޕްރިންޓު ކުރުމުގެ ކުރިން ނެޝަނަލް އިންސްޓިޓިއުޓް އޮފް އެޑިއުކޭޝަނާއި އިސްލާމިކް މިނިސްޓްރީން ޗެކު ކޮށްފައިވާ ފޮތްތަކެއް ކަމަށާއި ނަމަވެސް އެ މައްސަލަ ދިމާވި ގޮތް ބަލަމުންދާ ކަމަށެވެ.\nގުޅޭ ޓެގު އެޑިއުކޭޝަން މިނިސްޓްރީ އިސްލާމިކް މިނިސްޓްރީ ސްކޫލް ކުދީން ކީރިތި ޤުރްއާން


ތަރައްގީ ގެންނާނީ ފިތުރަތުގެ އުސޫލާ އެއްގޮތަށް: ނަޝީދު\nމުޙައްމަދު ޝަމްޢޫން 13 ޖެނުއަރީ 2019\nރާއްޖޭގެ ކޮންމެ ޖަޒީރާ ރަށަކީ އެ ރަށެއްގެ ވަށައިގެން ވެލި އެނބުރެންޖެހޭ ރަށެއް ކަމަށާއި ނަމަވެސް އެ ރަށްތަކުގައި ބަނދަރުތައް ހެދުމާއެކު އެ ރަށްތަކުގެ ގުދުރަތީ ސިފަ ގެއްލިގެންދާނެ ކަމަށާއި، ތަރައްގީ ގެންނާނީ އެފަދަ ކަންކަމުގައި ފިތުރަތުގެ އުސޫލާ އެއްގޮތަށް ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއޭދަފުށީގައި މިރޭ ކުރިއަށްދިޔަ ކެމްޕެއިން އިވެންޓެއްގައި ވާހަކަދައްކަވަމުން ނަޝީދު ވިދާޅުވީ ބަނދަރު ހެދުމާ އެކިއެކި ކަންކަން ކުރުމުގާ ރަށްރަށުގެ ތޮބީއީ ސިފަ ގެއްލުވާ ނުލާނެ ކަމަށެވެ.\n"އެނބުރި އެނބުރި އޮންނަ ވެލި ނޭނބުރެނީ. ނޭނބުރުނީމާ ރަށް ގިރެނީ. އެއީ އަޅުގަނޑުމެންގެ ލޮލަށް ފެންނަތަން. ރަށެއްގެ ތޮބީއީ ސިފަ ގުދުރަތީ ގޮތާ ބެހުނީމާ ހަގީގަތުގައި އަންނާނެ ކިތަންމެ ބަދަލެއް އޮންނާނެ" ނަޝީދު ވިދާޅުވިއެވެ.\nނަޝީދު އިތުރަށް ވިދާޅުވީ މަޖިލިސް 2019 ވެގެންދާނީ ރައްޔިތުންނަށް ތަރައްގީއަކީ ކޯއްޗެއް ރައްޔިތުންނަށް އެނގޭނެ މަޖިލީހަކަށް ކަމަށާއި، އެމްޑީޕީގެ މިފަހަރުގެ މެނިފެސްޓޯގެ އެންމެ ބޮޑު އަމާޒަކީ ފިތުރަތުގެ އުސޫލާ އެއްގޮތަށް ތަރައްގީ ގެނައުން ކަމަށެވެ.\n"ތަރައްގީ ގެންނާނީ ފިތުރަތުގެ އުސޫލާ އެއްގޮތަށޭ. އޮޔާވަޔާ އެއްކޮޅަށޭ. އިދިކީއްޔަކަށް ނޫނޭ. ތަރައްގީ ގެނައުމަށް ކުރަންޖެހޭ ކަންކަން އަޅުގަނޑުމެންނަށް އެބަ އިނގޭ. އެއީ ބޮޑު ބިޔަ ކަމެއް ނޫން. އެއީ ކުޑަކުޑަ އޮށެއްގެ ސިއްރުން ވަޅުޖެހުނު ބިންމަތީގައި، ބޮޑުބޮޑު ބިޔަ ގަހެއް ހެދުން" ނަޝީދު ވިދާޅުވިއެވެ.\nއަރުޝީފަށް ނެގީ 13/01/2019 00:01\nއެންމެފަހުން އަޕްޑޭޓްކުރީ 13/01/2019 00:01\nޟަމްރަތު އަޙްމަދު 40 މިނެޓު ކުރިން


SunOnline: Addu gai harukashi fikuru fethureythee defence aa eku mashavaraa koffi\nއައްޑޫގައި ހަރުކަށި ފިކުރު ފެތުރޭތީ ޑިފެންސާއެކު މަޝްވަރާކޮށްފި\nއައްޑޫ ސިޓީގައި ހަރުކަށި ފިކުރު ފެތުރޭތީ، އެކަމާ ގުޅޭގޮތުން ޑިފެންސް މިނިސްޓްރީ އާއި އައްޑޫ ސިޓީ ކައުންސިލާ މަޝްވަރާކޮށްފި އެވެ.\nމިކަމާ ގުޅޭގޮތުން މަޝްވަރާކޮށްފައި ވަނީ ޑިފެންސް މިނިސްޓަރު މާރިޔާ އަހްމަދު ދީދީ އާއެކު އިއްޔެ އައްޑޫ ސިޓީ ކައުންސިލާއެކު ކުރިއަށް ގެންދިޔަ ބައްދަލުވުމެއްގައި ކަމަށް ޑިފެންސް މިނިސްޓްރީން ބުންޏެވެ.\nމި މައްސަލައިގައި ސިޓީ ކައުންސިލުން ޑިފެންސާ އެކު މަޝްވަރާކޮށްފައި ވާއިރު ހައްދުފަހަނައެޅި ޓެރަރިސްޓް ޖަމާއަތް އައިސްއެސްއަށް ތާއީދުކުރާ ގްރެފިޓީ ތަކެއް އައްޑޫ ހިތަދޫގެ އާންމުތަނެއްގައި ކުރެހި މައްސަލައެއް ފެންމަތިވެ އެ މައްސަލަ ފުލުހުން އަންނަނީ ބަލަމުންނެވެ.\nފާރުގައި ކުރަހާފައި ހުރި ގްރެފިޓީ ފެންނަ ފޮޓޯއެއް އާންމުވުމުން، ޕޮލިސް ކޮމިޝަނަރު މުހައްމަދު ހަމީދު އޭރު ވިދާޅުވީ ޓެރަރިސްޓް ޖަމާއަތަކަށް ތާއީދުކޮށް އެ މީހުންގެ ފިކުރު ފެތުރުމާއި އިސްލާމް ދީނަށް ފުރައްސާރަކުރުން އަދި ދީނީ އެއްބައިވަންތަކަން ގެއްލޭ ގޮތަށް މުޖުތަމައުގައި ހިންގާ ހުރިހާ އަމަލުތައް ހުއްޓުވުމަށް ކަމާ ބެހޭ މުއައްސަސާތަކާ އެކު ފުލުހުން މަސައްކަތް ކުރާނެ ކަމަށެވެ.\nއިއްޔެ ޑިފެންސް އާއެކު ކުރިއަށް ދިޔަ ބައްދަލުވުމުގައި ކާރިސާތައް ދިމާވާ ހާލަތުގައި ގެންގުޅޭނެ ޑިޒާސްޓާ މެނޭޖެމްމަންޓް ޕްލޭނާއި އެފަދަ ހާލަތްތަކުގައި ބޭނުންކުރާ ވަސީލަތްތައް އިތުރުކުރުމާ ގުޅޭގޮތުން ވެސް ވަނީ މަޝްވަރާކޮށްފަ އެވެ.


Nilandhoo kolhah Maziya in 13 landu jahaifi! | Mihaaru\nމާޒިޔާގެ ދާދު (ކ)، އިއްބެ ވަހީދު (މ) އަދި ފޭދޫ އިއްބެ އުފާފާޅުކުރަނީ. --ފޮޓޯ: ހުސެއިން ވަހީދު/ މިހާރު\nނިލަންދޫ ކޮޅަށް މާޒިޔާ އިން 13 ލަނޑު ޖަހައިފި!\n25 ޖޫން 2019 - 23:53 17 comments\nމިޑްފީލްޑަރު އިބްރާހިމް ވަހީދު ހަސަން (އިއްބެ ވަހީދު) ޖެހި ފަސް ގޯލާއި ކެޕްޓަން އަސަދުﷲ އަބްދުﷲ ހެދި ހެޓްރިކާ އެކު މާޒިޔާ އިން ދިރާގު ދިވެހި ޕްރިމިއާ ލީގުގައި މިރޭ ފ. ނިލަންދޫ އަތުން 13-0 އިން މޮޅުވެއްޖެ އެވެ.\nމިއީ ރާއްޖޭގެ އެންމެ ބޮޑު ފުޓްބޯޅަ މުބާރާތް، ދިވެހި ޕްރިމިއާ ލީގަށް ރި-ބްރޭންޑްކުރި ފަހުން ފެނިގެން ދިޔަ އެންމެ ތަފާތު ބޮޑު އެއް ނަތީޖާ އެވެ. ރާއްޖޭގެ އެންމެ ހުނަރުވެރި އަދި އެންމެ ހަލުވި އެޓޭކިން ލައިން އޮތް މާޒިޔާ އިން ވަނީ މިރޭ އެ ޓީމުގެ އެ ޑިޕާޓްމަންޓުގެ ފެންވަރު ދައްކާލައިފަ އެވެ. އެކަމަކު ޖުމްލަކޮށް މާޒިޔާގެ ހުރިހާ ދިމާލެއް ވެސް ފެނިގެން ދިޔައީ އޯގަނައިޒްކޮށް، ހަމަޖެހިލައިގެން ކުޅުނުތަނެވެ.\nމި މޮޅާ އެކު މާޒިޔާ އޮތީ ދެ މެޗުން ހަ ޕޮއިންޓް ހޯދައި ތާވަލުގެ ތިން ވަނައިގަ އެވެ. އެއް ވަނައިގައި އޮތީ ތިން މެޗުން ނުވަ ޕޮއިންޓް ހޯދާފައިވާ ދަ ގްރާންޑޭ އެވެ. އެ ޓީމުގެ ފަހަތުން ދެ ވަނައިގައި އޮތީ ތިން މެޗުން ހަތް ޕޮއިންޓް ހޯދާފައިވާ ޓީސީ ސްޕޯޓްސް ކްލަބެވެ. ކްލަބް ލައިސަންސް ނުލިބި ދިގުލައި ގޮސް، ލީގުގައި ވާދަކުރެވޭކަން ފަހު ވަގުތު ކަށަވަރުވި ނިލަންދޫ އޮތީ ދެ މެޗުން ވެސް ބަލިވެ ތާވަލުގެ ފުލުގަ އެވެ.\nމާޒިޔާގެ ތިން ކުޅުންތެރިން ބޮލުން ޖަހަން އަރާއިރު ނިލަންދޫގެ ކީޕަރު ޒިޔަޒަން (ވ) ބޯޅަ ދިފާއުކުރަނީ. --ފޮޓޯ: ހުސެއިން ވަހީދު/ މިހާރު\nމިރޭގެ މެޗުގައި މާޒިޔާ އިން ނިލަންދޫގެ ގޯލް ހުޅުވާލީ ތިން ވަނަ މިނެޓުގައި ނާއިޒް ހަސަން (ދާދު) ޖެހި ގޯލުންނެވެ. އަސަދުﷲ ބޮލުން ޖައްސާލި ބޯޅަ، ދާދު ގޯލުގެ ތެރެއަށް ވައްދާލީ ވެސް ބޮލުން ޖަހަ އެވެ. އެ ޓީމުގެ ދެ ވަނަ ގޯލް 10 ވަނަ މިނެޓުގައި ޖެހީ އިއްބެ ވަހީދެވެ. އަސަދުﷲ ދިން ބޯޅަ އިއްބެ ފުރަތަމަ ޖެހުމުން ނިލަންދޫގެ ގޯލްކީޕަރު އަބްދުﷲ ޒިޔަޒަން އަތުގައި ޖެހިފައި ނުކުތުމުން އިއްބެ ވަނީ ދެ ވަނަ ފަހަރަށް ޖަހައި ބޯޅަ ގޯލަށް ވައްދާލައިފަ އެވެ. މާޒިޔާގެ ތިން ވަނަ ގޯލަކީ އަހުމަދު އަބްދުﷲ (ލިލީ) ނަގައިދިން ހުރަހަކުން އަސަދުﷲ ފްރީހެޑާ އަކުން ޖެހި ގޯލެކެވެ. ހަމްޒާ މުހައްމަދު (ހަމްޕު) ދިން ބޯޅައަކަށް އަރައި ކީޕަރު ކައިރިން ނައްޓާލާފައި ހަތަރު ވަނަ ގޯލް ޖެހީ މޫސާ ޔާމީން (ޔާންބެ) އެވެ.\nފުރަތަމަ ހާފުގައި މާޒިޔާ އިން އިތުރު ހަތަރު ގޯލް ޖެހި އެވެ. އޭގެ ތެރެއިން ދެ ގޯލް ޖަހައި އަސަދުﷲ ހެޓްރިކް ހެދިއިރު އަނެއް ދެ ގޯލް ޖަހައި އިއްބެ ވަހީދު ވެސް ހެޓްރިކް ހެދި އެވެ.\nމާޒިޔާ އިން ދެ ވަނަ ހާފް ފެށީ ދެ ވަނަ މިނެޓުގައި ދާދު ކާމިޔާބުކުރި ގޯލުންނެވެ. ނިލަންދޫގެ ދެ ކުޅުންތެރިން ކައިރިން ދެމި ގަނެ އޭރިއާ ތެރެއަށް ވަދެ އޭނާ ބޯޅަ އަމާޒުކޮށްލީ ތިރީ ކަނަށެވެ. މާޒިޔާގެ 10 ވަނަ ގޯލް 55 ވަނަ މިނެޓުގައި ކާމިޔާބުކުރީ ޑިފެންޑަރު ސަމޫހު އަލީ (ސަމުއްޓެ) އެވެ. އޭގެ ފަހުން 70 ވަނަ މިނެޓުގައި އިއްބެ ވަހީދު އޭނާގެ ހަތަރު ވަނަ ގޯލް، މާޒިޔާގެ 11 ވަނަ ގޯލް ކާމިޔާބުކުރިއިރު 12 ވަނަ ގޯލް 75 ވަނަ މިނެޓުގައި ކާމިޔާބުކުރީ ހަސަން ޝިފާޒް (ޑުންގާ) އެވެ. މިއީ އޭނާ ބާރު ޝޮޓަކުން ގޯލަށް އަމާޒުކޮށްލި ބޯޅައެކެވެ. ފަހު ގޯލް 84 ވަނަ މިނެޓުގައި އިއްބެ ވަހީދު ޖެހީ ކޯނަރަކުން ދާދު ނަގައިދިން ހުރަހެއް ބޮލުން ގޯލަށް ވައްދާލައިގެންނެވެ.\nމާޒިޔާގެ އިއްބެ ވަހީދު އާއި ނިލަންދޫގެ ކީޕަރު ޒިޔަޒަން (ވ) ބޯޅަ އަށް މަސައްކަތްކުރަނީ. --ފޮޓޯ: ހުސެއިން ވަހީދު/ މިހާރު\nމާޒިޔާގެ ކޯޗު މަރްޔާން ސެކުލޮސްކީ ބުނީ އޭނާ އުފާވަނީ ގިނަ ގޯލްތަކެއް ޖެހުމުން ނޫން ކަމަށާއި ކުޅުންތެރިން މެޗުގައި ދެއްކި ޕްރޮފެޝަނަލިޒަމާ މެދު ކަމަށެވެ.\n"މާޒިޔާ ކުޅުންތެރިންނަށް މަރުހަބާ ކިޔަން. އެ ކުޅުންތެރިން ވަރަށް ޕްރޮފެޝަނަލްކޮށް މިރޭ ފެނިގެން ދިޔައީ. ނިލަންދޫ، މިވަގުތު މާޒިޔާ ލެވެލްގައި ނެތަސް އެ ޓީމާ ދެކޮޅަށް ކުޅޭ މެޗު ވެސް އަހަރެމެންނަށް މުހިއްމު. ބައެއް ފަހަރު އެއް ގޯލުން ވެސް ފުދޭ އަނެއް ބައި ފަހަރު 15 ގޯލުން ވެސް ނުފުދިދާނެ. އެކަމަކު މިރޭ އެންމެ މުހިއްމު ކަމަށްވީ ކުޅުންތެރިން މެޗު ނެގިލެއް ޕްރޮފެޝަނަލްކަން،" ސެކުލޮސްކީ ބުންޏެވެ.\nނިލަންދޫގެ ކޯޗު އަހުމަދު މުޖުތަބާ (ފެސްކޯ) ބުނީ މި ވަރުގެ ސްކޯލައިނެއް ފެނިދާނެ ކަމަށް ހީ ނުކުރާ ކަމަށާއި މިއަށް ވުރެ ރަނގަޅު ނަތީޖާއެއް ނެރެވެން ޖެހޭނެ ކަމަށެވެ. އެކަމަކު މައްސަލައަކަށް ދިމާވީ މެޗުގެ ކުރީކޮޅު ޓެކްޓިކަލް ޑިސިޕްލިން ނުހިފެހެއްޓި ގޯލްތަކެއް ވަނުމުން ކަމަށެވެ. އަދި ތަޖުރިބާކާރު ކުޅުންތެރިން މަދުވުމުން، އަލުން ޓީމު ދަނޑުމަތީގައި އޯގަނައިޒްކުރަން ފަސޭހަ ނޫން ކަމަށް ފެސްކޯ ބުންޏެވެ. ނިލަންދޫގައި ތިބި ފުރަތަމަ ޑިވިޝަން ފެންވަރުގެ ތަޖުރިބާކާރު ކުޅުންތެރިންނަކީ ކެޕްޓަން ފަރުހާދު އިސްމާއިލް (ފަރޭ) އާއި ކީޕަރު ޒިޔަޒަން އެވެ.\nއިތުރު ލިޔުންތައް މާޒިޔާ ސ.ރ.ކ ފ. ނިލަންދޫ


Coral Festival: Thimaavettah ahuluverikuran thafaathu gotheh\nރާއްޖެ - ކޮރަލް އިންސްޓިޓިއުޓް\nމި ހަރަކާތް އިންތިޒާމްކުރަނީ ކޮރަލް އިންސްޓިޓިއުޓްގެ ފަރާތުން\nފެސްޓިވަލް ފައްޓަވައިދެއްވީ ރައީސް މުހައްމަދު ނަޝީދު\nމިއީ އާންމުންނަށް ހުޅުވާލައިގެން ކުރިއަށްގެންދާ ހަރަކާތެއް\nކ. މާލެ | 25 ފެބްރުއަރީ 2020 | އަންގާރަ 13:01 | 2,545\nކޮރަލް ފެސްޓިވަލްގައި ރައީސް ނަޝީދު ވާހަކަދައްކަވަނީ - މޯލްޑިވްސް ކޮރަލް އިންސްޓިޓިއުޓް\nތިމާވެށި ހިމާޔަތްކުރަން އުފައްދާފައިވާ ޖަމިއްޔާއެއް ކަމުގައިވާ ކޮރަލް އިންސްޓިއުޓުން އިންތިޒާމްކޮށްގެން ބާއްވާ ކޮރަލް ފެސްޓިވަލް ފަށައިފިއެވެ.\nކ. ތުލުސްދޫގައި ބާއްވާ މި ފެސްޓިވަލް އަކީ ކޮރަލް އިންސްޓިއުޓްގެ މަސައްކަތުގެ މަގު ޗާޓު އެކުލަވާލުމަށް ބޭއްވި ވަރކްޝޮޕްއަށް ފަހު، ބާއްވާ ހާއްސަ ހަރަކާތެކެވެ. އެގޮތުން މި ފެސްޓިވަލް ފައްޓަވައިދެއްވީ ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުއެވެ. ކޮރަލް އިންސްޓިޓުއްޓަކީ އެމަނިކުފާނުގެ ނަން މަތީގައި ރަޖިސްޓްރީ ކުރެވިފައިވާ އަމިއްލަ ޖަމިއްޔާއެކެވެ.\nލައިވް މިއުޒިކާއި، ވިޔަފާރި ސްޓޯލްތައް ހިމެނޭގޮތަށް ތަފާތު އެކިއެކި ހަރަކާތްތަކާއެކު ކުރިޔަށްގެންދާ މިފެސްޓިވަލްއަކީ އާންމުންނަށް ހުޅުވާލައިގެން ކުރިޔަށްގެންދާ އިވެންޓެކެވެ. އެގޮތުން މަޝްހޫރު ފޮޓޯގްރާފަރ ޑަބަލްޑޮޓްގެ ވައިޓް ފަޔަރ އާޓް އެގްޒިބިޝަންއާއި، ޓޮކްސިކްރޫ ސޮބާގެ މިއުރަލް ކުރެހުމުގެ ހަރަކާތްތައެއްވެސް ބައިވެރިންނަށް ފެނިގެންދާނެއެވެ. އޭގެ އިތުރުން އައިލެންޑް ބާޒަރ، ޓޮޑީ އަދި އަވަށްޓެރި ގެލަރީގެ ވިޔަފާރި ސްޓޯލްތަކުން ވިޔަފާރިކޮށްލުމުގެ ފުރުސަތުވެސް ވަނީ ހުޅުވާލެވިފައެވެ.\nކޮރަލް ފެސްޓިވަލްގައި ހުރި ޓޮޑީގެ ސްޓޯލުން ފަތުރުވެރިއަކު ވިޔަފާރިކުރަނީ\nއޭގެއިތުރުން، ޕަރލޭއާއި ވަޑާންފޮށީގެ ޑެމޯންސްޓްރޭޝަންތަކެއްވެސް ފެސްޓިވަލްގެ ތެރެއިން ކުރިޔަށް ދާނެއެވެ. އިތުރު ހަރަކާތްތަކުގެ ތެރޭގައި ބައިވެރިންނަށް ސްނޯކްލިންގ އަދި ރާޅާއެޅުމުގެ ފިލާވަޅުތަކެއްބައި ބައިވެރިވުމުގެ ފުތުސަތުވެސް ވަނީ ހުޅުވާލެވިފައެވެ. އަދި އަރޓީ ފިންގަރސްގެ ސްޓޯލުން ކުރެހުމާއި، ޕްރިންޓްމޭކިންގގައި ބައިވެރިވެވޭނެއެވެ.\nމި ހަރަކާތުގައި އާންމުންގެ އިތުރުން ތިމާވެށި ރައްކާތެރިކުރުމުގައި ރާއްޖޭގައި ހަރަކާތްތެރިވާ ތަފާތު އެކި ޖަމިއްޔާތަކާއި އަމިއްލަ ފަރާތްތަކުން ވަނީ ބައިވެރިވެފައެވެ. ރައީސް އިބްރާހިމް މުހައްމަދު ސޯލިހުވެސް ފެސްޓިވަލްގައި ބައިވެރިވެވަޑައިގަތުމަށް ތުލުސްދޫއަށް ވަޑައިގަންނަވާ ގޮތަށް ވަނީ ހަމަޖެހިފައެވެ.\nއެއް ދުވަހަށް ކުރިޔަށްގެންދާ ކޮރަލް ފެސްޓިވަލްއަކީ ކޮރަލް އިންސްޓިޓިއުޓްގެ ފަރާތުން ކުރިޔަށްގެންދާ މިފަދަ ފުރަތަމަ ހަރަކާތެވެ. ފަރުތަކާއި މުރަކަތައް ރައްކާތެރިކުރުމަށް ހާއްސަ އިސްކަމެއް ދީގެން އުފައްދާފައިވާ މިޖަމިއްޔާގެ މަގުސަދަކީ، ދެމެހެއްޓެނިވި މުސްތަގުބަލަކަށް ރާއްޖޭގެ ފަރުތަކާއި މުރަކަތަށް އާލާކޮށް ރައްކާތެރިކުރާނެ ގޮތްތައް ދެނެގަނެ އެކަންކަން ތަންފީޒުކުރުމަށް ރާއްޖޭގެ ކަމާއިބެހޭ އިދާރާތަކާއި ބައިނަލްއަގްވާމީ ޖަމިއްޔާތަކާއި ގުޅިގެން މަސައްކަތްކުރުމެވެ.


Dhiraagu road reyhuge medal thah dhahkaalaifi | Mihaaru\nދިރާގު ރޯޑްރޭހުގެ މެޑަލްތައް ދައްކާލައިފި\n12 ސެޕްޓެމްބަރ 2019 - 15:42 1 comment\nމި މަހުގެ 20 ވަނަ ދުވަހު ހުޅުމާލޭގައި ބާއްވާ ދިރާގު މޯލްޑިވްސް ރޯޑްރޭސް ނިންމާ ބައިވެރިންނަށްދޭ ފިނިޝާ މެޑަލް ދައްކާލައިފި އެވެ.\nސްޕޯޓްސް މިނިސްޓްރީގައި އިއްޔެ ބޭއްވި ރަސްމިއްޔާތެއްގައި މެޑަލް ލޯންޗްކޮށްދެއްވީ ސްޕޯޓްސް މިނިސްޓަރު އަހުމަދު މަހުލޫފެވެ. މި ރަސްމިއްޔާތުގައި ދިރާގުގެ ސީއީއޯ އިސްމާއިލް ރަޝީދާއި ސީނިއާ މެނޭޖާ ބްރޭންޑް އެންޑް މާކެޓިން ކޮމިއުނިކޭޝަންސް މުހައްމަދު މިރްޝާން ބައިވެރިވަޑައިގެންނެވި އެވެ.\nދިރާގުން ކޮންމެ އަހަރެއްގެ ރޭހަށް ވެސް ހާއްސަ މެޑެއްޔެއް ތައާރަފްކުރެ އެވެ. މި ފަހަރު ވެސް ފަސް ކިލޯމީޓަރު ދުވުމުގެ ރޭހާއި 10 ކިލޯމީޓަރު ދުވުމުގެ ރޭހަށް ވަކި މެޑެއްޔެއް ދެ އެވެ. އަދި މި ފަހަރު ދެ ރޭސް ދެ ވަގުތެއްގައި އޮތުމުން ދެ ރޭހުގައި ވެސް ބައިވެރިވެ ދެ މެޑަލް ހޯދުމުގެ ފުރުސަތު ބައިވެރިންނަށް އޮންނާނެ އެވެ.\nރިކްރިއޭޝަނަލް މިފަދަ ރޭސްތަކުގައި ދޭ މެޑެއްޔަށް އަބަދުވެސް ބައިވެރިން ވަރަށް ޝައުގުވެރިވެ އެވެ. ސަބަބަކީ މިއީ އަމިއްލަ ނަފްސަށް ޗެލެންޖްދީ ކާމިޔާބާކުރާ ކުރުމަކުން ލިބޭ އެއްޗަކަށްވެފައި އަދި މިއީ އާއްމުންނަށް ކުޅިވަރުގެ ތެރެއިން ކާމިޔާބު ހޯދައި ފަހަށް ރައްކާކޮށްލަން ލިބޭ ހަނދާނަށް ވުމެވެ. ދިރާގުގެ މެޑަލުން ވެސް ރަމްޒުކޮށްދެނީ ދުވުންތެރިޔާ ހޯދާ ކާމިޔާބީ އާއި ޝަރަފެވެ.\nރާއްޖޭގައި ބާއްވާ އެންމެ ބޮޑު، އެންމެ ގިނަ ދުވަސްވީ އަދި ބައިނަލްއަގްވާމީ ގޮތުން އެކްރެޑިޓްކޮށްފައިވާ ހަމައެކަނި ދިގު ދުވުމުގެ ރޭހުގެ އެންމެ ހާއްސަ ކަމަކީ ފަސް ކިލޯމީޓަރު ދުވުމާއި 10 ކިލޯމީޓަރު ދެ ވަގުތެއްގައި އޮތުމެވެ. އެގޮތުން ހެނދުނު6ޖަހާއިރު ފަށާ 10 ކިލޯމީޓަރު ރޭހުގައި ދުވުމަށް ފަހު އެ ދުވަހު ހަވީރު 4:30 ފައި ފަށާ ފަސް ކިލޯމީޓަރު ރޭހުގައި ވެސް ދުވަން ފުރުސަތު ލިބޭނެ އެވެ. މާނައަކީ ސީރިއަސްކޮށް ދުވާ ދުވުންތެރިން ޓައިމިން އަށް ބަލައިގެން ހެނދުނު 10 ކިލޯމީޓަރު ދުވެލާފައި ހަވީރު އާއިލާއާ އެކު ފަން ރަންއެއްގެ ގޮތުގައި ހަވީރު ފަސް ކިލޯމީޓަރު ވެސް ދުވުމުގެ ފުރުސަތު އޮތުމެވެ.\nމިއަހަރުގެ ރޭހުގެ ޝިޔާރަކީ ވެސް ކުޑަކުދިންގެ ހައްގުތައް ހިމާޔަތްކޮށް ރައްކާތެރިކުރުމުވެ. އަދި ރޭހުގެ ރަޖިސްޓްރޭޝަނަށް ކޮންމެ ބައިވެރިޔަކު ދައްކާ 100ރ. އާއި ޑޮނޭޝަންގެ ގޮތުގައި އިތުރަށް ދޭ ފައިސާ ހަދިޔާކުރާނީ ހިލޭ ސާބަހަށް މަސައްކަތްކުރާ ޖަމިއްޔާތަކަށެވެ. މި ރޭސް މެދުވެރިކޮށް ދިރާގުން ވަނީ 2018 ވަނަ އަހަރު 10 އެންޖީއޯ އަކަށް ޖުމްލަ 600،000ރ. ހަދިޔާކޮށްފަ އެވެ. އެއީ ދުވުންތެރިން ރެޖިސްޓްރޭޝަންގައި ދެއްކި ފައިސާ ނުވަތަ ޑޮނޭޝަނުގެ %100 ގެ އިތުރުން އެންމެ ގިނަ ދުވުންތެރިން ރެޖިސްޓްރޭޝަންގައި ހިޔާރުކުރި ފަސް ޖަމިއްޔާއަށް ދިރާގުން ހަދިޔާ ކުރި 200،000ރ. ގެ ފައިސާގެ އިނާމެވެ.\nއިތުރު ލިޔުންތައް ދިރާގު ބްރޯޑްބޭންޑް ރޯޑް ރޭސް


vnews - Jihad ge namuga han'guraamathakah dhiyun - hallunuvaa bodu massalaeh!\nޖިހާދުގެ ނަމުގައި ހަނގުރާމަތަކަށް ދިއުން - ހައްލުނުވާ ބޮޑު މައްސަލައެއް!\nސީރިޔާ ހަނގުރާމައިގައި ބައިވެރިވެ މަރުވެފައިވާ ކަމަށް ބުނާ ދިވެއްސެއް ރަތްކުލައިން ފާހަގަކުރެވިފައި\nދީނީގޮތުން ހައްދުފަހަނަޅައިދިއުމުގެ ތެރެއިން ފަހުގެ ތާރީޚެއްގައި ރާއްޖޭގައި ހިނގާފައިވަނީ ބޮޑު ދެހާދިސާއެކެވެ. އެއީ 2007 ވަނަ އަހަރު އއ. ހިމަންދޫގައި ވަކި ޖަމާއަތް ހަދައިގެން ބަޔަކު ނަމާދުކުރަމުން ދިޔުމާއި، 2009 ވަނަ އަހަރުގެ ސެޕްޓެމްބަރު މަހުގެ 29 ވަނަ ދުވަހު ސަލްޓަންޕާކު ތެރޭގައި ބޮން ގޮއްވާލި ހާދިސާއެވެ. އޭގެ ފަހުން މިފަދަ ކަމެއް ހިނގާފައި ނެތް ނަމަވެސް ދީނީގޮތުން ހައްދުފަހަނަޅައިދިއުމުގެ ފިކުރު ރާއްޖެއިން ނުވަތަ ދިވެހިންގެ ތެރެއިން މުޅިން ފިލައިގެން ގޮސްފައިވާ ކަމަކަށް ނުބުނެވޭނެއެވެ.\nމިމައްސަލަ އެންމެ ބޮޑަށް މީޑިއާގެ ސަމާލުކަމަށް އައީ 2015 ވަނަ އަހަރު އދ.އިން ނެރުނު ރިޕޯޓަކާ ގުޅިގެނެވެ. ސީރިޔާގައި ހިނގަމުންދާ ދާޚިލީ ހަނގުރާމައިގައި ބައިވެރިވުމަށް ދާ ދިވެހިންގެ އަދަދު ވަރަށް ހަލުވިކަމާއެކު އިތުރުވަމުން އަންނަ ކަމަށް އެ ރިޕޯޓުގައި ވަނީ ބުނެފައެވެ. ސީރިޔާ ހަނގުރާމައިގައި ބައިވެރިވުމަކީ ދީނީގޮތުން ޖިހާދުވުން ކަމަށް ބަލައި އެހަނގުރާމައިގައި ބައިވެރިވުމަށް 200 އަށްވުރެ ގިނަ ދިވެހިން އެގައުމަށް ދަތުރުކޮށްފައިވާ ކަމަށް އެރިޕޯޓުގައި ބުނެފައި ވެއެވެ. ސީރިޔާގެ އިތުރަށް އިރާގު ހަނގުރާމައިގައި ވެސް ދިވެހިން ބައިވެރިވާ ކަމަށް މީޑިއާގައި ރިޕޯޓު ކުރެވިފައިވާއިރު މިހެން ގޮސްއުޅޭ ދިވެހިން އުސް އިމާރާތްތަކުގެ މަތިން ވައްޓައި މަރާލުންފަދަ ކަންކަން ހިނގާ ވާހަކައާއި ހަނގުރާމައިގައި އެމީހުން މަރުވެ، އަނބިމީހާ ހުވަފަތްވެ، ދަރިންކޮޅު ޔަތީމުވެ، މުޅި އާއިލާ ފުން ހިތާމައިގައި މުޅި އުމުރު ތަހަންމަލްކުރަންޖެހޭ ކަމުގެ ވާހަކައަކީ ޒުވާން އެތައް ކުއްޖެއްގެ މައިންގެ ދުލުންވެސް ފާޅުކަންބޮޑުގޮތެއްގައި މުޅި ގައުމަށް އިއްވާފައިވާ އަޑުތަކެކެވެ.\n"ޝިރޫ ރޮއެގެންފައި ބުނީ މަންމާއޭ މުންސީ ސީރިޔާގައި ހުރެ މިދުނިޔެއާ އަލްވަދާއު ކިޔައިފިއޭ. ދެން އަޅުގަނޑަކަށް ނޭނގެ އަޅުގަނޑަށް ވީގޮތެއް ވެސް" ހަތަރު ކުދިންގެ މަންމައަކު އޭނަގެ ލޯބިވާ އެއް ދަރިފުޅު ގެއްލިގެންދިޔަ ގޮތް ވީނިއުސްއާ ހިއްސާކުރިއެވެ.\nސީރިޔާ ހަނގުރާމައިގައި ބައިވެރިވުމަށް ދިޔަ ދަރިފުޅުގެ މަރުގެ ޚަބަރު މިމަންމައަށް ލިބުނީ މަރުވި ކަމަށްބުނާތާ ތިން ދުވަސް ފަހުންނެވެ. އަންހެނުން ގޮވައިގެން ހަނގުރާމައަށް ދިޔަ ޒުވާނާ މަރުވުމުން ހުވަފަތްވި އަނބިމީހާ އެނބުރި އާދެވޭނެ ގޮތެއްވެސް ނެތި އަދިވެސް ވީ ސީރިޔާގައި ކަމަށް އާއިލާއިން ބުނެއެވެ.\nބޭރު ގައުމުތަކުގައި ހިނގާ ހަނގުރާމަތަކަށް ދާ ދިވެހިންގެ މައްސަލަ ބޮޑުވެފައި ވަނިކޮށް މިއީ ޖިނާއީ ބޮޑު ކުށެއް ކަމަށް ކަނޑައަޅައި 2015 އަހަރުން ފެށިގެން ތަންފީޒު ކުރަމުން އަންނަ ޓެރަރިޒަމް މަނާކުރުމުގެ ގާނޫނުގެ ދަށުން މިކަމާ ދެކޮޅަށް ހަރުކަށި ފިޔަވަޅުތަކެއް އެޅުމަށް ސަރުކާރަށް ބާރު ލިބިދެއެވެ. އެގާނޫނޫގެ ދަށުން އުފައްދާފައިވާ ނެޝަނަލް ކައުންޓަރ ޓެރަރިޒަމް ސެންޓަރުން ވަނީ ރާއްޖޭގައި ހައްދުފަހަނަޅައިދިއުމުގެ ފިކުރު އޮތް މިންވަރު ބެލުމަށް ދިރާސާއެއް ހަދާފައެވެ. މިދިރާސާގެ ބައެއް މައުލޫމާތުތައް 2017 ވަނަ އަހަރު ހާމަކޮށްފައިވާއިރު ހަނގުރާމައިގައި ބައިވެރިވުމަށް އެހާތަނަށް ރާއްޖެއިން ދިޔައީ ޖުމްލަ 49 ފިރިހެނުން ކަަމަށް ބުނެފައި ވެއެވެ. ނަމަވެސް މިއަހަރުގެ ޖެނުއަރީ މަހު އެސެންޓަރުން ހާމަކޮށްފައިވާ ގޮތުގައި ހަނގުރާމައިގައި ބައިވެރިވާން ދާން އުޅުނު ޖުމްލަ 61 މީހަކު ރާއްޖެއިންނާއި ތުރުކީ ފަދަ ގައުމުތަކުން ވަނީ ހިފަަހައްޓާފައެވެ. އޭގެ ތެރޭގައި ކުޑަކުދިންނާއި އަންހެނުންވެސް ހިމެނެއެވެ. ހަނގުރާމަތަކަށް ބައެއް އަންހެންވެރިން ދަނީ ފިރިން މަޖުބޫރުކޮށްގެން ކަމަށް ވާއިރު އަމިއްލައަށް އިސްނަގައިގެން ދާ އަންހެނުންވެސް އުޅޭ ކަމަށް ވެއެވެ. އަދި މިފަދަ ބައެއް އަންހެނުން އެހެން އަންހެނުންނަށް ވާގިވެރިވެ ހަނގުރާމައަށް ދިއުމުގެ ފިކުރު ފަތުރާ ކަމަށް ވެސް ވެއެވެ.\nޓެރަރިޒަމާ ގުޅޭގޮތުން ދުނިޔޭގެ ގިނަ ގައުމުތަކުގައި ހެދިފައިވާ ދިރާސާތައް ދައްކާގޮތުން މިފަދަ އަމަލުތައް ގުޅުވާފައި ހުންނަނީ އިސްލާމްދީނާއެވެ. ނަމަވެސް ރާއްޖެއިން ހެދި ދިރާސާއިން ދައްކާގޮތުގައި އިސްލާމްދީނާ ގުޅުވެން ނެތް ކަމަށް ސަރުކާރުން ބުނެއެވެ.\n"ރާއްޖޭގައި މީހުން ހައްދުފަހަނަޅައިދާ ސަބަބުތައް ބެލުމަށް އިލްމީ ދިރާސާއެއް އަޅުގަނޑުމެންނަށް ހެދިފައިވޭ. އެދިރާސާއިން ވަރަށް ގިނަ ކަންކަން ވަނީ ފާހަގަވެފައި. އަޅުގަނޑުމެންގެ ތެރޭގައި ހުރި އިޖުތިމާއީ މައްސަލަތަކާއި އެމައްސަލަތަކުގެ ތެރެއިން ޚާއްސަކޮށް ގޭންގް ވައިލެންސަށް ހުށަހެޅޭ މީހުން އެމީހުންނަށް ޝަރުއީ މަރުހަލާ ތެރެއިން ބަންދުގައި ހުންނައިރު ލިބޭ މައުލޫމާތާއި މިކަހަލަ ވަރަށް ގިނަ ކަންތައްތަކުގެ ތެރެއިން އެކަން މެދުވެރިވަނީ" ޑިފެންސް މިނިސްޓަރު އާދަމް ޝަރީފު އުމަރު ވިދާޅުވިއެވެ.\nހަނގުރާމައަށް ދިޔަ ބައެއް މީހުންގެ އާއިލާތަކާ ވީނިއުސްއިން ވެސް ވާހަކަދައްކާފައިވާއިރު އެންމެ ބޮޑަށް ފާހަގަވި ކަމަކީ ބޮޑެތި ކުށްތަކަށް އަރައިގެންފައިވާ މީހުން ދެން އެމީހުންނަށް ސަލާމަތްވެވެން އޮތް ހަމައެކަނި މަގަކީ ޖިހާދު ކުރުން ކަމާއި، ބޭރު ގައުމުތަކުގައި ހިނގާ ހަނގުރާމަތަކުގައި މަރުވެދިއުމަކީ ޖިހާދުވުން ކަމަށް ބަޔަކު އެމީހުންނަށް ވިސްނައިދީގެން ހަނގުރާމައަށް ދާ މީހުން މަދުނޫން ކަމެވެ. މިފިކުރު ފެތުރުމަށް އިންޓަނެޓާއި ސޯޝަލް މީޑިއާ ވަރަށް ބޮޑަށް ބޭނުންކުރާކަން ފާހަގަވެއެވެ. އަދި އެކުގައި އުޅޭ ރައްޓެހިންނާއި އާއިލާ ތެރޭގައި އުޅޭ މިފަދަ ފިކުރުގެ މީހުންގެ ސަބަބުންވެސް މިފަދަ އަމަލުތަކުގައި މީހުން ބައިވެެރިވެއެވެ.\nދެން އޮތް ސުވާލަކީ ދިވެހިންގެ ތެރެއިން މިފަދަ ކަންކަމަށް ވާގިވެރިވެ މިފިކުރު ފެތުރުމަށް މަސައްކަތް ކުރަނީ ކޮން ބައެއްތޯއެވެ؟ ހަނގުރާމަތަކަށް ދިވެހިން ފޮނުވުމަށް މާލީގޮތުން އެހީތެރިވާ ބަޔަކު އުޅޭތޯއެވެ؟ ވީނިއުސްއިން ވާހަކަދެއްކި ބައެއް އާއިލާތަކުން ބުނީ އެމީހުންގެ ދަރިން ސީރިޔާއާ ހަމައަށް ދިޔައީ އެމީހުން އަމިއްލައަށް ކަމަށް ގަބޫލުނުކުރާ ކަމަށެވެ. އެމީހުންނަށް އެހިސާބަށް ދެވުނީ އެކަމަށް ބަޔަކު ވާގިވެރިވުމުން ކަމަށާއި އެކަމާ ޒިންމާވާންޖެހޭ ބަޔަކު މިފަސްގަނޑުގައި އެބަތިބި ކަމަށެވެ.\nމިސުވާލުތަކަށް ސަރުކާރުން ދޭ ޖަވާބަކީ ހަނގުރާމައަށް ދިވެހިން ފޮނުވުމުގައި ބޮޑެތި ނެޓްވޯކްތައް ހަދައިގެން އެމަސައްކަތް ކުރާ ބަޔަކު ރާއްޖޭގައި ނެތް ކަަމަށެވެ. އަދި މިފަދަ ކަންކަމަށް ފައިސާ ޚަރަދުކުރާ ބަޔަކު ތިބި ކަމަށްވެސް ހޯދިފައި ނުވާ ކަމަށެވެ. ނަމަވެސް މިފަދަ ފިކުރުތައް ފަތުރައި މިކަމަށް ހިތްވަރުދޭ ދޭ ވަކިވަކި ފަރުދުން އުޅޭ ކަމަށް ސަރުކާރުން ބުނެއެވެ.\n"މިކަން ކުރުމަށް ވަކި ބަޔަކު އިސްވެ މަސައްކަތް ކުރޭތޯ ބެލުމަށް ވެސް މިދަނީ ކެނޑިނޭޅި މަސައްކަތް ކުރަމުން. ރާއްޖޭގައި ވަކި މީހަކު ނުވަތަ ވަކި ފަރުދުން އެހެން ހަރަކާތްތެރިވާ ކަމަށް އަޅުގަނޑުމެން ގަބޫލުކުރަން. އެކަމަކު ވަކި ޖަމާއަތެއް އެގޮތަށް ހަރަކާތްތެރިވާ ކަމަށް އަދި ފާހަގަކުރެވިފައެއް ނެތް" ޑިފެންސް މިނިސްޓަރު ވިދާޅުވިއެވެ.\nމިކަމަށް ވާގިވެރިވާ ވަކިވަކި މީހުން ދެނެގަނެވިފައިވާ ކަމަށް ވެސް ސަރުކާރުން ބުނެއެވެ. ނަމަވެސް މިއަދާ ހަމައަށްވެސް އެފަދަ މީހަކާ މެދު ފިޔަވަޅެއް އެޅި ކަމެއް އެނގޭކަށް ނެތެވެ.\nހަނގުރާމައަށް ދާއިރު އާއިލާ ގޮވައިގެން ދާ މީހުން ވެސް މަދު ނޫންކަން މީޑިއާ ރިޕޯތުތަކުން އެނގެއެވެ. އޭގެ ތެރޭގައި އަނބިމީހާއާއި ދަރިންނާއި މައިންބަފައިން ގޮވައިގެން ދާ މީހުން ވެސް ހިމެނެއެވެ. އަދި އެގޮތަށް ގޮސް އެތައް ބަޔަކު މަރުވެފައިވާ ކަމަށް ބުނެވުނު ނަމަވެސް އެކަން ކަށަވަރު ކުރެވޭނެ ގޮތެއް ވެސް ނޯވެއެވެ. އެގޮތުން ރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެމްބަރު އަދި ދީނީ އިލްމުވެރިޔާ ޑރ.އަފްރާޝީމް އަލީ އަވަހާރަކޮށްލި މައްސަލާގައި ތުހުމަތު ކުރެވޭ އަޒްލީފް ރައޫފް ސީރިޔާއަށް ގޮސް މަރުވެއްޖެ ކަމަށް ބުނާ ބުނުންވެސް މިއަދާ ހަމައަށް ކަށަވަރުކުރެވިފައި ނުވާ ކަމަށް ސަރުކާރުން ބުނެއެވެ.\nސީރިޔާ ފަދަ ގައުމުތަކަށް ގޮސް ފިރިމީހާ ހަނގުރާމައިގައި މަރުވުމުން ހުވަފަތް ވެފައި ތިބި އަނބިންނާއި ޔަތީމުވެފައި ތިބި ދަރިން އެ ގައުމުތަކުގައި އެބަތިއްބެވެ. ފިރިމީހާ މަރުވުމުން ބައެއް މީހުން އެނބުރި ރާއްޖެ އަންނަން ބޭނުންވި ނަމަވެސް އެމީހުން ގެނެވޭނެ އެއްވެސް ގޮތެއް ނޯންނަ ކަމަށް ސަރުކާރުން ބުނެއެވެ. ސަރުކާރުން ބުނަނީ އެމީހުން އެ ގައުމުތަަކަށް ވަންނަނީ ގާނޫނާ ޚިލާފަށް ކަމަށާއި އަދި ނުކުންނަ މީހުން ނުކުންނަނީ ވެސް ގާނޫނާ ޚިލާފަށް ކަމަށެވެ. އެހެންކަމުން އެމީހުން ވަން ގޮތަކަށް ނިކުތުމާ ހަމައަށް ސަރުކާރަށް ކޮށްދެވޭނެ އަދި ކުރެވޭނެ ކަމެއް ވެސް ނޯންނަ ކަމަށް ސަރުކާރުން ބުނެއެވެ.\nބޭރު ގައުމުތަކުގައި ހިނގާ ހަނގުރާމަތަކުގައި ދިވެހިން ބައިވެރިވުމަކީ ގައުމަށް އޮތް ބޮޑު ނުރައްކަލެއް ކަމަށް ސަރުކާރުން ވެސް ސިފަކުރެއެވެ. މިކަމުގެ ނުރައްކާ އެންމެ ބޮޑުވަނީ މިފަދަ މީހުން އެނބުރި ރާއްޖެ އަންނަ ހިސާބުންނެވެ. އެނބުރި އަންނައިރު މިމީހުން ތިބޭނީ މުޅިން ތަފާތު މާހައުލެއްގައި އުޅެ ވަރަށް އެހެން ކަހަލަ ފިކުރުތަކެއް ދަސްވެ ފަންނީގޮތުން ވެސް މުޖުތަމައާ ވަރަށް ނުގުޅޭ ކަންތައްތަކަކަށް ފަރިތަވެފައެވެ. ޚާއްސަކޮށް ހަތިޔާރު ގެންގުޅުން ފަދަ ކަންކަމުގެ ތެރޭގައި އުޅެ އޭގެ ތަޖުރިބާއާ އެކު މިފަދަ މީހުން އެނބުރި ރާއްޖެ އައުމަކީ މުޖުތަމައަށް އޮތް ބޮޑު ނުރައްކަލެކެވެ. ބޭރު ގައުމުތަކުގައި ހިނގާ ހަނގުރާމަތަކުގައި އުޅުމަށްފަހު އެނބުރި ރާއްޖެ އަންނަ މީހުން ދޭތެރެދޭތެރެއިން އަތުލައިގަނެފައި ވެސް އެބަހުއްޓެވެ. އެގޮތުން ހަނގުރާމަވެރި ޖަމާއަތަކާ ގުޅުމަށް އާއިލާއާއެކު ރާއްޖެއިން ބޭރަށް ގޮސް އެފަދަ ޖަމާއަތެއްގެ އިސް މަގާމެއްގައި އަހަރުތަކެއް ވަންދެން އުޅުމަށްފަހު އެނބުރި ރާއްޖެ އައި ދިވެއްސަކު 2016 ވަނަ އަހަރުގެ މެދުތެރޭ ހައްޔަރުކުރި ޚަބަރަކީ މީޑިއާގެ ފަލަސުރުޚީ އެކެވެ.\nޓެރަރިޒަމް މަނާކުރުމުގެ ގާނޫނު ބުނާގޮތުން ރާއްޖެއިން ބޭރުގައި ހިނގާ ހަނގުރާމައެއްގައި ބައިވެރިވާން ދިއުމާއި ބައިވެރިވުމަކީ ކުށެކެވެ. އަދި ޓެރަރިސްޓު ޖަމާއަތެއްގައި ބައިވެރިވުމަކީ ވެސް ކުށެކެވެ. ޓެރަރިޒަމް ގާނޫނުގެ ދަށުން މިމައްސަލަ ހައްލުކުރުމަށް ވަރަށް ބޮޑަށް މަސައްކަތް ކުރެވޭ ކަމަށް ސަރުކާރުން ބުނެއެވެ. އެގޮތުން މިފަދަ ކަންކަމުގައި މީހުން ބައިވެރިވާ މައިގަނޑު ސަބަބަކީ އެމީހުންގެ ވިސްނުމަށް ގޯސް ފިކުރުތަކެއް ބަޔަކު ވައްދައިދިނުން ކަމުގައި ވާއިރު ދީނީގޮތުން ކަންކަން އޮޅުންފިލުވައިދިނުމަށް އެކި ގޮތްގޮތުން މަސައްކަތް ކުރަމުންދާ ކަމަށް ސަރުކާރުން ބުނެއެވެ.\nބޭރު ގައުމުތަކުގައި ހިނގާ ހަނގުރާމަތަކުގައި ދިވެހިން ބައިވެރިވަނީ އެއީ "ޖިހާދުކުރުން" ކަމަށް ދެކެގެން ނަމަވެސް އެއީ ޖިހާދުކުރުން ނޫން ކަމަށް ބުނެ އެފަދަ ހަނގުރާމަތަކަށް ނުދިއުމަށް އިސްލާމިކް މިނިސްޓްރީން ތަކުރާރުކޮށް އިލްތިމާސް ކުރެއެވެ. ރާއްޖޭގެ ފިގުހު އެކަޑަމީން ވަނީ މިކަމާ ގުޅޭގޮތުން ފަތުވާއެއް ވެސް ނެރެފައެވެ. އެކަޑަމީން ބުނެފައިވަނީ އިސްލާމީ ގައުމުތަކުގައި ހިނގާ ހަނގުރާމަތަކުގައި ބައިވެރިވުމަކީ މިހާރުގެ ހާލަތަށް ބަލާއިރު ހުއްދަ ކަމެއް ނޫން ކަމަށެވެ. މުސްލިމުން އެއް ބަޔަކު އަނެއް ބަޔަކާ ހަނގުރާމަ ކުރުމަކީ ހަރާމް ކަމެއް ކަމަށް ކީރިތި ރަސޫލާގެ ހަދީސްފުޅުތަކުން އެނގޭ ކަމަށެވެ. އަދި އެފަދަ ހަމަނުޖެހުންތައް ކުރިމަތިވެއްޖެނަމަ، އެކަމަށް އޮތީ ކެތްތެރިވުމާއި، އެކަމުން ސަލާމަތް ކޮށްދެއްވުން އެދި ދުއާކުރުމާއި، ބައިބައިނުވުން ކަމަށް ރަސޫލާގެ ހަދީސްފުޅުން އެނގޭ ކަމަށް ވެސް ފަތުވާގައި ވެއެވެ. މީގެ އިތުރަށް ސީރިޔާ ފަދަ ގައުމުތަކުގެ ހާލަތަށް ބަލާއިރު ޖިހާދަކީ އައިނިއްޔަ ފަރުޟަކަށް ނުވާނެ ކަމަށް އިސްލާމީ ބޮޑެތި އިލްމުވެރިން އެއްބަސްވާ ކަމަށާއި އެއީ ކިފާޔަތުގެ ފަރުޟެއް ކަމަށް ބަލައިފިނަމަ، ޖިހާދަށް ދެވޭނީ ގައުމުގެ އެންމެ މަތީ ވެރިޔާއާއި މައިންބަފައިންގެ ހުއްދަ ލިބިގެން ކަމަށް ވެސް ފިގުހު އެކަޑަމީން ބުނެއެވެ.


Kangana Ranaut bge "Manikarnika" ah Japan in bodu tharuheebeh\nކަންގަނާ ރަނާވަތުގެ "މަނީކަރްނީކާ" އަށް އިންޑިޔާގެ ބެލުންތެރިން ވެސް ވަރަށް ބޮޑު ތަރުހީބެއް ދީފައި ވެއެވެ. އަދި މިހާރު އެ ފިލްމު ޖަޕާނުގައި ދައްކަމުންދާއިރު އެ ގައުމުގެ ރައްޔިތުންގެ ހިތްތައް އެ ފިލްމުން ދަނީ ފަތަހަ ކުރަމުންނެވެ.\nޖަޕާން ބޮކްސް އޮފީހުގައި "މަނީކަރްނިކާ" މިހާރު އޮތީ ތިން ވަނައިގަ އެވެ. ކޮރެއާ ފިލްމް "އެކްސްޓްރީމް ޖޮބްސް" އެއްވަނައިގައި އޮތް އިރު ލޯބީގެ ފިލްމެއް ކަމަށްވާ "ލޯންގް ޝޮޓް" އޮތީ ދެ ވަނައިގަ އެވެ.\n"މަނީކަރްނީކާ" ޑައިރެކްޓްކޮށްފައި ވަނީ ވެސް ކަންގަނާ އެވެ. އޭނާއާއެކު ޑައިރެކްޓް ކުރުމުގައި ބައިވެރިވެފައި ވަނީ ކްރިޝް ޖަގަރްލާމުޑީ އެވެ. މި ފިލްމަށް އިންޑިއާގެ ބޮކްސް އޮފީހުގައި 100 ކްރޯޑާ ގާތް ކުރާ އަދަދެއް ލިބުނެވެ.\nކަންގަނާ ބޮލީވުޑަށް ތައާރަފް ކޮށްދިނީ "ގޭންގްސްޓާ" އިން ޑައިރެކްޓަރު އަނުރާގް ބާސޫ އެވެ. އޭގެ ފަހުން އަނުރާގްގެ "ލައިފް އިން މެޓްރޯ" ގައި ވެސް ކަންގަނާ ބައިވެރި ކުރި އެވެ.\nވަރަށް ފަހުން މީޑިއާތަކަށް ދީފައިވާ އިންޓަވިއު އެއްގައި ޑައިރެކްޓަރު އަނުރާގް ބުނެފައިވަނީ ކަންގަނާ މިހާރު ވާސިލުވެފައިވާ މަގާމަށް އޭނާއަށް އާދެވިދާނެ ކަމަކަށް އަނުރާގް ހިތަށް ވެސް ނާރަ އެވެ. ކަންގަނާ އަކީ ވިސްނުން ތޫނު ހިތް އަލި އެކްޓަރަކަށް ވާތީ އޭނާ އަށް ކިޔައިދޭ ކޮންމެ އެއްޗެއް ވަރަށް އަވަހަށް ދަސްކޮށްލާ ކަމަށާއި އަދި ކަންކަން ދަސްކުރުމުގެ ޝައުގުވެރިކަން ކަންގަނާގެ ހުންނަ ކަމަށް ވެސް އަނުރާގް ބުންޏެވެ. ކަންގަނާގެ ކާމިޔާބީގެ ސިއްރަކީ މިއީކަމަށް އަނުރާގް ގަބޫލު ކުރެ އެވެ.\nކަންގަނާ އެންމެ ފަހުން ކުޅުނު "ޕަންގާ" އަންނަ ހުކުރު ދުވަހު ރިލީޒްކުރާނެ އެވެ.


SunOnline: Covid19: Miadhu Vazeef ah nukunna iru mikankamah samaalukan dhee!\nކޮވިޑް19: މިއަދު ވަޒީފާއަށް ނުކުންނަ އިރު މިކަންކަމަށް ސަމާލުކަންދީ!\nމުހައްމަދު މުޒައްޔިން ނާޒިމް 05 Jul 2020, 08:22\nގިނަ އޮފީސްތައް ހުންނަ ވެލާނާގެ: ހަތަރު މަސް ދުވަހަށް ފަހު މިއަދު ސަރުކާރު އޮފީސްތައް ހުޅުވޭނެ --- ސަން ފައިލް ފޮޓޯ/ އަހްމަދު މުޖްތަބާ\nނުރައްކާތެރި ކޮވިޑް19އިން ރައްކާތެރިވުމުގެ ގޮތުން ސަރުކާރުގެ އޮފީސްތައް ބަންދުކޮށްފައިވަނީ، މިދިޔަ މާޗް މަހުގެ 19 ވަނަ ދުވަހުން ފެށިގެންނެވެ. ފުރަތަމަ ހަފްތާއަކަށް ބަންދުކުރި އޮފީސްތައް، އެފަހުން އެތަށް ފަހަރެއްގެ މަތިން މުއްދަތު އިތުރުކޮށް، އިއްޔެއާ ހަމައަވެސް ރަސްމީކޮށް ނުހުޅަވަ އެވެ.\nއޭގެ ހަތަރު މަސް ދުވަސް ފަހުން އަނެއްކާވެސް މިއަދު ސަރުކާރުގެ އޮފީސްތައް މިވަނީ ހުޅުވާލާފަ އެވެ. މިއަދު އޮފީސްތައް ހުޅުވޭއިރު، އަދިވެސް އަޅުގަނޑުމެންގެ މުޖްމައިން މި ބަލީގެ ނުރައްކާ މުޅީން ފިލައިގެނެއް ނުދެ އެވެ. އަދި ދޫދޭ ހިސާބަކަށް ނުދެ އެވެ. އޮފީހަށް ނުކުނަން މިހާރު ތައްޔާރުވަމުން ދާއިރު، ސަމާލުކަން ދޭންވީ ކޮންކޮން ކަމަކަށް ހެއްޔެވެ؟ މި ބަލި ފެތުރުނަ ނުދިނުމަށް އަހަރެއްނަށް ކުރެވޭނީ ކޮން ކަމެއް ހެއްޔެވެ؟ އިދާރާތަކުން ކުރަން ޖެހޭނީ ކޮން ކަމެއްހެއްޔެވެ؟\nރޭ ހެލްތް އިމަޖެންސީ އޮޕަރޭޝަން ސެންޓަރުގެ ތަރުޖަމާނަކަށް އައްޔަން ކުރި، ޑރ. ނަޒްލާ ރަފީގުގެ އެންމެ ބޮޑު އިލްތިމާސަކަށްވީ، ހުރިހާ ބޭފުޅުންވެސް ގެއިން ނުކުތުމުގެ ކުރިން ރައްކާތެރިކަމުގެ ފިޔަވަޅު އަޅައިގެން ނުކުތުމަށެވެ. އަދި ބަލީގެ އަލާމާތެއް ހުރި ނަމަ، އޮފީސްއަށް ވަޑައިނުގަތް އެކަން އެޗްޕީއޭ އަށް ރިޕޯޓު ކުރަމަށެވެ.\n"އަޅުގަނޑަށް އެނގޭ މިއީ ކޮންމެ ރެއަކު އަޅުގަނޑުން ދައްކާ ވާހަކަތައް. އެހެން ނަމަވެސް، ތަކުރާރުކޮށް ހަދުމަފުޅުކޮށް އަރުވަން، މާސްކް އެޅުމާއި، ގައިދުރުކަން ބެހެއްޓުމާއި، ގިނަގިނައިން އަތް ސާފު ކުރުން އަދި އެއްވެސް ކަހަލަ ބަލީގެ އަލާމާތެއް ހުރި ނަމަ، ބޭރަށް ނުކުމެވަޑައިނުގަތް އަވަހަށް ފުލޫ ކްލިނިކަށް ދެއްކުމަށް،" ރޭ ބޭއްވި ނޫސްވެރިންގެ ބައްދަލުވުމުގައި އެޗްޕީއޭގެ ސީނިއާ މެޑިކަލް އޮފިސަރު، ޑރ. ނަޒްލާ އިލްތިމާސްކުރެއްވި އެވެ.\nއާ އަންމު ހާލަތުގައި އޮފީސްތައް ހުޅުވާއިރު އަމަލު ކުރާނެ އުސޫލު ސިވިލް ސާވިސް ކޮމިޝަނުން މިހާރު ވަނީ އާންމުކޮށްފަ އެވެ.\nނޫސްވެރިންގެ ބައްދަލުވުމުގައި ވާހަކަ ދައްކަވަމުން ސިވިލް ސާވިސް ކޮމިޝަންގެ ރައީސް ޑރ. އަލީ ޝަމީމް އެދިވަޑައިގެންނެވީ ހުރިހާ އޮފީސްތަކުންވެސް އަދި މުވައްޒަފުންވެސް އާ އާންމު ހާލަަތުގައި އޮފީސްތައް ހުޅުވާ އުސޫލަށް އަމަލު ކުރެއްވުމަށެވެ. އަދި އެއީ ހުރިހާ ބޭފުޅުންގެ ރައްކާތެރިކަމަށްޓަކައި ވެސް މުހިންމު ކަމެއް ކަމަށް ޝަމީމް ވިދާޅުވި އެވެ.\nޝަމީމް ވިދާޅުވީ، މިދިޔަ މަހުގެ 23 ވަނަ ދުވަހު އެކުލަވާލި އެ އުސޫލު އިސްލާހުކޮށް، މިހާރު އެ ކޮމިޝަންގެ ވެބްސައިޓުގައި އާންމުކޮށްފައިވާ ކަމަށެވެ. އަދި އުސޫލު އެކުލަވާލައިފައިވަނީ ވަރަށް ބޮޑަށް ދިރާސާކޮށް، އެޗްޕީއޭގެ މަޝްވަރާގެ މަތިން ކަމަށްވެސް ޝަމީމް ވިދާޅުވި އެވެ.\n"އެޗްޕީއޭ އިން އަންގާފައިވާ ހާއްސަ ހާލަތުގައި މަސައްކަތް ކުރަމުން ގެންދާއިރު، މި އުސޫލުގައި ވަނީ ވަރަށް ބޮޑަށް ހިމެނިފައި، މި އުސޫލުގެ އިތުރަށްވެސް އެ އިދާރާއެއް މަސައްކަތް ކުރަން ޖެހޭ ހާލަތައް ބަލައި ނުވަތަ މުވައްޒަފުން އަދާކުރަން ޖެހޭ މަސްއޫލިއްޔަތައް ބަލައި އިތުރު ކަންކަން ހިމެނިދާނެ ރައްކާތެރިކަމުގެ ފިޔަވަޅުތައް އެޅުމަށް،" ޝަމީމް ވިދާޅުވި އެވެ.\nހަ ސަފްހާގެ އެ އުސޫލުގައި ޖުމްލަ ފަސް ބައެއް ހިމެނެ އެވެ. އެގޮތުން ކޮވިޑް-19 އޮތް ރަށްތަކުގައި އަމަލުކުރާނޭ ގޮތާއި ކޮވިޑް ނެތް ރަށްތަކުގައި އަމަލު ކުރާނެ ގޮތް އުސޫލުގައި ބަޔާންކޮށްފައިވެ އެވެ. އޭގެ އިތުރުން، އިދާރާތަކުންނާއި މުވައްޒަފުން އަޅަން ޖެހޭ ފިޔަވަޅުތަކާއި ހިދުމަތް ހޯދަން އަންނަ ފަރާތްތަކާމެދު އަމަލު ކުރަންޖެހޭ ގޮތް އުސޫލުގައި ބަޔާންކޮށްފައިވެ އެވެ.\nސީއެސްސީ އަދި އެޗްޕީއޭ އިން ނިންމާފައިވަނީ ބަލީގެ ނުރައްކާ އޮތް އުމުރުފުރައަކީ 60 އަހަރުން މަތީގެ ބޭފުޅުންނާއި މާބަނޑު މީހުންނާއި، ހާއްސަ ބަލިތަަކަށް ފަރުވާ ހޯދާ ބޭފުޅުންނެވެެ. އެފަދަ ބޭބޭފުޅުން ކޮވިޑް އޮތް ރަށްތަކުގައި ގޭގައި މަސައްކަތް ކުރުމުގެ އިންތިޒާމް ހަމަޖައްސައިދޭން ޖެހެ އެވެ.\nޝަމީމް ވިދާޅުވީ، އެފަދަ ފަރާތެއް އޮފީހަށް ދިޔުމަށް އުޒުރުވެރިވެ، އެ އޮފީހަކުން އެގޮތަށް ލުއި ނުދޭނަމަ އެކަންބޮޑުވުން ކޮމިޝަނާ ހިއްސާކުރުމުން އެކަން ބައްލަވާނެ ކަމަށެވެ.\nއެންމެ ފުރަތަމަ ނެރުނު އުސޫލުގައި އޮފީހަށް ނުކުންނަން ނުޖެހޭ އުމުރު އޮތީ 55 އަހަރުން މަތީގެ ބޭފުޅުންނަށެވެ. ނަމަވެސް އިސާލާހު ކުރި އުސޫލުގައި އެ އުމުރުފުރާ ވަނީ 60 އަހަރުން މައްޗަށް ބަދަލުކޮށްފަ އެވެ.\nއުސޫލުގައި ބުނާގޮތުން ކޮންމެ އިދާރާއަކުންވެސް ފްލޫ މެނޭޖަރެއް ކަނޑައަޅަން ޖެހެ އެވެ. އެގޮތުން އެ މެނޭޖަރަކީ ރައްކާތެރިކަމާ ގުޅޭގޮތުން ކަނޑައަޅާފައިވާ ގައިޑްލައިންތަކާ އެއްގޮތަށް އެ އިދާރާއެއްގައި ކަންތައް ހަމަޖެހިފައިވާކަން\nކަށަވަރުކޮށް، އެކަމާ ގުޅޭގޮތުން މުވައްޒަފުންނަށާއި އެހެނިހެން އިދާރާތަކަށް ދޭންޖެހޭ މައުލޫމާތު ދިނުމުގައި ފޯކަލް\nޕޮއިންޓެއްގެ ގޮތުގައި މަސައްކަތްކުރާ ފަރާތް ކަމުގައި އުސޫލުގައި ބުނެފައިވެ އެވެ.\nއިދާރާތަކުން އަޅަން ޖެހޭ މުހިންމު އެހެނިހެން ފިޔަވަޅުތައް:\nއަލާމާތެއް މުވައްޒަފެއްގެ ކިބައިން ފެނިއްޖެ ހާލަތެއްގައި އަމަލުކުރާނެ އެސްއޯޕީ އެއް، ހެޗްޕީއޭގެ ގައިޑްލައިންތަކާ އެއްގޮތަށް އެކުލަވާލުން.\nކޮންމެ އިދާރާއެއްގައި ވެސް އެ އިދާރާއެއްގެ މުވައްޒަފުން މިހާރު ދިރިއުޅޭ އެޑްރެހުގެ ދަފްތަރެއް އެކުލަވާލުން.\nމުވައްޒަފު ދިރިއުޅޭ ގެއެއް މޮނިޓަރިންގެ ހާލަތަށް ގެނެވިއްޖެ ނަމަ، ނުވަތަ މުވައްޒަފަކު ކަރަންޓިންކޮށްފި ނަމަ، މުވައްޒަފަށް ގެއިން މަސައްކަތްކުރެވޭނެ އިންތިޒާމު/ޗުއްޓީ ހަމަޖައްސައިދިނުން.\nއެއްވެސް އަލާމާތެއް ހުރި މުވައްޒަފެއް ފެނިއްޖެ ނަމަ، ކަމާބެހޭ ފަރާތްތަކަށް ވަގުތުން ރިޕޯޓުކުރުން.\nފިންގާޕްރިންޓް ނެގުމަކާ ނުލައި، ހިދުމަތް ދޭގޮތަށް ހަމަޖެއްސުން.\nގޮނޑި، މޭޒު، ދޮރުގެ ތަޅު އަދި އަތްގަނޑު ފަދަ ތަންތަން ހިމެނޭ ގޮތަށް ކޮންމެ ޝިފްޓެއް ނިމުމުން ރަނގަޅަށް ސާފުކުރުން.\nއަތް ދޮވެވޭނެ/ހޭންޑް ސެނިޓައިޒް ކުރެވޭނެ އިންތިޒާމު އޮފީސް މާހައުލުގައި ގާއިމުކުރުން.\nސައިކޮޓަރި އަދި ފާހާނާތަކުގައި ސައިބޯނިލައިގެން އަތްދޮވެވޭނެ އިންތިޒާމު ހަމަޖެއްސުން.\nއޮފީސްތެރޭގައި މަތިޖެހި ކުނިވަށިގަނޑު ކޮތަޅުލައްވާފައި ބެހެއްޓުން. އަދި އެ ކުނިވަށިގަނޑުތައް ކޮންމެ ދުވަހަކު ހުސްކޮށް ކުނި ނައްތާލުން.\nޖާގަ އޮތް މިންވަރަކުން މުވައްޒަފުން3ފޫޓު ދުރުމިނުގައި ތިބެވޭނެ އިންތިޒާމު ގާއިމުކުރުން.\nރިސެޕްޝަނުން ބަލައިގަންނަ ތަކެތި ވީހާވެސް މަދުކޮށް، ލިޔެކިއުންތައް އޮންލައިންކޮށް ބަލައިގަނެވޭ ގޮތް ހެދުން.\nލިޔެކިއުންތައް ވީވަރަކުން ޑިޖިޓަލައިޒް ކުރުން .\nފައިސާ ބަލައިގަތުމުގައި ވީހާވެސް ބޮޑަށް އޮންލައިން ޓްރާންސެކްޝަން ހެދުން.\nގިނަ މުވައްޒަފުން އެއްވާ ފަދަ ބައްދަލުވުންތަކާއި ހަފްލާތައް ނުބޭއްވުން. ބައްދަލުވުންތައް އޮންލައިންކޮށް ބޭއްވުން.\nވައި ދައުރުވާ ގޮތަށް އޮފީސް މާހައުލު ބެހެއްޓުން. އެއާކޮންޑިޝަންކޮށްފައިވާ ތަންތަނުގައި ވައި ސާފުކޮށްދައުރުކޮށްލުމަށްޓަކައި ކޮންމެ ދުވަހަކުވެސް ވަގުތުކޮޅަކަށް ކުޑަދޮރުތައް ހުޅުވުން.\nމުވައްޒަފުން އަޅަން ޖެހޭ މުހިންމު ފިޔަވަޅުތައް\nއަލާމާތެއް ހުރިކަމަށް ޝައްކު ކުރެވޭ ނަމަ، އެ ކަން ސުޕަވައިޒަރަށް އަންގައި، ކަނޑައެޅިފައިވާ އުސޫލުގެ\nމަތިން އޮފީހަށް ސަލާމް ބުނުން.\nއައިސޮލޭޝަން ނުވަތަ ކަރަންޓީނު ނުވަތަ މޮނިޓަރިންގެ ހާލަތުގައި ހުރުމަށް ދިމާވެއްޖެ ނަމަ، އެ ކަން ސުޕަވައިޒަރަށް\nއަންގައި ކަނޑައެޅިފައިވާ ޗުއްޓީ ހަމަޖެއްސުން.\nކެއްސައި، ކިނބިހިއަޅާ އިރު، އަނގަޔާއި ނޭފަތް ޓިޝޫއަކުން ނުވަތަ އުޅަނބޮށީގެ އެތެރެފުށް ބޭނުންކޮށްގެން ރަނގަޅަށް\nކޮންމެ މުވައްޒަފަކު އެ މުވައްޒަފެއްގެ އަމިއްލަށް ބޭނުމަށް ގެންގުޅޭ ތަކެތި އެ މުވައްޒަފެއްގެ މޭޒުމަތީގައި މެނުވީ ނުބެހެއްޓުން.\nއެއް މުވައްޒަފަކު އަނެއް މުވައްޒަފެއްގެ ކައިރިއަށް ކޮންމެހެން ދާންޖެހިއްޖެ ހާލަތެއްގައި މެނުވީ ނުދިއުން. އަދި ދާންޖެހިއްޖެ ހާލަތެއްގައި ވެސް ކަނޑައެޅިފައިވާ ގައިދުރުމިން ބެހެއްޓުން.\nލިޔެކިއުންތައް ކަރުދާހުގައި ގެންގުޅުމުގެ ބަދަލުގައި ވީވަރަކުން ކޮންޕިއުޓަރައިޒްކޮށް ބެހެއްޓުން.\nއޮފީސްގަޑީގައި ކައިބޮއިހަދާ ނަމަ އެ މުވައްޒަފެއްގެ މޭޒުކައިރީގައި އިނުމަށާއި ކާންގެންގުޅޭ ތަށި/ސަމުސާ ފަދަ ތަކެތި ރަނގަޅަށް ދޮވެ ސާފުކޮށްގެން ބޭނުންކުރުން.\nމިއީ މިއަދު އޮފީސްތައް ހުޅުވޭއިރު، ހުރިހާ ފަރާތްތަކުންވެސް ސަމާލުކަންދޭންވީ މުހިންމު ކަންތައްތަކެވެ. ސިވިލްސާވިސް އަދި އެޗްޕީއޭގެ އިލްތިމާސަކީ، ހުރިހާ ފަރާތްތަކުންވެސް މިކަންކަމަށް އަމަލު ކުރުމެވެ. މިއީ ކޮންމެ ފަރުދަކަށްވެސް އަދި ކޮންމެ އިދާރާއަކަށްވެސް މި ބަލި ހަލުވިކަމާއެކު ފެތުރުން ހުއްޓުވަމަށް އޭޅޭނެ ބާރެކެވެ. ރާއްޖެއަށް އަދިވެސް މި ބަލީގެ ނުރައްކާ އޮތް އިރު، ވައިރަހާ ދެކޮޅަށް ކުރާ ހަނގުރާމައިގައި ކާމިޔާބު ލިބޭނީ ހުރިހާ ފަރާތްތަކުގެވެސް އެއްބާރުލުމާއެކު އެވެ.


Gina dhiveheennah gaumee dhuvas engeytha? - vNews.mv\nގިނަ ދިވެހީންނަށް ގައުމީ ދުވަސް އެނގޭތަ؟\nފާތިމަތު ނަހުދާ ފާއިޒް 07 October 2021, 11:58\nހިޖުރައިން 981 ވަނަ އަހަރުގެ ރަބީއުލްއައްވަލް މަހުގެ އެއްވަނަ ވިލޭރޭ، ޕޯޗުގީޒުންގެ އަތްދަށުން ރާއްޖެ ސަލާމަތް ކުރުމާއި އެ ދުވަހު ދިވެހި ބަތަލު ބޮޑުތަކުރުފާނާއި އެ ތަކުރުފާނުގެ މޭސްތިރިކަމުގެ ދަށުން ދިވެހީން ކުރި ޖިހާދާއި މަސައްކަތުގެ ވާހަކަ ހަނދާން ވޭ ހެއްޔެވެ؟\nދިވެހީން އެދުވަހަކަށް ފަޚުރުވެރިވާން ޖެހޭ ގައުމީ ދުވަހުގެ މަތީން ހަނދާން އެބަހުރި ހެއްޔެވެ؟\nގިނަ މީހުންނަށް ގައުމީ ދުވަސް އެނގެނީ ކަލަންޑަރުގައި ރަތް އަކުރުން ސަރުކާރު ބަންދު ދުވަހެއް ކަމަށް އޮންނާތީހެން ހީވެއެވެ. ނަމަވެސް، ދިވެހީންނަށް ގައުމީ ދުވަސް އެނގޭންވާނީ ހިތުގައި ގައުމަށް އޮތް ލޯތްބާއި ދިވެހިވަންތަ ގައުމީ ރޫހުގެ ސަބަބުންނެވެ. މި މުހިންމު ދުވަސް ހަނދާނުގައި ނުހުރުމުގެ އިތުރުން ގައުމީ ދުވަސް ފާހަގަކުރާ ސަބަބާއި ޕޯޗުގީޒުންނާ ދެކޮޅަށް މުހައްމަދު ތަކުރުފާނު ކުރެއްވި ވަރުގަދަ ހަނގުރާމައާ ބެހޭގޮތުން އެނގޭ ދިވެހީންވެސް ވަރަށް މަދެވެ.\nރާއްޖޭގެ ގައުމީ ދުވަހަކީ ގާނޫނުއަސާސީގައި އެދުވަހުގެ ވާހަކަ ބަޔާންކުރާ ހަމައެކަނި ދުވަހެވެ. އެއީ ގައުމީ ވަންތަކަން ދިވެހިންގެ ވިންދާއި ލޭގައި ކެކިއަރަންޖެހޭ ދިވެހިންގެ އެންމެ މުހިންމު ދުވަހެވެ. އެހެންކަމުން، މިދުވަސް ކޮންމެ އަހަރަކުވެސް ފާހަގަ ކުރެވެމުން އަންނަ އިރު މި އިބުރަތުން ފުރިގެންވާ މަތިވެރި ޖިހާދުގެ ވާހަކަތައް ފުރިހަމައަށް އިނގުމަކީ ވަރަށްވެސް މުހިއްމު ކަމެކެވެ.\nޕޯޗުގީޒުން ދިވެހިރާއްޖެ އަޅުވެތިކުރަން އައި ފުރަތަމަ ފަހަރު އެބައި މީހުން ނާކާމިޔާބު ވީއެވެ. އަދި ދެވަނަ ފަހަރުވެސް ހަމަ މިފަދައިން ނާކާމިޔާބުވެ ދިވެހިންނަށް ނަސްރު ލިބިގެން ދިޔައީއެވެ. ރާއްޖޭގެ ތަޚުތައް އައްސުލްތާން އަލީ ހަވަނަ އިސްވެވަޑައިގެންނެވިތާ މާގިނަ ދުވަހެއް ނުވަނީސް އަލި ރަސްގެފާނު ޝަހީދު ކޮށްލުމަށްފަހު އަނދިރިއަނދިރިން ރަސްކަމަށް އެރީއެވެ.\nދެން ފެށިގެން ދިޔައީ އަނިޔާވެރިކަމުން ފުރިގެންވީ ދުވަސްތަކެކެވެ. ދިވެހި ރާއްޖޭގެ ތާރީހުގެ ކަޅު ސަފްހާތަކެވެ. ދެކުނުގެ ތިން އަތޮޅެއް ކަމަށްވާ ހުވަދޫ، ފުވައްމުލަކު އަދި އައްޑޫ ފިޔަވައި ރާއްޖޭގެ އެހެން ހުރިހާ ހިސާބުތަކަށް ޕޯޗުގީޒުންގެ އަނިޔާވެރިކަން ފެތުރިގެން ދިޔައެވެ.\nލާއިންސާނީ އެތައް އަމަލެއް ހިނގަމުން ދިޔުމާއެކު ނާއިންސާފުން ދިވެހިންނަށް އެތައް އަނިޔާއަކާ އަދަބެއް ލިބެމުން ދިޔައެވެ. ދީނީ މިނިވަންކަމާއެކު މުޅި ދިވެހިރާއްޖޭގެ މިނިވަންކަން ގެއްލިގެން ދިޔައެވެ. މި ދަރަޖައަށް ރާއްޖޭގެ ހާލަތު ގޮސްފައިވަނިކޮށް ދިވެހި ލޭހިނގާ ދިވެހި ދަރިންތަކެއް މިކަމާ ދެކޮޅަށް ތެދުވެ ދިވެހިން އަޅުވެތިކަމުން މިނިވަން ކުރުމަށް ނިންމިއެވެ. އުތީމު ހުސެއިން ހަތީބު ތަކުރުފާނުގެ ތިން ދަރިކަލުން މުހައްމަދު ތަކުރުފާނު، ހަސަން ތަކުރުފާނު އަދި އަލީ ތަކުރުފާނު މިގައުމު މިނިވަން ކުރަން އަޒުމު ކަނޑައެޅުމަށްފަހު މިކަމުގެ ބާނީ އަކަށް މުހައްމަދު ތަކުރުފާނު ހަމަޖެއްސެވިއެވެ.\nމުޙައްމަދު ތަކުރުފާނު އެމަނިކުފާނުގެ އެކުވެރިންނާގެން މާލެ އަރުއްވައި ޕޯޗުގީޒުންނާ ހަނގުރާމަ ކުރައްވައި އަނދިއަނދިރިންގެ ކަރަށް ބަޑިޖައްސަވައި އޭނާ މިދުނިޔެއިން ވަކިކުރެއްވިއެވެ. އަދި ރާއްޖެއަށް އަލުން މިނިވަންކަން ހޯއްދަވައިދެއްވެވިއެވެ.\nމުހައްމަދު ތަކުރުފާނާ އެ ތަކުރުފާނުގެ ލަޝްކަރުން ކުރެއްވި މި އިބުރަތުން ފުރިގެންވާ ޖިހާދުގެ ވާހަކަތައް އަންނަން އޮތް ޖީލުތަކަށް ފޯރުކޮށްދޭން ޖެހެއެވެ. މިކަން ކުރެވޭނީ އަދުގެ ޒުވާނުން މިކަމުގެ ރަނގަޅު މައުލޫމާތު ހޯދާ ދިރާސާކުރުމަށް ފަހު މާދަމާގެ ޒުވާނުންނަށް ވާންތިބި ކުޑަކުދިންނަށް މި ވާހަކަތައް ހިއްސާ ކޮށްގެންނެވެ.\nގައުމީ ދުވަސް ރިޕޯޓް


COVID-19: Malaysia gai thibi aailaa thakethi fonuvan hulhuvaalaifi | Mihaaru\nކޮވިޑް-19: މެލޭޝިއާގައި ތިބި އާއިލާތަކަށް ތަކެތި ފޮނުވަން ހުޅުވާލައިފި\nމޯލްޑިވިއަން އިން ސްރީ ލަންކާ އަށް ބޭއްވި ކާގޯ ދަތުރުގައި، އެ ގައުމުގައި ތިބި ދިވެހި އާއިލާތަކަށް ތަކެތި ފޮނުވުމަށް ބަސް ޓާމިނަލްގައި ހުންނަ މޯލްޑިވިއަން ކައުންޓަރު ކައިރީގައި ބަޔަކު ކިއޫ ހަދާފައި.---ފޮޓޯ: އަހުމަދު އަވްޝަން/މިހާރު\nއެ މިނިސްޓްރީން މިރޭ ނެރުނު ބަޔާނެއްގައި ބުނީ ކޮވިޑް-19ގެ ބަލިމަޑުކަމާ ހެދި، މެލޭޝިއާގައި ބަންދުވެފައި ތިބި ދިވެހިންގެ ޒަރޫރީ ބޭނުންތަކަށް ބޭނުންވާ ބައެއް ތަކެތި ހޯދުމަށް ދަތިވެފައިވާ ކަމަށެވެ. އެހެންވެ، އާއިލާތަކުން އެ މީހުންނަށް އެހީފޯރުކޮށްދޭން ބޭނުން ނަމަ، އެތަކެތި ހިލޭ މެލޭޝިޔާ އަށް ފޮނުވައިދޭނެ ކަމަށް ބަޔާނުގައި ބުންޏެވެ.\nމޯލްޑިވިއަނުން މެލޭޝިއާ އަށް ބާއްވާ ފްލައިޓުގައި ތަކެތި ފޮނުވޭނީ އެކަމަށް އެންމެ ފުރަތަމަ ހުށަހަޅާ 500 މީހުންނަށް ކަމަށް ފޮރިން މިނިސްޓްރީން ބުންޏެވެ. އަދި ކޮންމެ އާއިލާއަކަށް ވެސް ފޮނުވޭނީ 15 ކިލޯގްރާމްގެ ތަކެތި ކަމަށް އެތަނުން ބުންޏެވެ.\nއެހީގެ ގޮތުގައި މެލޭޝިޔާއަށް ފޮނުވޭނެ ތަކެތި\n- މެލޭޝިއާ އިން ލިބެން ނެތް ޑޮކްޓަރީ ބޭސް ( ޑޮކްޓަރުގެ ޕްރިސްކްރިޕްޝަނާއެކު)\n- މަސްދަޅު ކޭސް\n- ނޫޑްލްސް ކޭސް\n- ރިހާކުރު (ހަމައެކަނި މިފްކޯ ނުވަތަ އެންޒީ އޮރިޖިނަލް ޕެކިންގައި)\n- މަސް ޕެކެޓް/ ފަތް ޕެކެޓް ނުވަތަ ފިހާރަތަކުން ވިއްކާ، ބަންދުކޮށްފައި ހުންނަ ކާބޯތަކެތި\nފޮރިން މިނިސްޓްރީން ބުނި ގޮތުގައި ފައިސާ އާއި ރޯމަހާއި ކިއްލި އާއި ހެދިކާ އާއި މޭވާ އާއި ދުންފަތުގެ ބާވަތްތަކާއި ކާޑުގެ ބާވަތްތަކެއް ނުފޮނުވޭނެ އެވެ.\nއެހީގެ ގޮތުގައި ތަކެތި ފޮނުވުމަށް އެދޭ ފޯމު ފޮރިން މިނިސްޓްރީގެ ވެބްސައިޓުން ލިބޭނެ އެވެ. ކާގޯގެ ގޮތުގައި ފްލައިޓުން ގެންދެވޭނީ ވަކި އަދަދަކަށް ކަމަށް ވުމުން، ފޯމު ހުށަހަޅާ ތަރުތީބަށް އިސްކަން ދޭނެ ކަމަށް އެ މިނިސްޓްރީން ބުންޏެވެ.\nމެލޭޝިޔާއަށް ފޮނުވާ ތަކެއްޗާ ދިވެހި އެމްބަސީން ހަވާލުވެ، އާއިލާތަކަށް އެ ތަކެތި ފޯރުކޮށްދޭނީ އެތަނުންނެވެ. އެހީގެ ތަކެތި ފޮނުވާއިރު ލިބެންވާ ފަރާތުގެ ވެސް މައުލޫމާތު ތަފްސީލްކޮށް ލިއުމަށް މިނިސްޓްރީން އެދެ އެވެ. ލަންކާގައި ތިބިި ދިވެހިންނަށް ވެސް އެހީގެ ގޮތުގައި މިދިޔަ އާދިއްތަ ދުވަހު އާއިލާތަކުން ވަނީ ތަކެތި ފޮނުވާފަ އެވެ.\nމެލޭޝިއާ ފޮރިން މިނިސްޓްރީ މޯލްޑިވިއަން އެއާލައިން ރާއްޖެ-މެލޭޝިއާ އައިލެންޑް އޭވިއޭޝަން ދިވެހި ސަރުކާރު\n19 ކޮމެންޓް, 10 ރިއެކްޝަންސް\nއެއްޗެހި ގެންނަން ހުޅުވާލީ ރޭގެ މެލޭޝިއާ ގަޑިން ދަންވަރު 2:30 ވި ފަހުން. އެވެސް ކަމެއް ކޮއްދިނޭ ބުނާން ވެގެން...\nސޯޝަލް ޑިސްޓެންސްއާއި ޚިލާފު ނުވާނެ ގޮތަށް އެހީގެ ތަކެތި ބަލައިގަތުމުގެ އިންތިޒާމު ހަމަޖައްސަވާ!\nއެސްޓިއޯ ކާގޯބޯޓް ފޮނުވާގެން ތިއެންމެން ގެނެބަލަ.\nކޮންއިރަކުތޯ ފޮނުވޭކަން ނުވަތަ ނޫންކަން އަނގަވާނީ؟ ރޭއްސުރެ މި ހުންނާނީ ތިކަމަށް ފާރަވެރިވެގެން\nކުރީގަކަންކަމާއާދޭސްކުރަން ޖެހެނީ މެޱަމް ކައިރީ، މިހާރު މެޱަމް މާފުންނާބުއުސް، މިހާރު އާދޭސްކުރަނީ އަދިތަފާތުކޮ، މުޅި މޱޕ އެކްޓިވިސްޓުންކައިރީ، އެގިދާނެތާ މިގުރޫޕައް ވެސް ދޮގާއޮޅުވާލުމުން ކެތްކޮއއލެވެވަރެއް.\nއަބްލޯ ޝާހިދު ރައީސްކަމަށް އަރަން މޭލޭޝިޔާގައި ދާއިމަށް ތިބި މީހުންނަށް 14 ދުވަހުގެ ރައްޔިތުން ފައިސާ ވެކޭޝަން އެއް ދޭން ކުރާ މަސައްކަތު ފޮނިމީރު ކަމެއް ކަލޯ ނުފެންނާނެ. ކަލޯއަކީ މަލެ ތޮްއްޖައްސަން ލާރި ހޯދަން މުޅިދުނިޔޭގައި ދުވާ މީހެއް. ކުރިކަމަކީ ބޮޑުތިލަދުންމަތީ ބަދަރު ފައިސާވެސް އިންޑިއާ ލައްވާ ބްރިޖަށް ބަދަލުކޮށްލީ. މިބުނީ ނުހޮވާނަމޭ!\nމިވެސް ޕޮލިޓިކްސްވެ ހަމަ އެކަނި ބޮޑެތި ބޭފުޅުންގެ އާއިލާތަކަށް ތަކެތި ދަނީ އަހަރުމެން ނިކަމެތިން މިތިބެނީ ހަމަ ނިކަމެތިކަންމަތީ ޓިކެޓް ވިއްކަން ހުޅުވާލީމޯ އިއްޔެން ފެށިގެން ރޭގެ ދަންވަރު ހާރުދަމު އަދި ފަތިހާ އޭގެ ފަހުންވެސް ޓްރައި ކުރިން3މީހުން ގަޑިބަހައިގެން އެއްފަހަރުވެސް ނުވަދެވޭ ކޯލް ނުނަގާ އެކަމަކު މިހާރު ޓުވިޓަރގަވަނީޓިކެޓް ހުސްވެއްޖެޔޯ ކޮންބަޔަކަށް ބާ ވިއްކީ-އެތެރެއެތެރެއިން ބޮޑެތިބޭފުޅުންނާއި އިއްޒަތްތެރިން މިވަރުންވެސް ރައިޔަތުންނޭ\nރޭއްސުރެ ހޭލާހުރެގެން ފޯރމް ފުރައިގެން އަދިވެސް މިއުޅެނީ ވާއެއް ނުވާއެއް ނޭނގިގެން، އެއްޗެއް ފޮނުވޭކަން ނުވަތަ ނޫންކަން ވެސް ނޭނގިގެން\nރޭއްސުރެ ތިޔަ ފޯރމެއް ފުރައިގެން މިތިބީ، ހަމައެކަނި ފޯރމް ލިބުނު ކަން އަނގާލާފައި ފަހުން އަދި އެއްވެސް ޚަމަރެއް ނުވޭ\nރާއްޖެ ކަމުނުގޮސްގެން ރާއްޖެދޫކޮށް އަބަދު ރާއްޖެއަށް ބަވާ ބޭރަށް ދިރިއުޅުން ބަދަލުކުރި މީހުންނަށް ހާލުގައި ޖެހުނުއިރު މި ނިކަމެތި ގައުމުނޫންތަކުން އެހީތެރިކަމުގެ އަތެއްދިއްކޮށްނުލި. އުންމީދުކުރަން މުސްތަޤްބަލުގައިވެސް ޤައުމުދެކެ ލޯބިވެ ޤައުމަށްޓަކައި ފަޚުރުވެރިވާ އަދި ޤައުމުގެ ކަންކަން ރަނގަޅުކުރަން މަސައްކަތްކުރާ ބަޔަކަށް ވާނެކަމަށް. ހަމައެކަނި މިތަނުން އާމްދަނީހޯދާ އެހެން ޤައުމުތަކުގައި ހޭދަކުރުމުގެ ބަދަލުގައި ނިކަމެތި މިޤައުމާމެދު ވިސްނަމާ\nޤައުމު ދެކޭ ލޯބިވާކަން ދައްކަން އުޅޭ ވައްތަރު ޖަހައޭ\nމެލޭސިޔާގައި ތިބި ދިވެހިން ގެނައުމުގައި ޓިކެޓްވިއްކުމުގައި މޯލުޑިވިއަނުން ރަށްއިތުންނަށް ވަރަށް ބޮނޑަށް އޮޅުވައިލައިފި.


ސިބުކޯގެ ފިހާރައެއް ފުވައްމުލަކުގައި ހުޅުވައިފި – Mikal News\nސިބުކޯގެ ފިހާރައެއް ފުވައްމުލަކުގައި ހުޅުވައިފިއެވެ. މިފިހާރަ ރަސްމީކޮށް ހުޅުވާފައިވަނީ މިދިޔަ ބުދަ ދުވަހު އެކަމަށް ޚާއްސަކޮށްގެން ބޭއްވި ރަސްމިއްޔާތެގައި ފުވައްމުލަކު ސިޓީ ކައުންސިލުގެ މޭޔަރުގެ ނާއިބު ލިރާރާއި ސިޓީ ކައުންސިލް މެމްބަރު ހަމަދެވެ. ސިބުކޯގެ ފަރާތުން ބައިވެރިވެލެއްވީ އެކުންފުނީގެ މެނޭޖާ ފައިނޭންސް ޝިހާމް މުހައްމަދެވެ.\nސިބުކޯ އަކީ ރާއްޖޭއަށް ގިނަ ބާވަތެއްގެ މުދާ އިމްޕޯޓުކޮށް ޑިސްޓިބިއުޓު ކުރާ ފަރާތެކެވެ. ސިބުކޯ އިން ވިއްކާ މުދަލުގެ ތެރޭގައި އަލްމުދިޝް ކިރާއި ފަލަކު ބްރޭންޑްގެ ބާސްމަތީ ހަޑޫލާއި ގުޑުޑޭ ބްރޭންޑްގެ ކިރާއި ފްރެޝް އެންޑް ސްރޫރު ކިރާއި މަމީ ޕޮކޯ ބްރޭންޑްގެ ނެޕީއާއި ސެލްޕެކް ޕްރިމިއަމް ޓިޝޫ އާއި ޓެޓްލޭ ސައިފަތް ހިމެނެއެވެ.\nފުވައްމުލަކުގައި ހުޅުވުނު ސިބުކޯގެ ފިހާރައަކީ އެކުންފުނިން މާލެ ފިޔަވައި އެހެން ސަރަހައްދެއްގައި ފުރަތަމަ ހުޅުވި ފިހާރައެވެ.\nމިފިހާރަ ހުންނަނީ މިސްކިތްމަގު ހުސްނުޙީނާ މަގުގެ ލިލީ މިސްކިތާއި އިންވެގެނެވެ.\nސިބުކޯގެ ފިހާރައެއް ފުވައްމުލަކުގައި ހުޅުވުމާއިއެކު ފުވައްމުލަކު ރައްޔިތުންނަށް ގިނަ ގުނަ ފަސޭހަވެގެންދާނެ ކަމަށް ބެލެވެއެވެ. އެގޮތުން، ސިބުކޯ އިން އެތެރެކޮށް ވިއްކާ މުދާތައް ފަސޭހަކަމާއިއެކު ފުވައްމުލަކުން ލިބެން ހުންނާނެއެވެ.


Thuhthu Kuhjaku Eynaage "Raanee" Michelle Ge Photo Ah balaali Goeh Varah Loabi - Vaguthu\nތުއްތު ކުއްޖަކު އޭނާގެ "ރާނީ" މިޝޭލްގެ ފޮޓޯއަށް ބަލާލި ގޮތް ވަރަށް ލޯބި\nސްމިތްސޮނިއަން ނޭޝަނަލް ޕޯޓްރެއިޓް ގެލެރީއިން ފެނިގެންދިޔަ ކުރީގެ ރާނީ މިޝޭލް އޮބާމާގެ ފޮޓޯއަށް ތުއްތު ކުއްޖަކު ބަލާލި މަންޒަރު އެންމެންގެ ސަމާލުކަން ހޯދައިފި އެވެ.\n2 އަހަރުގެ މި ތުއްތު ކުއްޖާ މިޝޭލްގެ ފޮޓޯއަށް ބަލާއިގެން ހުންނަ ލޯބި ފޮޓޯ މީސްގައި 35،000 އަށް ވުރެ ގިނަ މީހުން ޝެއާކޮށްފައި ވެއެވެ.\nއަދި މީސްމީޑިޔާގައި އެ ފޮޓޯ ދައުރުވުމުގެ ސަބަބުން އެކުއްޖާއާއި އެކުއްޖާގެ އާއިލާއަށް ރާނީއާ ބައްދަލުކުރުމުގެ ދައުވަތު ދިނެވެ.\nއެގޮތުން މިދިޔަ އަންގާރަ ދުވަހު މީޝޭލްއާއި ބައްދަލުކުރުމަށް ވޮޝިންގްޓަންގައި ހުންނަ އޮފީހަށް ޒިޔާރަތް ކުރުމުގެ ތެރޭގައި މީޝޭލްއާއި އެކު އެކުއްޖާ ނަށާ ވީޑިއޯއެއް ވަނީ ޓްވީޓް ކޮށްފައި އެވެ.\nޓްވީޓްގައި މިޝޭލް ބުނެފައިވާ ގޮތުގައި އެކުއްޖާއާއި ބައްދަލުކުރެވުނީތީ ވަރަށް އުފާކުރާ ކަމަށާއި ބޮޑެތި ހުވަފެންބަލައި އެ ހުވަފެންތައް ހަޤީޤަތަކަށް ހެދުމަށް މަސައްކަތް ކުރުމަށެވެ. އަދި ފަހަރެއްގައި ކޮންމެވެސްދުވަހަކުން ފަހުރުވެރިކަމާއިއެކު އެކުއްޖާގެ ފޮޓޯއަށްވެސް ބަލާނެ ކަމަށް މީޝޭލް ބުނެފައި ވެއެވެ.\nރާނީއާއި ތުއްތުކުއްޖާ ފެނިގެންދާ މި ވީޑިޔޯއަށް މިހާތަނަށް 422،555 މީހުން ލައިކް ކޮށްފައިވާއިރު 85،414 މީހުން މި ފޯސްޓް ރިޓްވީޓް ކޮށްފައިވެއެވެ.\nމީޝޭލްގެ މި ފޮޓޯއަކީ އެފްރިކާ އަދި އެމެރިކާގެ ދެ އާޓިސްޓުން ކަމަށްވާ ކެހިންޑޭ ވިލްލޭ އަދި އަމީ ޝޭރާލްޑް މިދިޔަ ފެބްރުއަރީމަހުގެ 21 ވަނަ ދުވަހު ވޮޝިންގްޓަންގައި ބޭއްވި ހަފްލާއެއްގައި އާންމުކޮށްފައިވާ ފޮޓޯއެކެވެ.\nމާޗް 8, 2018 20:02\nތި ތުކުއްޖާގެ ތިބަލާލުމަށްވުރެއް ސީރިޔާގެ އެތިބަ ޔަތީމުކުދިންގެ މާޔޫސް ކަމުގެ ބެލުން ނިއުސްވެރިންނަށް އިޙްސާސްނުވޭތޯއޭ އެއީވެސް ތުއްތު ކުދިން އަދި އެހާމެ ތުއްތުކުދިން އެކުދިންގެ އާދޭހުގެ އަޑު މި މުސްލިމު އުންމަތަށް ނީވޭތޯ ނޫނީ އަނދިރީތޯ؟؟\nމާޗް 8, 2018 22:51\nނަމަކަށް އަބޫ ޖަހައިގެން ކައެ ސީރިއާއަށް ނުދާން ތިހިރީ ފިޑިވެފަތަ


Sushant ge "Dil Bechara" in thoofaaneh genuvaifi\nސުޝާންތު ސިންގް ރާޖްޕޫތުގެ އެންމެ ފަހު ފިލްމު "ދިލް ބޭޗާރާ" ޖުލައި 24 ގައި ވަނީ އޮންލައިންކޮށް ރިލީޒްކޮށްފަ އެވެ. މި ފިލްމަކީ އުފެއްދުމުގެ މަރުހަލާގައި ގިނަ ދުވަސްތަކެއް ވެފައިވާ ފިލްމެއް ނަމަވެސް ސުޝާންތު ދުށުމުގެ ފުރުސަތު ދެން އެހެން ފިލްމަކުން ނުލިބޭނެ ކަން ޔަގީން ވާތީ ގިނަ ބަޔެއްގެ ސަމާލުކަން މި ފިލްމަށް ލިބިގެން ދިޔަ އެވެ.\nއޯޓީޓީ ޕްލެޓްފޯމްގައި ފިލްމު ބަލާލަން ލިބެން ފެށީއްސުރެ ސުޝާންތުގެ ފޭނުންނާއި އަދިވެސް ދުނިޔޭގެ ކަންކޮޅުތަކުން ވަރަށް ގިނަ ބަޔަކު ހީވީ މޮޔަވި ހެންނެވެ. މި އެންމެން ފިލްމު ބެލުމާއި ފިލްމަށާއި ސުޝާންތަށް ތައުރީފު ކުރުމުގެ މަސައްކަތް ފެށި ފެށީނުން އިންޓަނެޓަށް ތޫފާނެއް ގެނުވި އެވެ.\nއެއްބަޔަކު ބުނީ މިއީ ސުޝާންތުގެ ފަހު ފިލްމުކަން ޔަގީން ކުރެވުމުން ވަރަށް ހިތްދަތި އިހްސާސެއް ކުރެވުނު ކަމަށެވެ. ފިލްމު އުފެއްދި ފަރާތުން ވަނީ ފިލްމުގެ ފެށޭ ތަނަށް ކުޑަ ކްލިޕެއް އިތުރުކޮށް ސުޝާންތަށް ވަރަށް ރަނގަޅު ޓްރިބިއުޓެއް ވެސް ދީފަ އެވެ. މި ކްލިޕްގައި ފެންނަނީ ވަރަށް ރީއްޗަށް ހިނިތުން ވެލައިގެން އިނދެ ސުޝާންތު ގިޓާ ކުޅޭ ތަނެވެ.\nފިލްމު ބެލި ގިނަ ބަޔަކު ބުނަނީ މިއީ ވަރަށް އަސަރުގަދަ އަދި އެހާމެ މޮޅު ފިލްމެއް ކަމަށާއި ސުޝާންތުގެ ހުނަރު މި ފިލްމުން ވެސް ވަރަށް ރަނގަޅަށް ހާމަވާ ކަމަށެވެ.\n"ދިލް ބޭޗާރާ" އަށް ބެލުންތެރިން ދިން ތަރުހީބުގެ ބޮޑުކަމުން 24 ގަޑިއިރު ތެރޭގައި މި ފިލްމު ވަނީ ރެކޯޑެއް ގާއިމް ކޮށްފަ އެވެ.\nމުކޭޝް ޗަބްރާ ޑައިރެކްޓްކޮށްފައިވާ މި ފިލްމަކީ އައިއެމްޑީބީގައި އެންމެ މައްޗަށް ރޭޓް ކުރެވުނު ހިންދީ ފިލްމުގެ ރެކޯޑް މިހާރު އޮތް ފިލްމަށް ވަނީ ވެފަ އެވެ. އައިއެމްޑީބީ އަކީ ބެލުންތެރިންގެ ވޯޓާއެކު ފިލްމުތަކަށް 1-10 އާ ދެމެދުގެ ރޭންކެއް ދީގެން އެ ފިލްމެއް ރޭޓް ކުރާ އޮންލައިން ޕްލެޓްފޯމެކެވެ.\nބޮލީވުޑް ރިޕޯޓުތައް ބުނާ ގޮތުގައި "ދިލް ބޭޗާރާ" އަކީ އެންމެ މޮޅު ފިލްމުތަކަށް 21،000 މީހުން ވޯޓު ދީފައި ވެއެވެ. އެހެންވެ މި ފިލްމުގެ މިހާރުގެ ރޭޓިން އަކީ 10 އަކުން 9.8 އެވެ. މިއީ މިހާތަނަށް އެއްވެސް ހިންދީ ފިލްމަކަށް ލިބިފައިވާ ރޭޓިން އެއް ނޫނެވެ.\nކުރިން އައިއެމްޑީބީ ލިސްޓުގެ އެއްވަނައިގައި އޮތީ ކަމަލް ހަސަން އާއި އާރް. މާދަވަން 2003 ގައި ކުޅުނު "އަންބޭ ސިވަމް" ކިޔާ ތަމަލަ ފިލްމެކެވެ.\nހަގީގަތުގައި 9.8 އަކީ ފިލްމަކަށް ލިބިދާނެ ކަމަށް މިހާތަނަށް މީހަކު ގަބޫލު ވެސް ނުކުރާ ވަރުގެ މަތީ ރޭޓިން އެކެވެ. މިކަމުން ވެސް ޔަގީން ކުރެވުނީ ސުޝާންތާއި އޭނާގެ އެންމެ ފަހުގެ ފިލްމު ބެލުންތެރިންނަށް ކަމުދިޔަ މިންވަރާއި އެ ފިލްމު ރީތިކަމަށް ގަބޫލުކުރި މިންވަރެވެ.\nސުޝާންތުގެ ހަނދާންތަކާ އަންކިތާއަށް ވަކި ނުވެވިފައި